POUKA ZA TINEJDŽERE – PRIRUČNIK ZA UČITELJE

Godina 2 – Tromesečje 1

O čemu govore ove lekcije?

Naglasak ovih lekcija je na Božjem carstvu blagodati, na tome kako postati predstavnik i državljanin tog carstva, i na sukobu između Božjeg carstva i carstva zla. Potrebna je akcija da bismo bili u Božjem carstvu – treba da sprovodimo u delo a ne samo da slušamo (Jakov 1,22) kako da živimo kao Božji predstavnici na ovoj zemlji.

Prva lekcija svakog tromesečja u ovom dvogodišnjem ciklusu pokriva jedan deo Isusove propovedi na gori, koja je „u isto vreme Hristov govor prilikom inauguracije kao Cara u tom carstvu blagodati, a takođe i ustav tog carstva“ (The Seventh‑day Adventist Bible Commentary, vol. 5, str. 322).

Nakon prve lekcije sledi 12 lekcija o različitim izazovima, pravima ili privilegijama predstavnika Božjeg carstva koji vrede za „današnje vreme“. Hrišćanin nikad ne zna šta ga sledeće čeka.

Ovaj program sadrži i veb sajtove:

· www.realtimefaith.net, na kom učenici i učitelji mogu pronaći dodatne resurse, i

· www.guidemagazine.org/rtf, na kom učenici mogu da razmenjuju iskustva i diskutuju o lekcijama sa drugim tinejdžerima.

Kako koristiti ovaj priručnik?

1. KORAK: Pročitajte celi odsek „Priprema“ da biste se upoznali sa konceptima te lekcije. Materijal za učitelje ćete iskoristiti na najbolji način samo ukoliko razumete ključne koncepte lekcije.

2. KORAK: Pročitajte ostatak materijala za učitelje za tu lekciju, a i materijal za učenike. Upoznajte se sa mogućnostima koje imate za podučavanje koncepata lekcije.

3. KORAK: Odaberite konkretne mogućnosti koje ćete koristiti u podučavanju lekcije. Ima ih više nego što možete da iskoristite, ali pokušajte da odaberete ponešto iz svake kategorije: „Početak“, „Povezivanje“ i „Primena“. Upamtite da učenici treba da imaju priliku za interakciju (da učestvuju aktivno i zajednički) i za proučavanje Reči.

4. KORAK: Osmislite kako i kada ćete se pozivati na pouku za učenike tokom proučavanja lekcije. Pouka za učenike je sastavni deo procesa podučavanja i na nju ćete se pozivati tokom vođenja lekcije.

5. KORAK: Prikupite materijale koji su vam potrebni za vođenje lekcije. Ponavljamo, učešće učenika je od ključne važnosti.

6. KORAK: Imajte na umu kraj lekcije. Planirajte da zaokružite lekciju sažetkom onoga što su učenici naučili.

Pregled lekcija u ovom tromesečju

1. Živeti kao nebeski građani

Definiše šta znači biti so zemlji i svetlost svetu – drugim rečima, svedok.

2. Ispričati svoju priču

Istražuje elemente ličnog iskustva jedne osobe i kakav uticaj ono ima na druge u širenju evanđelja.

3. Tinejdžeri u misiji

Teži da osnaži tinejdžere pružajući im sredstva da razviju i razjasne svoju ličnu misijsku izjavu.

4. Svetost

Na praktičan način se bavi konceptom svetosti i njenom povezanošću sa našim životima.

5. Vreme posletka: anđeli milosti

Istražuje šta tri anđela imaju da kažu i kakve veze to ima sa današnjim tinejdžerima.

6. Vreme posletka: razočarenje

Bavi se dvema nerazdvojnim temama – Velikim razočarenjem i nebeskim svetilištem.

7. Vreme posletka: najzad kod kuće
Istražuje nadu koja preovladava u Novom zavetu – Hristov drugi dolazak.

8. Živeti izvan sebe

Produbljuje svesnost mladih tinejdžera o tome kako da dele Božju ljubav na praktične, opipljive načine, i o mogućnosti progonstva dok živimo po Božjem nalogu.
9. Pronaći svoje mesto

Bavi se dobrim i lošim stranama naše urođene potrebe za osećajem pripadanja. Jedino pravo pripadanje je pripadanje Isusu.

10. Odoleti negativnom pritisku vršnjaka

Istražuje koliko je važno da neko stoji čvrsto i kaže „ne“ nepriličnom ponašanju, i koliko je vredno da neko izabere da bude pozitivna i srećna osoba.

11. Štetne supstance i druge zloupotrebe tela

Pruža sredstva koja mogu pomoći mladim tinejdžerima da se suoče sa snažnim napadom izbora koji im prete.

12. Živeti u sadašnjosti: čvrsti temelj

Kako se suočiti sa kulturom koja ne razume apsolutne vrednosti, i čvrsto utemeljiti nekoga na Božjoj reči kao izvoru istine i vođstva.

13. Živeti u sadašnjosti: tolerancija

Istražuje našu pluralističku kulturu i pruža čvrst temelj za verovanje u Boga, a u isto vreme prepoznaje potrebu da ne budemo grubi, kritički nastrojeni ili bez ljubavi prema onima koji imaju drugačije poglede.

Lekcija 1

ŽIVETI KAO NEBESKI GRAĐANI

Teško je sakriti

PRIPREMA

A. Izvor

Matej 5,13‑16: „Vi ste so zemlji; ako so obljutavi, čim će se osoliti? Ona već neće biti ni za što, osim da se prospe napolje i da je ljudi pogaze. Vi ste videlo svetu; ne može se grad sakriti kad na gori stoji. Niti se užiže sveća i meće pod sud nego na svećnjak, te svetli svima koji su u kući. Tako da se svetli vaše videlo pred ljudima, da vide vaša dobra dela, i slave oca vašega koji je na nebesima.“

Priče 4,18.19: „A put je pravednički kao svetlo videlo, koje sve većma svetli dok ne bude pravi dan. A put je bezbožnički kao mrak, ne znaju na što će se spotaknuti.“

Efescima 5,8‑11: „Jer bijaste negda tama, a sad ste videlo u Gospodu: kao deca videla živite; jer je rod duhovni u svakoj dobroti i pravdi i istini. Istražujte što je Bogu ugodno. I ne pristajte na bezrodna dela tame, nego još karajte.

Solunjanima 5,5: „Jer ste vi svi sinovi videla i sinovi dana: nismo noći niti tame.“

Filibljanima 2,14‑16: „Sve činite bez vike i premišljanja, da budete pravi i celi, deca Božija bez mane usred roda nevaljaloga i pokvarenoga, u kojemu svetlite kao videla na svetu, pridržavajući reč života na moju hvalu za dan Hristov, da mi ne bude uzalud trčanje i trud.“

1. Petrova 2,9: „A vi ste izabrani rod, carsko sveštenstvo, sveti narod, narod dobitka, da objavite dobrodetelji onoga koji vas dozva iz tame k čudnome videlu svome.“

2. Korinćanima 2,14‑17: „Ali hvala Bogu koji svagda nama daje pobedu u Hristu Isusu, i kroz nas javlja miris poznanja svojega na svakom mestu. Jer smo mi Hristov miris Bogu i među onima koji se spasavaju i koji ginu: jednima dakle miris smrtni za smrt, a drugima miris životni za život. I za ovo ko je vredan? Jer mi nismo kao mnogi koji nečisto propovedaju reč Božiju, nego iz čistote, i kao iz Boga, pred Bogom, u Hristu govorimo.“

(Vidi dodatne stihove u pouci za učenike.)

B. Šta treba reći o lekciji „Živeti kao nebeski građani“?

Šta znači biti so zemlji? Čemu služi so ako nije slana? Šta znači biti videlo svetu? Da li je moguće sakriti grad koji stoji na gori? „So“ i „videlo“ su upečatljive ilustracije o tome šta državljani Božjeg carstva treba da budu svetu. Kada Hristos poziva svoje učenike da objave radosnu vest, On ih poziva da „budu“ nešto više, a ne samo da „čine“ nešto. Često su pružanje pomoći siromašnima i svedočenje jednostavne aktivnosti koje obavimo za jedno popodne i mislimo da smo svoje odradili.

Ove sedmice lekcija se fokusira na otkrivanje potencijalne svetlosti svakog pojedinačnog vernika. Svako ko veruje u Hrista može biti so i svetlost ovom svetu. Ali, kako to izgleda? Za tinejdžere će biti izazov da otkriju kako da postanu so i videlo, na svoj jedinstven način.

C. Kuda treba da nas vodi lekcija „Živeti kao nebeski građani“?

Kao rezultat ove lekcije, želeli bismo da učenici mogu:

1. Da shvate da je svedok više ono što/ko ti jesi, nego šta činiš.

2. Da napreduju u razumevanju čega treba da budemo svedoci.

3. Da se upuste u stil života koji će nesumnjivo biti svetlost drugima.

D. Potreban materijal

Početak • (Aktivnost A) razne vrste svetiljki (npr. sveće i šibice, velika baterijska lampa, mala baterijska lampa, laserski pokazivač, fotoaparat sa blicom itd.), papiri sa pitanjima (vidi aktivnost), olovke. (Aktivnost B) sitna hrana poput krekera, hleb, povrće – celer ili šargarepa. (Ilustracija) kolaž papir, spajalice, makaze, magnet.

Povezivanje • Biblije, pouke za učenike, primerci radnog lista „U potrazi za solju i svetlošću“ sa kraja lekcije.

Primena • Papir, olovke.

MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema • Ova vežba će zahtevati razne svetleće sprave (npr. sveće, šibice, veliku baterijsku lampu, malu baterijsku lampu, laserski pokazivač i/ili fotoaparat sa blicom). Prikupi što više njih možeš, u skladu sa brojem učenika koje imaš u svom razredu. (Potrudi se da imaš po jednu „svetiljku“ u grupi od dva do četiri učenika ili za svaku osobu.) Svaka vrsta svetiljke poslužiće kao metafora za različite načine na koje ljudi svedoče drugima. Suština je da različite vrste svetiljki imaju različitu sferu uticaja protiv tame, kao i ljudi. Svaki oblik svetlosti je potreban i dragocen!

Pozor • Da bi se učenici malo zagrejali i razgovarali o svetlosti, pitaj: Koliko različitih vrsta svetiljki imate u svojoj kući? U crkvi? U kuhinji? U autu? Dozvoli učenicima da o toj temi razgovaraju nekoliko minuta. Neka razmišljaju o drugim vrstama svetlosti koje vide u svom svakodnevnom okruženju.

Sad • Poređaj različite izvore svetlosti na stolu tako da ih svako može videti. Dodeli svakom učeniku ili grupi učenika po jedan izvor svetlosti. Daj im sledeću listu sa pitanjima. Nakon 10 minuta, zamoli ih da pred ostalim učenicima u razredu pročitaju svoje odgovore.

1. Koja je glavna svrha ove svetiljke?

2. Pod kojim okolnostima bi ona bila najdragocenija? Pod kojim okolnostima ne bi bila toliko od koristi?

3. Koje su jake strane ovog izvora svetlosti, a koja su njegova ograničenja ili slabosti?

4. Ako bi ta svetlost simbolizovala nečije svedočenje svetu, kako bi to svedočenje izgledalo? Pokušaj da se setiš konkretnih primera. (Na primer, blic na fotoaparatu proizvodi jako veliku količinu svetlosti za kratak vremenski rok, pružajući ljudima mogućnost da uhvate jedan trenutak u vremenu i zadrže ga zauvek u obliku slike. To bi moglo biti slično proroku, putujućem evanđelisti ili nekom uzbudljivom vođi, čiji život je kratak, ali čije se delovanje pamti uvek.)

Osvrt • Pitaj: Kada si video ljude da svetle u tami kao svetiljke o kojima smo razgovarali? Šta misliš, zašto je Isus koristio metaforu grada na brdu da bi opisao našu ulogu u svetu? Prema tvom mišljenju, na koji način je tvoja crkva svetlost u tvojoj zajednici? Kako bi mogla da bude još jača? Da li misliš da grad na brdu opisuje pojedince ili crkvu kao celinu? Objasni.

B. Početna aktivnost

Priprema • Prikupi nešto sitne hrane kao što su krekeri, hleb, povrće (celer ili šargarepa) za isprobavanje ukusa. Učenici dobrovoljci treba da probaju ovu hranu zavezanih očiju. Zadatak je da, samo čulom ukusa, prepoznaju ono što je slano. Obrati pažnju na donje kategorije koje će učenicima biti predstavljene. Pre nego što okuse ove namirnice (upoređujući dve po dve), neka ih učenici dodirnu da bi dobili neku ideju – da li su slane ili ne. Nekoliko namirnica treba da budu posute šećerom umesto solju. Poenta je da ako izgledamo kao so ili smo takvi na dodir, ne znači da smo slani i po ukusu. Biti „slan“ je rezultat uronjavanja u Božju milost.

Pozor • Izaberi dva dobrovoljca za test ukusa. Stavi im povez na oči. Svaki dobrovoljac će isprobati sledeće kategorije:

Slano i neslano

Neslano i blago slano

Neslano i preslano

Slano i slatko (na dodir kao so, ali je slatko)

Neslano i neslano

Sad • Zamoli učenike da zavežu oči dobrovoljcima. Tokom testa ispituj jednu po jednu osobu, diskutujući o detaljima koji se pojavljuju, tako da drugi dobrovoljac može da čuje šta se dešava, ali ne i da vidi (to gradi napetost).

Osvrt • Pitaj: Pošto ste osetili razliku između slanog i neslanog, kako možete da povežete ove vežbe sa načinom na koji hrišćani treba da se odnose prema ovom svetu? (Neke namirnice su bile „sasvim dobre“.) Postoji li „sasvim dobar“ pristup svedočenju? Možemo li biti preslani ili nedovoljno slani?

C. Početna ilustracija

Od debljeg papira iseci srca veličine 5 cm. Na svako srce stavi spajalicu (ako je moguće plastičnu u boji). Nabavi jak magnet. Kako učenici budu stizali, daj svakom od njih po jedno srce i neka svako napiše svoje ime na njega, i ukrasi ga flomasterima ako želi. Sakupi srca i stavi ih na sto ili na neku drugu ravnu površinu.

Svojim rečima kaži sledeće:

Isus nam je objasnio simbole soli i svetlosti da bi opisao uticaj koji hrišćani treba da imaju na ovaj svet. Drugi simbol koji treba to da ilustruje je magnet ili magnetizam. Isus nam je u Jovanu 12,32 ispričao o svojoj moći da sve privuče k sebi, što je rezultat Njegove žrtve na krstu za nas. Kada Hristos nekoga privuče (postavi magnet tako da on može da „privuče“ jedno srce sa spajalicom), oni zatim mogu da privlače druge dokle god ostanu povezani sa Hristom, magnetom. (Stavi magnet sa privučenim srcem iznad nekog drugog srca i pusti da to prvo srce privuče neko drugo srce. Nastavi da tako privlačiš sva srca.) Što smo udaljeniji od magneta, to je manji naš uticaj. (U jednom trenutku srca će prestati da privlače druga srca u zavisnosti od udaljenosti od prvobitnog magnetnog izvora.)

Osvrt • Pitaj: U kakvoj su vezi magnet i način na koji hrišćani treba da žive svoj život u svetu? (Magnet privlači, ali moraš dovoljno da se približiš da bi on mogao da obavlja svoju funkciju. Na isti način, mi moramo dovoljno da se približimo drugima da bi Bog mogao kroz nas da radi, i moramo da ostanemo blizu Hrista da bismo ostali namagnetisani.)

POVEZIVANJE

A. Povezivanje sa carstvom

Iznesi sledeće ideje sopstvenim rečima:

Kao spoljašnji znak svoje lojalnosti, sportski fanovi često nose odeću koja na sebi ima logo ili boje njihovog omiljenog tima. Na neki način oni daju javno svedočanstvo o nečemu što je njima dragoceno. U Božjem carstvu, mi umesto boja nosimo Njegov lik oblikovanjem karaktera i delima koja je Hristos činio dok je bio ovde na Zemlji. Naravno, moramo da vodimo računa da ne glumimo ljubaznost prema drugima; ljubaznost prema drugima treba da bude način našeg života. Ako je naše svedočanstvo svetu nešto što radimo, a ne ono što mi jesmo, svetu će biti jasno da se ono što radimo i ono što kažemo ne podudara. Hristos je svojim rečima dobro pojasnio našu ulogu:

„Novu vam zapovest dajem da ljubite jedan drugoga, kao što ja vas ljubih, da se i vi ljubite među sobom. Po tom će svi poznati da ste moji učenici ako budete imali ljubav među sobom.“ (Jovan 13,34.35)
Ljubav ima mnogo definicija, ali je zasigurno da je ona kvalitet koji privlači druge Bogu. Ako činite dobro za druge, a u svom srcu nosite duh arogancije, vaša služba neće svedočiti o Bogu punom ljubavi. Možeš i da odbiješ da učestvuješ u zlom ponašanju koje svet promoviše, ali ako nemaš ljubavi, i dalje nećeš biti svetlost svetu (1. Korinćanima 13).

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Reci: Kada se radi o svedočenju, potrebno je da si iskusio nešto, kao i da si voljan da to ispričaš drugima. Pitaj: Jesi li ikada bio u situaciji poput ove? Može li se neka osoba smatrati svedokom ako nije videla zločin? Da li može osoba koja je videla zločin da se smatra svedokom ako nije voljna da svedoči? Kako nam ilustracija o svedoku može pomoći da otkrijemo šta Hristos misli kada nas poziva da budemo so i svetlost svetu?

C. Povezivanje sa životom

Iznesi sledeći scenario:

Da li ti se ikada desilo da si bio u društvu sa svojim drugovima i da je neko počeo da tuče druge ljude pred vama? Nije teško umešati se u takvu dramu. Ali, nije teško ni držati se po strani. Kako bi izgledalo kada bi se neko ko je „slan“ u Hristu našao u takvoj situaciji? Kako bi izgledalo kada bi se tamo našla neka „svetiljka“? Da li bi ljudima odjednom bilo neprijatno u razgovoru sa njima, a ne znajući zašto? Kako bi bilo da su so i svetlost prisutne u jednom od ovakvih trenutaka, i šta bi mogao biti jedan od očekivanih ishoda?

Pitaj: Možeš li se setiti nekog trenutka kada je nečije prisustvo sprečilo neko loše ponašanje? Možeš li se setiti trenutka kada je nečije prisustvo izazvalo da se nešto lepo desi?

Podeli radne listove sa kraja lekcije. Reci: Ovo je spisak poznatih ljudi. Možda ti nisu svi poznati; ipak, odgovori na sledeća pitanja najbolje što možeš. (Vidi rešenja na kraju lekcije.) Daj učenicima nekoliko minuta, a onda pređite njihove odgovore zajedno, uključujući i odgovore na pitanja na dnu.

PRIMENA

A. Aktivnost za primenu

Reci: Podelite se u grupe od po dvoje do četvoro i setite se nekoga ko vam je bio svetlost, so i magnet za Boga. Svaka ilustracija ima drugačiji kvalitet, isto kao i ljudi koji su ostavili uticaja na nas. Seti se i ispričaj nešto o jednoj osobi u tvom životu za svaki od sledećih primera:

So – neko ko je doneo žar i ukus u tvoje hrišćansko iskustvo.

Svetlost – neko ko ti je pomogao da prokrčiš sebi put kroz mračna vremena ili okolnosti.

Magnet – neko čiji život te jednostavno nadahnjuje i privlači Bogu.

Svedok – neko ko je iskusio Božju ljubav i bio voljan da ti ispriča o tome.

Koristeći svoje pouke (odeljci „Šta kažu drugi?“ i „Bog kaže...“) neka učenici pokušaju da povežu izjave ljudi (biblijskih pisaca i drugih) sa četiri ilustracije u odeljku „Kako to funkcioniše?“. Na primer: pesma „Svetli“ grupe Newsboys savršeno se uklapa u odeljak o svetlosti, a stih iz Dela 1,7.8 odnosi se na svedočenje za Hrista.

Možeš da zamoliš učenike da dovrše ovu vežbu ispunjavajući odeljak „Kako to funkcioniše?“ i govoreći ostalima u razredu o svojim ciljevima, ukoliko žele.

Osvrt • Pitaj: Šta misliš, zašto su metafore o soli i svetlosti tako snažne? (One važe za sva vremena i praktične su. Koriste svakodnevne predmete.) Da li se slažeš ili ne: Svedočenje je danas mnogo teže nego u vreme novozavetne crkve. Zašto da ili zašto ne? (Teže je zato što je svet gori i ljudi su dovoljni sami sebi. Oni ne osećaju potrebu za Bogom, jer imaju toliko materijalno blagostanje. Istovremeno, možda je lakše, jer više istorijskih dokaza čine Hristov život lakšim za prihvatanje nego što je onda bilo.) Šta ljude navodi da žele da postanu hrišćani: bolja informisanost ili bolji primeri?
B. Pitanja za primenu

1. Pogledaj stihove u pouci za učenike u odeljku „Bog kaže...“ i reci svima koji stih ti najviše govori o tvom svedočenju drugima.

2. Gledajući navode iz odeljka „Šta kažu drugi?“, reci svima koji navod, po tvom mišljenju, najbolje rezimira o čemu ova lekcija govori.

3. Kako možemo biti so i svetlost onima koji misle da su hrišćani ludi, neuki ili licemerni?

4. Šta misliš kojoj grupi ljudi ili vrsti ljudi je najteže svedočiti? Zašto?

5. Kada si bio najponosniji što si Hristov sledbenik? Možeš li se setiti vremena kada te je bilo sramota? Zašto?

6. Šta osoba treba da uradi kako bi postala slana ili svetla?

7. Seti se dvoje ili troje ljudi kojima možeš da budeš so ili svetlost ove sedmice i isplaniraj neke jednostavne načine na koje možeš da ih ohrabriš ili da im pomogneš da bolje vide Boga.

ZAVRŠETAK

Sažetak

Zaključi svojim rečima koristeći sledeće ideje:

Postoje dve glavne stvari koje osobu čine svedokom: doživljavanje nečega kao što je neki događaj, zločin ili fenomen, i javno izražavanje svog pogleda na taj događaj. Svedok nekog zločina policiji nije ni od kakve koristi dok ne postane voljan da svedoči. Kao ljudi koji veruju u živog Hrista, kada doživimo Njegovu ljubav i Njegov plan spasenja, moramo da budemo voljni da svedočimo. Da li Hristos živi u tebi i da li te to čini drugačijim? Slanim? Svetlim? Ono što so čini za bljutavu hranu, to mi treba da budemo za svet u kojem živimo. Ono što svetlost čini tami, to mi treba da činimo ljudima koji ne mogu dobro da vide Boga.


UZ LEKCIJU 1:

Ovaj radni list je za aktivnost u odseku „Povezivanje sa životom“.

U POTRAZI ZA SOLJU I SVETLOŠĆU

1. Šta znaš o svakom od ljudi koji su nabrojani u sledećem spisku; po čemu su oni poznati? Ono što znamo o ovim osobama mora da ima veze sa onim što su one uradile. (Slažeš li se ili ne?)

	Ebenezer Skrudž
	Dejvid Bekam

	Mel Gibson
	Madona

	Albert Ajnštajn
	Vinston Čerčil

	Nelson Mendela
	Tajger Vuds

	Margaret Tačer
	Mikelanđelo

	Dr Martin Luter King mlađi
	Gandi

	Majka Tereza
	Bili Grejem


2. Ako bi trebalo da izabereš pet najuticajnijih ličnosti sa ove liste, koga bi izabrao i zašto?

3. Ako bi trebalo da napraviš listu od pet najslanijih, najsvetlijih svetiljki iz biblijskih priča, koje bi izabrao i zašto?

4. Da li nas ono što radimo čini onim ko smo ili je obrnuto? Da li nas ono ko smo navodi da radimo ono što radimo? Objasni.

Lekcija 2

ISPRIČATI SVOJU PRIČU

Zadivljujuća blagodat

PRIPREMA

A. Izvor

Isaija 43,10‑12: „Vi ste moji svedoci, veli Gospod, i sluga moj kojega izabrah, da biste znali i verovali mi i razumeli da sam ja; pre mene nije bilo Boga niti će posle mene biti. Ja sam, ja sam Gospod, i osim mene nema spasitelja. Ja objavih, i spasoh, i napred kazah, a nikoji tuđ Bog među vama, i vi ste mi svedoci, veli Gospod, i ja sam Bog.“

Dela 26,17‑18: „Izbavljajući te od naroda jevrejskoga i od neznabožaca, kojima ću te poslati, da im otvoriš oči da se obrate od tame k videlu i od oblasti sotonine k Bogu, da prime oproštenje greha i dostojanje među osvećenima verom mojom.“

5. Mojsijeva 6,20‑25: „Pa kad te zapita posle sin tvoj govoreći: kakva su to svedočanstva i uredbe i zakoni, što nam je zapovedio Gospod Bog naš? Onda kaži sinu svojemu: bejasmo robovi Faraonovi u Misiru, i izvede nas Gospod iz Misira rukom krepkom, i učini Gospod znake i čudesa velika i zla u Misiru na Faraonu i na svemu domu njegovom pred nama, a nas izvede odande da nas uvede u zemlju za koju se zakleo ocima našim da će nam je dati. I zapovedi nam Gospod da vršimo sve ove uredbe bojeći se Gospoda Boga svojega, da bi nam bilo dobro svagda i da bi nas sačuvao u životu, kao što se vidi danas. I biće nam pravda, ako uzdržimo i ustvorimo sve zapovesti ove pred Gospodom Bogom svojim, kako nam je zapovedio.“

Psalam 66,16: „Hodite, čujte svi koji se bojite Boga, ja ću vam kazati šta je učinio duši mojoj.“

Jovan 21,24.25: „Ovo je onaj učenik koji svedoči za ovo, koji i napisa ovo: a znamo da je svedočanstvo njegovo istinito. A ima i drugo mnogo što učini Isus, koje kad bi se redom popisalo, ni u sami svet, mislim, ne bi mogle stati napisane knjige. Amin.“

(Vidi dodatne stihove u pouci za učenike.)

B. Šta treba reći o lekciji „Ispričati svoju priču“?

Šta bi ti rekao o svojoj veri i zašto si hrišćanin? Ova lekcija će istražiti elemente ličnog iskustva neke osobe i uticaj koji ono ima na druge u prenošenju evanđelja. Ova lekcija će takođe proučiti iskustva obraćenja raznih ličnosti vere iz Biblije i neka savremena iskustva. Ishod ove lekcije biće pažljivo razmatranje priča koje mogu da oblikuju i ohrabre tinejdžere. Neka od glavnih pitanja koja će učenici istražiti su: Koji lični doživljaji i iskustva su me učinila onim što sam sada? Kada sam zaista razgovarao s Bogom o tome gde ću provesti svoju večnost, i kada ću i da li ću prihvatiti Njegovu žrtvu? Kada je to postalo stvarnost za mene (ako je uopšte postalo)? Šta je od tada drugačije u mom umu/životu?

C. Kuda treba da nas vodi lekcija „Ispričati svoju priču“?

Kao rezultat ove lekcije, želeli bismo da učenici mogu da:

1. Prouče silu koju imaju iskustva.

2. Otkriju kako da oblikujemo naša lična iskustva i da ih prenesemo.

3. Pokažu srž ličnog iskustva na osnovu biblijskih priča.

D. Potreban materijal

Početak • (Aktivnost A) papir, olovke. (Aktivnost B) tri stolice.

Povezivanje • Biblije, pouke za učenike, olovke, primerci radnog lista sa kraja lekcije, tabla.

Primena • Papir, olovke.

MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema • Svrha ove vežbe je davanje prilike učenicima da razviju sposobnost pričanja priča koristeći vežbu improvizacije. Učenici treba da napišu priču na neku određenu temu (ljubav, oproštenje, promena, milost, poštenje, gnev i sl.). Potreban im je papir i nešto čime će pisati.

Pozor • Reci: Danas ćemo razgovarati o sili koju poseduju priče. Pre nego što otpočnemo našu temu možemo da vežbamo improvizovano pričanje priča. Ja ću vam zadati neku temu i kao razred vi možete smisliti neke delove te priče. Današnja tema je „oproštenje“. (Izaberi bilo koju temu za koju misliš da će deca moći o njoj promišljeno da pričaju. Uzmi neku od gore navedenih ako treba.) Želim da napišete priču o oproštenju, ali prvo moramo da smislimo neki aparat koji možete da nađete u kuhinji. (Neka neki učenik predloži nešto, npr. mikrotalasna pećnica.) Sledeća stvar koju treba da smislite je mesto na kom se može okupiti mnogo ljudi (neka utakmica, tržni centar), i na kraju nam treba neko prevozno sredstvo (npr. auto, bicikl, avion, voz). Ok. Spremni smo!

Sad • Reci: Želim da napišete priču o praštanju. Molim vas da uključite sledeće stvari u vašu priču: (mikrotalasnu peć, košarkašku utakmicu i bicikl). Imate pet minuta. Sad!

Kada vreme istekne, neka učenici pročitaju svoju priču jedan drugome, a onda i pred celim razredom. Onda reci: Ova vežba je trebala da pokaže da su svi sposobni da ispričaju priču. I ne samo da ste ispričali priču, već ste ispričali priču koristeći obične stvari. Na mnogo načina, dobra priča je pauza u svakodnevici ili izbočina na putu na koju naletimo jednog običnog dana. Ali, priče su moćne.
Osvrt • Pitaj: Zašto tako dobro reaguješ na propovedi u kojima ima puno priča? Kojih propovedi se dobro sećaš zbog neke priče? Zašto misliš da se priče tako dobro usade u naše pamćenje. dok spiskovi i sušte činjenice tako lako ispare iz našeg mozga?
B. Početna aktivnost

Priprema • Jedna druga igra pričanja improvizovanih priča se zove Stručnjak. Suština ove igre je da tri osobe (koje sede ispred na stolicama) odgovaraju na postavljena pitanja kao da su te tri osobe jedna – stručnjak. Počevši s leva na desno, svaki član Stručnjaka sme da kaže samo po jednu reč (uvek kada dođe na red). Njihov cilj nije samo da odgovore na pitanje, već da to učine u obliku priče, ako je to moguće. Nastavnik će biti onaj koji vrši intervju. On bi trebao unapred da izabere tri učenika voljna da učestvuju u ovoj vežbi i da, ako je moguće, zajedno izvežbaju pre nego što izađu pred ceo razred.

Pozor • Napravi prednji deo učionice kao za neku panel‑diskusiju. Budi siguran da članovi Stručnjaka znaju šta treba da rade – da pričaju kao da su jedna osoba i da, na taj način, pokušaju uspešno da ispričaju kompletnu, smisaonu priču.

Sad • Tri stolice za članove Stručnjaka treba da budu blizu jedna drugoj tako da odaju utisak jedne osobe. Igru treba započeti na sledeći način:

„Dobrodošli u Stručnjaka, šou u kome vam dovodimo stručnjaka kojeg ćemo intervjuisati da bismo dobili korisne informacije kako da poboljšamo svoj život. Naš stručnjak danas je vodeći specijalista u odvikavanju trogodišnjaka od sisanja palca.“ (Izaberi temu po želji.)

Reci: Ok, hajde da počnemo! Imamo nekoliko pitanja za vas danas:

Pitanja: Koji su neki od vaših hobija? Šta najviše volite u vezi sa tim/tom određenom aktivnošću?

Šta ste radili pre nego što ste postali vodeći specijalista za (odvikavanje od sisanja palca)?

Ispričajte nam svoje omiljeno iskustvo u odvikavanju deteta od ove navike.

(Budi slobodan da oblikuješ taj intervju na koji god način želiš; samo upamti da je cilj navesti ih da pričaju priču.)

Osvrt • Pitaj: Šta misliš koji su važni aspekti neke priče? (Relevantnost, uzbudljivost, realističnost, uverljivost.) O čemu ste razmišljali dok su članovi Stručnjaka pričali priču? (Pitao sam se šta će sledeće reći. Razmišljali smo šta bismo mi rekli.) Na koji način nas priča povezuje kao ljude? A kako nas može udaljiti?

C. Početna ilustracija

Svojim rečima ispričaj sledeću priču:

Priča govori o Daliboru Mijatoviću, mladiću koji je odrastao u Subotici. Usredsredio se da u svom životu postane uspešan sticanjem novca i imovine. Njegova želja za stvarima odvela ga je u svet kriminala, počeo je da se kocka, da prodaje drogu i na kraju je postao vođa međunarodne krijumčarske mreže. Njegova uspešna kriminalna karijera se konačno završila i on je odveden u zatvor. Dalibor je bio strastveni pušač i, iako cigarete nisu bile dozvoljene u zatvoru, on je pronašao način da prokrijumčari duvan u zatvor. Da bi napravio svoje cigarete koristio je papir jedne gedeonitske Biblije, znate one male plave.

Jedne noći zaspao je dok je pušio svoje cigarete napravljene od Biblije, a kada se probudio, video je da mu je cigareta izgorela, ali komadić ugljenisanog papira je ostao. On je razvio ostatak papira i pročitao: „Savle, Savle, zašto me goniš?“ Strašno radoznao da sazna nastavak ove priče, Dalibor je zatražio drugu Bibliju da bi pročitao čitavu priču o Savlovom susretu sa Bogom. Ako Bog može da obnovi čoveka kakav je bio Savle, možda bi mogao i njega da iskupi? Dalibor je počeo da se moli u svojoj ćeliji i da priča svoje iskustvo ostalim zatvorenicima. Kada je odslužio svoju kaznu i bio pušten, Dalibor se oženio jednom hrišćankom i nastavio da govori drugima kako je našao Boga dok je pušio Bibliju.

Osvrt • Pitaj: Kada čuješ ovakvu priču, kakva je tvoja reakcija? Kako nam priče drugih pomažu u našem odnosu sa Bogom?

POVEZIVANJE

A. Povezivanje sa carstvom

Iznesi sledeće ideje svojim rečima:

Priča o Božjem carstvu je, zapravo, niz kraćih priča o ljudima koji su živeli kao predstavnici Božjeg carstva. Priče mogu biti obične i neobične. Svi trenuci imaju posebno mesto u Božjem pamćenju, ali se ne mogu sve priče ispričati. Čak i Jovan to izjavljuje kada kaže: „Ovo je onaj učenik koji svedoči za ovo, koji i napisa ovo: i znamo da je svedočanstvo njegovo istinito. A ima i drugo mnogo što učini Isus, koje kad bi se redom popisalo, ni u sami svet, mislim, ne bi mogle stati napisane knjige“ (Jovan 21,24.25). Ali, ono što jeste, napisano je u svrhu dovođenja ljudi bliže Bogu. To je cilj i moć ličnog svedočanstva – priča o tome šta je Bog učinio za tebe. Nijedna druga propoved, ma koliko ona bila pametna, podsticajna, snažna ili slikovita, neće nikada izazvati veće promene od nečije lične priče.

Ako pogledate priče koje su izmenile ljude, primetićete da se sve sastoje od tri dela: (1) moj život pre ličnog susreta sa Bogom, (2) susret sa Bogom u kojem sam postao svestan svoje potrebe za Njim i u kojem mi je dao svoju blagodat, i (3) promena do koje je došlo u mom životu od kada sam Mu predao svoje srce. Dok pokušavaju da se sete „trenutka“ u kojem su sreli Boga, ljudi obično razmišljaju o nekom posebnom, značajnom događaju kada su osetili Božije prisustvo. Ti događaji uopšte ne moraju biti poput snažne oluje na uzburkanom moru, jer je susret sa Bogom isto tako stvaran kao bilo koji dramatičan trenutak iz dobro poznate priče. Bitna stvar u takvim pričama je da sve imaju cilj da pokažu promenjen život.

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Pitaj: Na koji način priča o Njutnovom životu daje novo značenje toj popularnoj pesmi koja je trajno svedočanstvo Božje blagodati? Neki delovi njegove priče su vrlo obični, dok su drugi veoma dramatični. Sila ove priče nije toliko u čudesnoj oluji, koliko je u čudesnoj promeni života. Kako objašnjavaš način na koji je Bog promenio njegov život? Znaš li nekoga ko je imao slično iskustvo? Kakve događaje Bog koristi da bi nas probudio?

C. Povezivanje sa životom

Iznesi sledeći scenario:

U crkvi su jednog dana bila ispričana dva iskustva. Jedno je dolazilo od osobe koja je vodila život od kojeg bi se postideli mnogi kriminalci. Promena je dramatična, a priče su na neki način zastrašujuće, a ipak uzbudljive. Drugo iskustvo je pričala osoba koja je odrasla u crkvi i koja ne pamti da je imala dramatične trenutke u svom životu. Umesto toga, ispričala je doživljaje sa letnjeg kampa i o čoveku koji joj je bio uzor jer joj je prikazao Božju ljubav prema njoj.

I uzbudljivo i obično iskustvo slušaocima ukazuju na to koliko oni koji ih pričaju vole Boga i zato oba iskustva navode slušaoce da se posvete službi Bogu do kraja života.

Pitaj: Koje su prednosti i nedostaci u svakom iskustvu? Na koji način su oba iskustva moćno sredstvo za Božje carstvo?

Iznesi sledeće ideje svojim rečima:

Obrati pažnju kako Pavle, čije iskustvo obraćenja je veoma dramatično, poštuje i uzdiže Timotijevo iskustvo: „Ali ti stoj u tome što si naučio i što ti je povereno, znajući od koga si se naučio, i budući da iz malena umeš sveta pisma, koja te mogu umudriti na spasenje u Hrista Isusa“ (2. Timotiju 3,14.15). Pavle se divi Timotiju zbog njegovog vernog života. Pavle je Timotiju, mladoj osobi koja je odrasla u crkvi, poverio službu u crkvi i smatra ga velikim vođom. Dolazeći od čoveka koji je doživeo čudesno obraćenje na putu za Damask, ovo je veliko svedočanstvo o vrednosti svakog iskustva za Božje carstvo.

Neka se studenti podele u grupe od po 4‑5 i neka popunjavaju radni list sa kraja lekcije. On sadrži pet biblijskih priča o ljudima koji su doživeli različite vrste susreta sa Bogom. Svaka osoba u grupi treba da dobije jednu priču.

PRIMENA

A. Aktivnost za primenu

Podeli učenike u grupe od 2‑4 i ohrabri ih da ispričaju neku priču iz svog života u kojoj su iskusili:

· Kako je Bog odgovio na molitvu.

· Kako je otvorio vrata (prilika).

· Kako se Bog brine za njihove potrebe.

· Kako ih je Bog zaštitio na neki čudesan način.

· Kako im Bog govori tihim, mirnim glasom.

Dodatno ih navedite da povežu svoje priče sa nekom biblijskom pričom, pitajući ih: „Koja biblijska priča je slična tvojoj?“ Oni kojima je Bog zadovoljio osnovne potrebe u teško vreme, mogli bi da izaberu priču kada je Isus nahranio 5000 ljudi ili Iliju kod potoka.

Koristeći odeljak „Kako to funkcioniše?“ u pouci za učenike, ohrabri učenike da ispune radni list koji zahteva od njih da navedu 5 priča iz svog života koje su bile važne u oblikovanju njih samih u ono što su sada. Ako to žele, učenici mogu da ispričaju drugima šta su napisali na svojoj listi. Neki su možda imali traumatične događaje o kojima ne bi želeli da govore, tako da bi možda bolje bilo ostaviti ih nedovršenima. Onima koji bi želeli da ih ispričaju treba to i dozvoliti pitajući ih zašto su izabrali upravo te priče. Neka neki učenik pročita sledeće stihove iz Biblije ili svoje pouke: Jovan 20,30.31; Jovan 21,24.25.

Osvrt • Pitaj: Razmisli kakve su to priče koje je Jovan morao da izostavi. Šta misliš zašto izabrao one koje je napisao? Zašto je dobro povezivati naše priče sa onima iz Biblije? Svako ima na stotine priča koje može da ispriča; koje kriterijume si ti koristio u odabiru priča koje su bile najznačajnije u tvom životu?

B. Pitanja za primenu

1. Kada se osvrneš na prošlost, u kojim oblastima tvog života si video da je Bog najviše radio?

2. Da li poznaješ nekoga ko ima vrlo dramatično iskustvo obraćenja?

3. Znaš li nekoga ko je imao mirno iskustvo, ali u kom je čuo tihi glas?

4. Šta misliš, na koji način pričanje tvoje priče drugoj osobi može da osnaži tvoju sopstvenu veru?

5. Kada bi mogao da ispričaš svoju priču nekome ove sedmice, šta misliš ko bi bio najviše ohrabren da čuje tvoje iskustvo?

6. Razmisli o tome da napišeš pismo nekome čija priča te je nadahnula, i da mu na taj način daš do znanja da ti je njegovo iskustvo pomoglo.

ZAVRŠETAK

Sažetak

Zaključi svojim rečima koristeći sledeće ideje:

Jedan od najznačajnijih trenutaka koje ikada možeš doživeti u svom hodanju sa Bogom je kada razmišljaš o onome što te je navelo da izgradiš svoj odnos sa Njim. Možda tvoja priča ima čudesne trenutke, a možda je vrlo mirna, ali vrlo stvarna za tebe. Kako god, tvoja priča je 10 puta značajnija kada je ispričaš nekome. Ali prvo, odvoj malo vremena da razmisliš o svom putovanju. Onda se moli Bogu da ti da snagu da ga ispričaš nekome kome je ohrabrenje potrebno.

UZ LEKCIJU 2:

Ovaj radni list je za aktivnost u odseku „Povezivanje sa životom“.

UPUTSTVO: Nakon što se učenici podele u grupe od po dvoje ili četvoro, dodeli svakoj osobi jednu od sledećih priča da je pročita i dâ svoj komentar. Zatim neka svako iz grupe kaže svoje razmišljanje.

1. Savle/Pavle (pročitaj Dela 26)

2. Čovek opsednut demonom (pročitaj Marko 5)

3. Slepi čovek kojeg je Isus iscelio (pročitaj Jovan 9)

4. Samarjanka na studencu (pročitaj Jovan 4)

5. Gubavac koji nije mogao da ćuti (pročitaj Marko 1,40-45)

Sada, u toku nekoliko minuta napiši svoja razmišljanja o sledećem:

1. Opiši njihov život pre susreta sa Isusom.

2. Definiši trenutak kada su doživeli iskustvo susreta sa Bogom.

3. Istakni kako je taj susret izmenio njihov život.

Kaži ostalima u grupi svoje mišljenje i odgovore na gore navedena pitanja. Kako se priče razlikuju? Koji su delovi slični? S kojom osobom možeš najviše da se poistovetiš? Zašto?

Lekcija 3

TINEJDŽERI U MISIJI

Detalji, detalji, detalji

PRIPREMA

A. Izvor

1. Timotiju 4,11.12: „Ovo zapovedaj i uči. Niko da ne postane nemarljiv za tvoju mladost; nego budi ugled vernima u reči, u življenju, u ljubavi, u duhu, u veri, u čistoti.“

Filibljanima 3,7‑9: „Što mi beše dobitak ono primih za štetu Hrista radi. Jer sve držim za štetu prema prevažnome poznanju Hrista Isusa Gospoda svojega, kojega radi sve ostavih, i držim sve da su trice, samo da Hrista dobijem. I da se nađem u njemu, ne imajući svoje pravde koja je od zakona, nego koja je od vere Isusa Hrista, pravdu koja je od Boga u veri.“

Rimljanima 4,19‑21: „I ne oslabivši verom ne pogleda ni na svoje već umoreno telo, jer mu beše negde oko sto godina, ni na mrtvost Sarine materice. I za obećanje Božije ne posumnja se neverovanjem, nego ojača u veri, i dade slavu Bogu. I znadijaše jamačno da što obeća kadar je i učiniti.“

Rimljanima 8,37‑39: „Ali u svemu ovome pobeđujemo onoga radi koji nas je ljubio. Jer znam jamačno da ni smrt, ni život, ni anđeli, ni poglavarstva, ni sile, ni sadašnje, ni buduće, ni visina, ni dubina, ni druga kakva tvar može nas razdvojiti od ljubavi Božije, koja je u Hristu Isusu Gospodu našemu.“

1. Mojsijeva 18,18.19: „ Kad će od Avrama postati velik i silan narod, i u njemu će se blagosloviti svi narodi na zemlji. Jer znam da će zapovediti sinovima svojim i domu svojemu nakon sebe da se drže putova Gospodnjih, i da čine što je pravo i dobro, da bi Gospod navršio na Avramu što mu je obećao.“

Isus Navin 24,14.15: „Zato sad bojte se Gospoda i služite mu verno i istinito; i povrzite bogove, kojima su služili oci vaši s onu stranu reke i u Misiru, pa služite Gospodu. Ako li vam nije drago služiti Gospodu, izaberite danas kome ćete služiti: ili bogovima kojima su služili oci vaši s onu stranu reke, ili bogove Amoreja u kojih zemlji živite; a ja i dom moj služićemo Gospodu.“

1. O carevima 2,1‑4: „A kad dođe vreme Davidu da umre, zapovedi Solomunu sinu svojemu govoreći: ja idem kuda ide sve na zemlji; a ti budi hrabar i budi čovek. I drži što ti je Gospod Bog tvoj zapovedio da držiš, hodeći putovima njegovim i držeći uredbe njegove i zapovesti njegove i zakone njegove i svedočanstva njegova, kako je napisano u zakonu Mojsijevu, da bi napredovao u svemu što uzradiš i za čim se god okreneš, da bi Gospod ispunio reč svoju koju mi je rekao govoreći: ako uspaze sinovi tvoji na put svoj hodeći preda mnom verno, svim srcem svojim i svom dušom svojom, tada ti neće nestati čoveka na prestolu Izrailjevu.“

1. Korinćanima 16,15.16: „Molim vas pak braćo, znate dom Stefanin da je novina od Ahaje, i na služenje svetima odredi se; da ste i vi pokorni takovima, i svakome koji pomaže i trudi se.“

Efescima 4,11‑15: „I on je dao jedne apostole, a jedne proroke, a jedne jevanđeliste, a jedne pastire i učitelje. Da se sveti priprave za delo službe, na sazidanje tela Hristova; dokle dostignemo svi u jedinstvo vere i poznanje sina Božijega, u čoveka savršena, u meru rasta visine Hristove; da ne budemo više mala deca, koju ljulja i zanosi svaki vetar nauke, u laži čovečijoj, putem prevare; nego vladajući se po istini u ljubavi da u svemu uzrastemo u onome koji je glava, Hristos.“

Jakov 1,2‑6: „Svaku radost imajte, braćo moja, kad padate u različne napasti, znajući da kušanje vaše vere gradi trpljenje, a trpljenje neka delo dovršuje, da budete savršeni i celi bez ikakve mane. Ako li kome od vas nedostaje premudrosti, neka ište u Boga koji daje svakome bez razlike i ne kori nikoga, i daće mu se; ali neka ište s verom, ne sumnjajući ništa; jer koji se sumnja on je kao morski valovi, koje vetrovi podižu i razmeću.“

(Vidi dodatne stihove u pouci za učenike.)

B. Šta treba reći o lekciji „Tinejdžeri u misiji“?

Većina tinejdžera susreće se sa promenama odrastanja, dok u isto vreme pokušavaju da shvate svoju misiju na zemlji. Nije uopšte neuobičajeno da tinejdžeri lutaju bez nekog određenog pravca. Većim delom putovanje tinejdžera je ispitivanje vrednosti, ciljeva i običaja koji će oblikovati njihovu budućnost.

Ova lekcija ima cilj da ojača tinejdžere dajući im sredstva da razviju i razjasne svoj lični misijski iskaz koji odražava njihova najdublja ubeđenja i trajni osećaj o sopstvenoj svrsi. Hrišćanska crkva je uvek polagala velike nade u tinejdžere i njihove potencijale da čine velike stvari za Boga. Usred mnoštva razonode i neprijatelja koji želi da im skrene pažnju sa pravog puta, tinejdžeri će uspešno da prevaziđu konfuziju ako imaju jasan, snažan lični osećaj svoje životne misije. Zadatak oblikovanja i sprovođenja je potpuno njihov, ali drugi bi mogli da ih zainteresuju provokativnim pitanjima za razmišljanje i korisnim smernicama koje će im biti od pomoći da danas iskoriste svoj život najbolje što mogu.

C. Kuda treba da nas vodi lekcija „Tinejdžeri u misiji“?

Kao rezultat ove lekcije, želeli bismo da učenici mogu da:

1. Raspoznaju vrednost života prema principima o kojima su dobro razmislili.

2. Sastave misijsku izjavu koja odražava njihove suštinske vrednosti i ciljeve.

3. Ohrabre druge da ih vode ciljevi koji imaju ishod u večnosti.

D. Potreban materijal

Početak • (Aktivnost A) papirići, olovke. (Aktivnost B) dve flaše sa vodom, dve male providne šolje ili čaše, dve kofice peska.

Povezivanje • Biblije, pouke za učenike, primerci radnih listova sa kraja lekcije.

Primena • Papir, olovke.

MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema • Cilj ove vežbe je da navedeš učenike da razmenjuju predmete tako da mogu da ispune svoj zadatak. Postoje četiri grupe i četiri zadatka:

· organizovati i trenirati fudbalski tim desetogodišnjaka

· prodavati limunadu na ulici

· učestvovati u trci saonica sa psima od 1000 km na Aljasci

· okrečiti kuću neke udovice

Učenici treba da menjaju stvari koje se čine najnepotrebnijima za ispunjavanje svog zadatka za stvari koje drugi poseduju. Treba da nastave da ih razmenjuju sve dok svaka grupa ne bude imala dovoljno sredstava da završi svoj zadatak. (Napomena: ovo nije takmičenje ili igra monopola.)

Pozor • Napiši svaku od sledećih stvari na poseban papirić.

	> stubovi
	> navigacioni uređaj

	> kutija limuna
	> hrana za pse

	> veliki papir i flomasteri
	> mobilni telefon

	> pištaljka
	> komplet za prvu pomoć

	> plastični bokali
	> valjci/četke

	> stolica
	> 40 litara boje

	> propusnice
	> traka

	> šećer
	> cerade/prostirke

	> 10‑20 aljaskih malamuta
	> pumpa za pranje pod pritiskom

	> fudbalske lopte
	> kasa

	> led
	> šrafciger

	> saonice i zaprega
	> drveni štap dužine 30 cm

	> pumpa za vazduh sa iglom
	> flaširana voda i narandže

	> 40 litara vode
	> pristup travnatom polju

	> mesečna zaliha suve hrane
	> sto i stolice na rasklapanje

	> flasteri
	> pumpe za prečišćavanje vode

	> papirne čaše
	


Napiši četiri zadatka na posebne papiriće i dodeli svakoj grupi jedan zadatak, ili neka nasumice izvuku papirić sa zadatkom. Objasni uputstva, a zatim neka svaka grupa izvuče po osam papirića sa gomile koja sadrži spisak neophodnih stvari.

Sad • Kada svi papirići budu razdeljeni, svaka grupa će trebati da razmenjuje svoje nepotrebne stvari za potrebne. Dole je navedeno nekoliko saveta za svaku grupu.

· Organizovati i trenirati fudbalski tim desetogodišnjaka. Treba stalno da imaš na umu da si odgovoran za njihovu bezbednost i dobrobit, uz to moraš da ih naučiš kako se igra fudbal, a da se pri tom i zabave.

· Prodavati limunadu na ulici. Tvoja je odgovornost da sakupiš sve što će ti biti potrebno za prodavanje limunade na ulici.

· Učestvovati u trci saonica sa psima od 1000 km na Aljasci. Iako bi mnoge stvari bile idealne, šta će ti biti neophodno da trku završiš bezbedno?

· Okrečiti kuću neke udovice. To nije nemoguć zadatak, ali treba da okrečiš tu kuću tako da se ipak vidi poboljšanje.

Osvrt • Pitaj: Koje zamene su bile očigledne? Koje zamene su mogle, a i nisu morale da se obave? Objasni. Dok ste razmenjivali svoje papiriće sa drugom grupom, da li ste smatrali da je svaka zamena bila na obostranu korist? Koje odluke moramo da donosimo da bismo živeli životom koji se uklapa u našu ličnu misiju? Šta misliš koje himne bi odgovarale ovoj temi – da moramo nekih stvari da se odreknemo da bismo dobili one koje su nam stvarno potrebne?

B. Početna aktivnost

Priprema • Svrha ove vežbe je da demonstrira kako da budemo obazrivi u svojim životnim ciljevima. Vežba se sastoji od dva zadatka: (1) napuniti vodom jednu malu providnu šolju ili čašu, i (2) navlažiti jednostavnu kulu od peska (mokar pesak sipan u kanticu i okrenut naopačke biće dovoljan), a da je ne oštetimo. Oba zadatka se moraju obaviti pomoću flašice sa prskalicom (sa različitim podešavanjima za prskanje).

Pozor • Podeli učenike u dve grupe i neka se dogovore ko će biti njihov predstavnik. Ostali učenici mogu da navijaju za svoje predstavnike. Flašice treba da budu iste, međutim jedna treba da bude podešena da rasprskava, a druga da ispušta tečnost u mlazu. Zamoli dobrovoljce da izaberu koju će uzeti (naravno, bez prethodnog isprobavanja). Nakon toga im objasni da ne smeju da varaju, niti da menjaju svoju flašicu u toku ove vežbe. Međutim, ako želiš da naglasiš kako moramo da prilagodimo svoje živote da bismo ostvarili određene ciljeve, onda im ipak dozvoli da promene podešavanja na flašici. Takođe odredi odgovarajuću udaljenost sa koje svaki dobrovoljac mora da obavi svoj zadatak.

Sad • Počni sa zadatkom punjenja čaše. Dobrovoljac sa flašom podešenom da tečnost izlazi u mlazu će naravno brže završiti, dok će flaša sa prskalicom samo raspršivati tečnost u vazduh, umesto da usmeri ravnomeran mlaz vode u čašu. Poenta će biti jasna, da je fokusiran mlaz vode efikasniji za punjenje čaše. Međutim, uloge će biti obrnute u sledećoj vežbi. Flašica podešena na prskanje će biti u stanju da vlaži kulu od peska a da je ne ošteti, dok će ona koja je podešena na mlaz praviti male rupe u peščanoj kuli, i na taj način oštetiće blage ivice kule.

Osvrt • Pitaj: Kakva vrsta podešavanja je bila potrebna da napunimo času vodom? A da bismo kvasili kulu od peska? Možeš li da smisliš različite pristupe drugima koji zahtevaju slična podešavanja? (Nekima je potreban nežniji prilaz, drugima snažniji.)

Reci svojim rečima: Drugi način da se opiše razlika između nasumičnosti i hotimičnosti je analogija pucanja iz sačmare i iz puške koja koristi metke. Sačmara ispaljuje stotine sitnih zrna, koja se na velikoj udaljenosti rašire i zahvate široku oblast ali imaju malu udarnu snagu. S druge strane, puščani metak je jedan jedini komad olova koji može jako udariti u metu čak i sa velike udaljenosti.

C. Početna ilustracija

Ispričaj sledeću priču svojim rečima:

Priča govori o snajperisti koji je zastrašivao jedan mali grad tako što je vežbao na metama kao što su automobili, zgrade, klupe i veliko drveće po celom gradu. Svake noći čuli su se brojni pucnji, a ujutro bi stanovnici našli crvene mete ofarbane po čitavom gradu sa jednom jedinom rupom od metka tačno u sredini. Ljudi su bili prestravljeni. Konačno su pozvali FBI da sprovede istragu i uhvati snajperistu. Međutim, FBI je bio zbunjen. Kako neko može tako dobro da gađa? Sledili su nekoliko tragova i uhvatili krivca i otkrili koliko je talentovan bio. Ispostavilo se da je krivac bio mnogo bolji slikar nego strelac. Njegov način bio je ispaljivanje hica u neki objekat, a zatim bojenje mete oko rupe od metka.

Mnogi ljudi idu kroz život baš kao ovaj snajperista. Bez pravca i svrhe. Dok ovaj prilaz životu izgleda lak, on je i vrlo isprazan. Ljudi bez pravca se često kreću od jedne stvari do druge, a da nikada ne završe nešto, niti postignu ikakav cilj. Imati jasan cilj pred sobom, a onda donositi svaku odluku sa tim ciljem na umu, jeste način na koji veliki ljudi ostvaruju svoje ciljeve.

Osvrt • Pitaj: Zašto misliš da je važno imati pravac i svrhu u životu? Koja je tvoja svrha na ovoj zemlji? Koje si ciljeve postavio za svoj život? Kako planiraš da ih ostvariš? Koji je bio Hristov pravac i smisao? Kako je ostao usredsređen na svoj cilj?

POVEZIVANJE

A. Povezivanje sa carstvom

Iznesi sledeće ideje sopstvenim rečima:

Svaki državljanin Božjeg carstva, u jednom ili drugom trenutku, otkriva potrebu da razjasni svoju svrhu u odnosu sa Carem. Ako ćemo biti pravi državljani Božjeg carstva, moramo znati koje je naše mesto i koja je naša svrha. Iako postoje neki osnovni ciljevi hrišćanskog života, Bog je osposobio svakog vernika da živi za Njegovo delo. Kao što smo videli, pokušaj da radimo što više stvari ne mora i da potpomaže Božje carstvo. Zapravo, Biblija ukazuje na potrebu da se odreknemo nekih stvari da bi mogli da ispunimo cilj na koji nas je Hristos pozvao.

Neka dobrovoljci pročitaju sledećih nekoliko pasusa i odgovore na sledeća pitanja:

Čega su se oni odrekli? Za šta su se čvrsto uhvatili? Dela 6,1‑7; Marko 8,34‑36; Matej 13,44‑46.

Pitaj: Koje druge priče ili tekstovi iz Biblije oslikavaju ovu temu?

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Zamoli učenike da se podele u parove i da razgovaraju o priči i značaju dobrog promišljanja naših ciljeva i odluka. Odvoj nekoliko minuta da formulišu neke svoje odgovore pre nego što se vrate na grupnu diskusiju. Pitaj: U kojoj meri je obraćanje pažnje na detalje važno za jednu misionski orijentisanu osobu?

C. Povezivanje sa životom

Iznesi sledeće misli svojim rečima:

Nakon jednog vikend‑seminara, 16‑godišnji Bendžamin bio je oduševljen idejom da postane misionar u nekoj dalekoj zemlji, i poverio je svom pastoru uverenje da to treba da bude bude njegov životni poziv. Ben je to toliko žarko želeo, da je hteo odmah da napusti školu i sedne na prvi avion koji će ga odvesti u neku stranu zemlju. Njegov pastor nije hteo da mu pokvari oduševljenje, ali šta bi mogao da mu kaže? Šta bi trebalo da pohvali? Kako da vodi Bena do neke realne misije za njegov život?

Svakome od nas potrebno je da ima jasan smisao o tome ko smo i šta treba da radimo za Boga. Obično vas kao tinejdžera uče, bilo otvoreno ili indirektno, da vaše zvanje ili misija u životu ima veze sa vašom karijerom ili nečim što ćete raditi kasnije u životu. A zapravo, ti još u tinejdžerskom dobu oblikuješ svoje sopstvene vrednosti koje definišu smer tvog života. Sada je vreme za postavljanje svog misijskog opredeljenja! Kako? Počni tako što ćeš gledati šta Bog kaže o svojim željama za tvoj život.

Podeli kopije radnih listova sa kraja lekcije.

Reci: Sledeće aktivnosti i pitanja su tako oblikovana da ti pomognu da razviješ svoje sopstveno misijsko opredeljenje. Na listovima koje ćete dobiti nalazi se nekoliko „vi ste“ stihova iz Novog zaveta, koji opisuju šta Bog misli o tebi i čemu se nada kada si ti u pitanju. Kada bi Bog napisao tvoju misijsku izjavu, verovatno bi sadržavala iste reči kao ovi stihovi. Pogledaj ih i odgovori na pitanja na kraju lista.

Nakon što učenici kažu jedni drugima nešto o onome što su napisali, neka iznesu pred grupom sve značajne stvari koje su čuli ili saznali.

Pre nego što počnu sa pisanjem prave misijske izjave, neka učenici pogledaju odeljak „Šta kažu drugi?“ u svojim poukama.

Pitaj: Kakvi stavovi postoje o tome kako postati osoba sa jasnom misijom u životu? Koji citat te zaista nadahnjuje da razmišljaš o svojoj svrsi na svetu?

PRIMENA

A. Aktivnost za primenu

Iskaži sledeće ideje svojim rečima:

U Delima 2,42‑47 i 4,31‑35 vidimo grupu vernika kojima je dodeljena misija. Zamisli kako bi bilo biti tinejdžer u toj crkvi. Šta misliš koju ulogu bi neko mogao da ti dodeli? Kako bi danas izgledala crkva poput one iz Dela?

Organizacije nisu jedine koje imaju svoju misijsku izjavu. I mi, kao pojedinci, možemo razviti misijsko opredeljenje da nas vodi kroz život. U parovima ili kao cela grupa, setite se nekoga koga poznajete ko živi svoj život prema jasnom opredeljenju. Iako možda ne znaš koje je njihovo „misijsko opredeljenje“, pitaj se koje je njihovo usmerenje, i kako bi njihova misijska izjava izgledala kada bi bila zasnovana na onome što vi vidite u njima?

Reci: Lična misijska izjava ima tri dela. Ko sam ja i kakav je moj život? U šta najviše verujem i da li sam voljan da istupim za to? Šta ću učiniti sa onim u šta verujem i za šta sam voljan da čvrsto stojim?

Koristi odeljak „Kako to funkcioniše?“ u pouci za učenike da bi podstakao učenike da daju svoje preliminarne misijske izjave pismenim putem. Daj im vremena da odgovore na pitanja, podsećajući ih da je to samo nacrt.

Kao učitelj možeš da sastaviš i sopstvenu misijsku izjavu koju ćeš pokazati učenicima. Možda bi čak mogao da zamoliš nekoliko najsavesnijih učenika da se spreme da iznesu svoju izjavu pred grupom i na taj način nadahnu ostale učenike da završe svoje.

Osvrt • Pitaj: Šta je bilo od pomoći za odgovaranje na ova pitanja? U kojoj meri si o ovoj temi razmišljao pre? Šta misliš da je teže: postati svestan svoje životne misije ili skupiti hrabrost da živiš po njoj svakog dana? Da li misijska izjava treba da bude više idealistična ili realistična? Šta ti misliš?

B. Pitanja za primenu

1. Zašto misliš da bi misijske izjave mogle biti korisne pojedincima u crkvi?

2. Na osnovu informacija o misijskoj izjavi koje si dosad prikupio, šta možeš učiniti ove sedmice da počneš da živiš po svojoj misiji?

3. Ako bi se ove sedmice molio za nešto što je u vezi sa tvojom misijom, da li bi to bilo: pronicljivost/mudrost ili poverenje/odvažnost?

4. Kako prijatelji mogu biti od pomoći jedni drugima u ostvarivanju svoje misije?

5. Nađi partnera u svojoj subotnoj školi ili školskog druga u svojoj školi sa kojim možeš da podeliš svoju misiju i koji će ti pomoći da budeš uvek spreman da je ispuniš.

6. Da li postoji neko stariji kojeg bi mogao da zamoliš da te podseća na tvoju predanost misiji? Zamoli ga da te proverava svake sedmice i da se moli za tebe.

ZAVRŠETAK

Sažetak

Zaključi svojim rečima koristeći sledeće ideje:

Neki se podsmevaju mišljenju da se treba usredsrediti i napisati misijsku izjavu, ali svaki uspešni biznis, organizacija ili pokret ima svoju dobro osmišljenu izjavu. Proces postavljanja takvih pitanja ko si i šta ti je važno, zasigurno je najbitniji deo tvog putovanja. Ali, sastaviti jasnu izjavu je samo pola zadatka; živeti po njoj je isto toliko važno. Slušajte, prijatelji moji: Nama su očajnički potrebni mladi ljudi kojima će biti jasno šta Bog želi da oni postanu i šta da rade. Dopustite mi samo da vas podsetim šta je stari Pavle rekao mladom Timotiju (koji je bio mlad kada je počeo da radi sa njim):

„Niko da ne postane nemarljiv za tvoju mladost; nego budi ugled u veri, u življenju, u ljubavi, u duhu, u reči, u čistoti.“ (1. Timotiju 4,12)

Bili mladi ili stari, svi imamo sposobnost da zauzmemo aktivnu ulogu u carstvu i u crkvi. Postavljajući jasne ciljeve i sledeći misiju, svako od nas može podupreti crkvu dovodeći ljude Hristu.

UZ LEKCIJU 3:

Ovaj radni list je za aktivnost u odseku „Povezivanje sa životom“.

Matej 5,13 – „Vi ste so zemlji; ako so obljutavi čim će se osoliti? Ona već neće biti ni za šta, osim da se prospe napolje, i da je ljudi pogaze.“

Matej 5,14 – „Vi ste videlo svetu; ne može se grad sakriti kad na gori stoji.“

Matej 10,20‑31 – „Ne prodaju li se dva vrapca za jedan dinar? Pa ni jedan od njih ne može pasti na zemlju bez oca vašega. A vama je i kosa na glavi sva izbrojena. Ne bojte se dakle; vi ste bolji od mnogo vrabaca.“

Jovan 13,35 – „Po tom će svi poznati da ste moji učenici ako budete imali ljubav među sobom.“

Jovan 15,14.15 – „Vi ste prijatelji moji ako tvorite što vam ja zapovedam. Više vas ne nazivam slugama; jer sluga ne zna šta radi gospodar njegov: nego vas nazvah prijateljima; jer vam sve kazah što čuh od oca svojega.“

1. Korinćanima 3,16.17 – „Ne znate li da ste vi crkva Božija, i Duh Božiji živi u vama? Ako pokvari ko crkvu Božiju, pokvariće njega Bog: jer je crkva Božija sveta, a to ste vi.“

1. Korinćanima 12,27 – „A vi ste telo Hristovo i udi među sobom.“

2. Korinćanima 3,3 – „Koji ste pokazali da ste poslanica Hristova, koju smo mi služeći napisali ne mastilom nego Duhom Boga živoga, ne na kamenim daskama nego na mesnim daskama srca.“


Galatima 3,26‑28 – „Jer ste vi svi sinovi Božiji verom Hrista Isusa. Jer koji se god u Hrista krstiste, u Hrista se obukoste. Nema tu Jevrejina ni Grka, nema roba ni gospodara, nema muškoga roda ni ženskoga; jer ste vi svi jedno u Hristu Isusu.“

Galatima 4,7 – „Tako već nisi rob, nego sin, a ako si sin, i naslednik si Božji kroz Isusa Hrista.“

Efescima 2,19‑22 – „Tako dakle više niste tuđi i došljaci, nego živite sa svetima i domaći ste Bogu. Nazidani na temelju apostola i proroka, gde je kamen od ugla sam Isus Hristos; na kome sva građevina sastavljena raste za crkvu svetu u Gospodu; na kome ćete se i vi sazidati za stan Božiji u duhu.“

1. Solunjanima 2,10‑12 – „Vi ste svedoci i Bog kako sveti i pravedni i bez krivice bismo vama koji verujete, kao što znate da svakoga od vas kao otac decu svoju molismo i utešavasmo.“

1. Petrova 2,9.10 – „A vi ste izabrani rod, carsko sveštenstvo, sveti narod, narod dobitka, da objavite dobrodetelji onoga koji vas dozva iz tame k čudnome videlu svome; koji nekad ne bijaste narod, a sad ste narod Božiji; koji ne bijaste pomilovani, a sad ste pomilovani.“

Nakon što razmisliš šta Bog ima na umu za tebe i tvoju budućnost, pažljivo odgovori na sledeća pitanja i podeli ih sa svojim partnerom.

1. Koji stihovi su stvarno progovorili o onome u šta sam siguran?

2. Koji stihovi su progovorili o onome za šta se nadam da ću postati?

3. U koje stihove je bilo teško poverovati?

4. Koji stihovi su najvažniji za veru hrišćanina?

Iako možda ne znaš gde ćeš biti za pet godina ili čime ćeš se baviti, odvoj nekoliko minuta da razmisliš o svojoj budućnosti tako što ćeš odgovoriti na sledeća pitanja.

Za pet godina:

1. Koje karakterne osobine želim da posedujem?

2. Koja iskustva želim da sam dotad doživeo?

3. U čemu želim da budem dobar?

4. Koja iskustva želim da izbegnem?

Sada kada si razmislio o budućnosti, upitaj sebe:

1. Hoće li me moj sadašnji pravac odvesti tamo?

2. Šta treba da promenim?

Lekcija 4

SVETOST

Može postati samo bolje

PRIPREMA

A. Izvor

2. Mojsijeva 15,11: „Ko je kao ti među silnima, Gospode? Ko je kao ti slavan u svetosti, strašan u hvali, i da čini čudesa?“

Psalam 89,35: „Jednom se zakleh svetošću svojom; zar da slažem Davidu?“

Isaija 35,8: „I onde će biti nasap i put, koji će se zvati sveti put; neće ići po njemu nečisti, nego će biti za njih; ko uzide njim, ni lud neće zaći.“

Rimljanima 6,19: „Kao čovek govorim za slabost vašega tela. Jer kao što dadoste ude svoje za robove nečistoti i bezakonju na bezakonje, tako sad dajite ude svoje za sluge pravdi na posvećenje.“

Efescima 4,24: „I obučete u novoga čoveka, koji je sazdan po Bogu u pravdi i u svetinji istine.“

Filibljanima 4,8: „A dalje braćo moja, što je god istinito, što je god pošteno, što je god pravedno, što je god prečisto, što je god preljubazno, što je god slavno, i još ako ima koja dobrodetelj, i ako ima koja pohvala, to mislite.“

Jevrejima 12,14: „Mir imajte i svetinju sa svima; bez ovoga niko neće videti Gospoda.“

B. Šta treba reći o lekciji „Svetost“?

Ovonedeljna lekcija se bavi konceptom svetosti i kako je ona povezana sa našim životima na praktičan način. Iako smo o svetosti već govorili ranije, to je tema koju valja ponavljati. Biće poseban naglasak dat na poslušnost kao suprotnost pobedi, i na razboritost nasuprot našoj sopstvenoj snazi.

Bog nam je pružio spasenje, a naša reakcija na Njegovo delo je da verujemo i budemo poslušni Njegovoj volji za nas. Poslušnost je uvek odgovor na Njegovu spasonosnu blagodat, a ne neka smicalica da bismo zadobili naklonost. Prečesto stavljamo teretna kola ispred konja kada govorimo o posvećenom životu. Bez obzira šta radili, mi ne možemo da zaslužimo Njegovu milost; umesto toga, to je dar koji treba da prihvatimo i da verujemo. Naš odgovor će tada biti da sledimo volju Onoga koji nas voli.

Iskorenjivanje greha iz našeg života nije primarni cilj; pre bi se reklo da usađujemo dobre navike poslušnosti u mlade ljude sa kojima radimo. Bolje bi nam bilo da radimo u tom pravcu, nego da stvaramo nerealne nade u životu mladih ljudi.

C. Kuda treba da nas vodi lekcija „Svetost“?

Kao rezultat ove lekcije, želeli bismo da učenici mogu da:

1. Bolje shvate koncept težnje ka svetosti u svom životu.

2. Imaju na raspolaganju praktična sredstva koja im mogu koristiti u njihovom stremljenju ka svetosti u životu.

3. Bolje shvate proces napuštanja loših navika, zamenjujući ih dobrim navikama.

D. Potreban materijal

Početak • (Aktivnost A) plejer za muziku sa zvučnicima, zid. (Aktivnost B) dva poveza za oči, dva slatkiša, muzika kao iz aktivnosti A.

Povezivanje • Biblije, pouke za učenike.

Primena • Papir, olovke.

MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema • Neka muzika svira dok učenici budu ulazili u prostoriju. Zatim, neka se svi smeste, a onda započni toplom dobrodošlicom.

Pozor • Nađi jednog ili više dobrovoljaca. Reci im da ćeš im postaviti izazov koji će proveriti njihovu sposobnost da se zaustave. Zamoli svakog od njih da stanu 3‑4 m od nekog slobodnog zida u učionici. Onda ih zamoli da potrče što brže mogu i stanu na samo nekoliko centimetara ispred tog zida. Moraju da paze da ne dodirnu sam zid.

Sad • Kada to učenici urade (a sigurno je da će neki od njih udariti u zid), neka drugi učenici glasaju ko je najbrže trčao prema zidu, a ko mu se najviše približio.

Osvrt • Pitaj: Šta nije valjalo kod ove igre? (Odgovori će biti različiti, ali će verovatno odražavati nezadovoljstvo činjenicom da su učenici udarili u zid.) Zašto to nije dobra igra? (Opasna je. Ne možeš trčati prema zidu i očekivati da se zaustaviš bez ikakvih posledica.) Zadržite tu misao; mi ćemo malo kasnije proučavati kako često ovu igru igramo u sopstvenom životu.
B. Početna aktivnost

Priprema • Odvoj vreme da veći broj učenika stigne u subotnu školu. Radite uvodne aktivnosti i kada dođe vreme da se počne lekcija, zamoli dvoje od njih da budu dobrovoljci.

Pozor • Izvedi dobrovoljce u hodnik ili negde izvan učionice, i ostavi ih tamo. Zatim se vrati u učionicu da kažeš razredu da postave stolice u krug, a onda stanu iza njih. Sakrij dva slatkiša negde u krugu (na dva različita mesta). Zatim podeli učenike u dva tima, npr. kao u „na parove razbrojs'“. Reci svakom timu koji slatkiš pripada njima.

Kaži razredu da kada ona dva dobrovoljca sa zavezanim očima ponovo uđu u prostoriju, biće im rečeno gde stoji njihov tim. Zadatak svakog tima je da dovikuju svom drugaru gde se nalazi njihov slatkiš i kako najbolje da dođe do njega. Timovima je takođe dozvoljeno da dovikuju tragaču za slatkišem iz suparničkog tima i pokušavaju da ga zbune. Tim čiji igrač prvi dođe do slatkiša je pobednik.

Sad • Kada učenici sa zavezanim očima počnu svoju potragu, pusti muziku da bi ih još više dekoncentrisala. Uz sve to komešanje i uzvike, biće teško odrediti koga treba slušati. A posebno kada i drugi tim pokušava da daje uputstva vičući.

Osvrt • Pitaj: Da li je ova igra bila teška? Zašto? (Biće, naravno, različitih odgovora, ali tema je da je bilo teško čuti prava uputstva.) A učesnike sa povezom na očima pitaj: Kako ste znali kome da verujete? Da li je bilo lako slediti uputstva? Da li vas je muzika još više zbunjivala? Da imate priliku da ovo ponovo uradite, šta biste učinili drugačije?

C. Početna ilustracija

Svojim rečima ispričaj sledeću priču:

Budite se ujutru i konačno nalazite vremena da budete nasamo sa Bogom. Koristite svoje tiho vreme mudro i nadate se dobrom danu. Zamolili ste Boga za pobedu nad grehom i sasvim ste sigurni da On od vas želi da živite boljim životom, životom punim vere i poslušnosti. Nakon molitve ustajete i odlazite u kupatilo da se istuširate. Međutim, kada stižete tamo, vidite da je vaša sestra već ušla u kupatilo pre vas i da morate da čekate. „Nema problema“, kažete sami sebi. Nakon 20 minuta se zabrinete. Morate da se spremite za školu, a vaša sestra je veoma nerazumna. Nakon pola sata niste samo zabrinuti, već i besni. Svakim minutom koji prolazi možete osetiti kako se vaš unutrašnji termometar sve više penje. Kada vaša sestra konačno napusti kupatilo, sigurno ćete joj to makar malo dati do znanja. Ali, dok ulazite u kupatilo, kajete se znajući da ste već izgubili kontrolu i prepustili se iskušenju da budete besni i izgovorite grube reči. Dok se pripremate za školu, shvatate da je sve vaše tiho vreme sa Isusom i priprema za taj dan upravo nestalo u samo jednom trenutku ljutnje, i kažete sebi – pa, možda ću sutra pobediti svoju narav.

Osvrt • Pitaj: Da li se ovo ikada desilo nekome od vas? Koliko se često nađete u takvoj situaciji? Zašto stalno činite iste glupe greške za koje ste se molili Bogu da ih pobedite? Da li Bog zaista može da vam pomogne?

POVEZIVANJE

A. Povezivanje sa carstvom

Iznesi sledeće ideje svojim rečima:

Kao predstavnici Božjeg carstva, moramo da učinimo određene stvari da bismo bili kao Bog – ili hristoliki, kao što se to može na drugi način kazati. Koje su to stvari? Jedna je želja da grešimo što je manje moguće. Kao što smo videli u početnoj ilustraciji, to je prilično teško učiniti. Kao ljudska bića, mi imamo prirodnu sklonost prema grehu, a đavo je užasno dobar u tome da nas navodi na greh. Mi često govorimo o pobedi nad grehom. Međutim, to znači da se mi uzdamo u sopstvenu snagu da pobedimo đavola i njegova iskušenja. Zapravo, oni koji sebe vide kao predstavnike Božjeg carstva treba da gledaju samo na jednu stvar, a to je poslušnost Božjoj volji u našem životu. Kada proučavamo i kada se molimo, videćemo da što se više povinujemo Božjoj volji, to je lakše da budemo poslušni. Kako postajemo poslušniji, iskušenja imaju sve manje i manje uticaja na nas. Naravno da ćemo činiti greške, ali zato postoji opraštanje i blagodat. Možemo li izbrisati greh iz našeg života? Ne. Ali, da li se možemo stalno povinovati Božjoj volji? Apsolutno! To upravo i znači živeti životom Božjeg carstva.

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Pitaj: Da li se iko od vas ovako osećao? Da li neko od vas poznaje nekoga ko se ponaša na takav način? Šta je pogrešno u Džimovom životu? Šta to znači da naš život bude odgovor na Božju blagodat? Iako postoji oproštenje i blagodat, zar ne bi trebalo ipak prevazići greh? (Pozovi se na razmišljanja u odseku „Povezivanje sa carstvom“ kao pomoć u odgovaranju na ova pitanja.)

C. Povezivanje sa životom

Reci: U Rimljanima 6,19 piše: „Kao čovek govorim za slabost vašega tela. Jer kao što dadoste ude svoje za robove nečistoti i bezakonju na bezakonje, tako sad dajite ude svoje za sluge pravdi na posvećenje.“ Ovo zvuči kao snažna naredba. Kako bi to uspelo u tvom životu?

Kaži sledeće ideje svojim rečima:

Kažu da treba 21 dan da se stvori navika. Pogledaj svoj život i vidi koliko navika ti imaš, i dobrih i loših. Koliko treba da se prestane sa jednom navikom? Možemo reći da odvikavanje od nečega sigurno traje bar 21 dan, kada nam je trebalo toliko da se na to naviknemo. Ovaj koncept slušanja Boga i izvršavanja Njegove volje je težak, i zato nove navike moramo da stvaramo odlučno. Bog želi da živimo u pravednosti i svetosti. A to činimo tako što neprestano tražimo silu Svetoga Duha i podsećamo sebe na Božju blagodat i milost prema nama. To nas osposobljava da prevaziđemo svoje loše navike i postanemo slični Hristu.

Odeljak od petka sadrži nešto što se zove 21‑dnevni izazov. To nije formula za prevazilaženje greha. Da je prevazilaženje greha tako lako, neko drugi, a ne Isus, bi to učinio već odavno. Međutim, mi možemo praviti male korake napred u svojoj borbi sa grehom i lošim navikama tako što ćemo se svesno suprotstavljati stvarima koje nas iskušavaju. Hajde da pogledamo taj 21‑dnevni izazov i primenimo to na naš život!

(Napomena: 21‑dnevni izazov nije nešto što će učenici hteti, ukoliko su iskreni, da ispričaju bilo kome, tako da pređi sva pitanja, ali nemoj prozivati nikog posebno, niti nečiju lošu naviku. Budi uopšten i dozvoli deci da ispune to kod kuće ako žele. Bilo bi dobro da zabeležiš to u svom kalendaru, pa ih nakon 21 dana podseti na ono što su pisali, nudeći ohrabrenje u sedmicama koje se nalaze između, u nastojanju da ova aktivnost dobije na svom značenju.)

PRIMENA

A. Aktivnost za primenu

Podeli učenike u grupe od po tri do pet. Neka provedu određeno vreme diskutujući o tome šta misle da su tri najveća izazova sa kojima se susreću oni i mladi u njihovoj okolini u svojoj težnji ka svetosti. Daj im dovoljno vremena da naprave listu o kojoj su dobro razmislili, a onda proveri da li se ta lista slaže sa ostalima u grupi.

Osvrt • Pitaj: Zar nije interesantno da toliko različitih grupa imaju toliko sličnih odgovora? Šta to znači? Postoji li zajednička tendencija prema nečemu, pa bismo mogli jedni drugima da pomognemo u prevazilaženju? Ima li načina da budemo odgovorniji jedni za druge? Imaš li neke praktične ideje za prevazilaženje u nekim od tih oblasti?

B. Pitanja za primenu

1. Šta misliš koji je glavni problem sa kojim se mladi tvojih godina susreću, kada je reč o iskušenju i svetosti?

2. Koje su praktične stvari koje bi mogao da primeniš da sprečiš iskušenja (vidi Matej 4)?

3. Misliš li da su tvoji drugovi spremni da ti pomognu u tvojoj težnji za svetošću?

4. Kako ti odgovornost prema nekome ili prema nekoj grupi, može pomoći da se uhvatiš u koštac sa grehom u tvom životu?

5. Postoji li nekakva mudrost koju bi roditelji mogli da podele sa tobom u vezi sa tim?

6. Kada bi mogao da zamoliš Boga da ti pomogne da prevaziđeš jednu stvar odmah sada, koja bi to stvar bila? (Neka svako odgovori u sebi.)

ZAVRŠETAK

Sažetak

Budi siguran da je koncept svetosti kao odgovor na blagodat, prva i najvažnija pouka koju su tvoji đaci naučili iz lekcije za ovu sedmicu.

Zatim zaključi svojim rečima koristeći sledeće ideje:

Svetost je nešto čemu težimo, ali je dobijamo samo blagodaću Isusa Hrista. Prevazilaženje loših navika je proces, a mi ćemo imati i pobede i poraze na tom putu.

Molitva za predanost

Neka se učenici podele po grupama od po dvoje ili troje i neka se mole za želju da budu poslušni Bogu. A onda neka se skupe zajedno i mole se kao ujedinjen subotnoškolski razred za predanost svetosti. Ostavi vremena i za tihu molitvu.
Lekcija 5

VREME POSLETKA: ANĐELI MILOSTI

Od kukuruznih polja do propovedaonice

PRIPREMA

A. Izvor

Otkrivenje 14,6.7: „I videh drugog anđela gde leti posred neba, koji imaše večno jevanđelje da objavi onima koji žive na zemlji, i svakome plemenu i jeziku i kolenu i narodu. I govoraše velikim glasom: bojte se Boga, i podajte mu slavu, jer dođe čas suda njegova; i poklonite se onome koji je stvorio nebo i zemlju i more i izvore vodene.“

Otkrivenje 14,8: „I drugi anđeo za njim ide govoreći: pade, pade Vavilon grad veliki: jer otrovnim vinom bluda svojega napoji sve narode.“

Otkrivenje 14,9‑12: „I treći anđeo za njim ide govoreći glasom velikim: ko se god pokloni zveri i ikoni njezinoj, i primi žig na čelo svoje ili na ruku svoju, i on će piti od vina gneva Božijega, koje je nepomešano utočeno u čašu gneva njegova, i biće mučen ognjem i sumporom pred anđelima svetima i pred jagnjetom. I dim mučenja njihova izlaziće va vek veka; i neće imati mira dan i noć koji se poklanjaju zveri i ikoni njezinoj, i koji primaju žig imena njezina. Ovde je trpljenje svetih, koji drže zapovesti Božije i veru Isusovu.“

Jovan 3,16: „Jer Bogu tako omile svet da je i Sina svojega jedinorodnoga dao, da nijedan koji ga veruje ne pogine, nego da ima život večni.“

Rimljanima 1,16: „Jer se ne stidim jevanđelja Hristova; jer je sila Božija na spasenje svakome koji veruje, a najpre Jevrejinu i Grku.

Osija 11,1.2: „Kad Izrailj beše dete, ljubljah ga, i iz Misira dozvah sina svojega. Koliko ih zvaše, toliko oni odlaziše od njih; prinosiše žrtve Valima, kadiše likovima.“

Otkrivenje 3,17: „Jer govoriš: bogat sam, i obogatio sam se, i ništa ne potrebujem; a ne znaš da si ti nesrećan, i nevoljan, i siromah, i slep, i go.“

Isaija 1,18: „Tada dođite, veli Gospod, pa ćemo se suditi; ako gresi vaši budu kao skerlet, postaće beli kao sneg; ako budu crveni kao crvac, postaće kao vuna.“

Elen Vajt, Velika borba, str. 357 orig.:

„Poput velike reformacije u 16. veku, adventni pokret se pojavio u različitim hrišćanskim zemljama u isto vreme. I u Evropi i u Americi ljudi vere i molitve vođeni su u proučavanju proročanstava, i tražeći po nadahnutim spisima videli su ubedljive dokaze da je kraj svih stvari blizu. U različitim zemljama bilo je izdvojenih hrišćana koji su samo na osnovu proučavanja Pisma došli do zaključka da je Spasiteljev dolazak blizu.“

(Vidi dodatne stihove u pouci za učenike.)

B. Šta treba reći o lekciji „Anđeli milosti“?

Kako se približavao završetak proročanstva o 2300 dana i noći, Bog je koristio prirodu da ukaže svetu na prorečene klimatske događaje prilikom Hristovog dolaska. Lisabonski zemljotres 1755. godine, Mračni dan 19. maja 1780. godine, padanje zvezda 13. novembra 1833. godine – sve to su bili događaji koje je Isus predvideo da će se dogoditi pre Njegovog dolaska.

Bog je takođe nadahnuo ljude, kao i decu, da upozore svet na opasnost. U Evropi su Edvard Irving i Džon Albert Bengel, zajedno sa decom u Francuskoj i Skandinaviji, najavljivali Spasiteljev dolazak, dok je dr Džozef Volf to činio u Africi i na Bliskom Istoku, a Abraham La Ru na Dalekom Istoku. U Južnoj Americi jezuita Lakunca, koristeći se pseudonimom Rabi Ben‑Ezra, najavljivao je Drugi dolazak. U Severnoj Americi je od 1831. do 1844. godine Viljem Miler neumorno pisao i propovedao o ovom skorom događaju.

Tradicionalne crkve odbacile su ove dokaze „prve anđeoske poruke“, posebno kada Isus nije došao utvrđenog dana, 22. oktobra 1844. godine. Crkve su zapale u još veću tamu, udaljavajući se od Svetoga Duha i biblijske istine. Sa ispravljenim pogledima o tome šta se zapravo dogodilo 22. oktobra, adventisti su nastavili da objavljuju drugu anđeosku poruku, govoreći hrišćanima da napuste te crkve, „pali Vavilon“. Mnogi su poslušali, ujedinjujući se da propovedaju treću anđeosku poruku, koja je upozoravala na primanje žiga zveri.

I danas propovedamo tri anđeoske poruke, jer kao adventisti znamo da su to Božje poslednje poruke svetu pre Hristovog dolaska.

C. Kuda treba da nas vodi lekcija „Anđeli milosti“?

Kao rezultat ove lekcije, želeli bismo da učenici mogu da:

1. Shvate značaj poruke trojice anđela.

2. Znaju nekoliko prvih učesnika Adventnog pokreta.

3. Prepoznaju svoje prednosti kao adventista u nastavljanju tog posla.

D. Potreban materijal

Početak • (Aktivnost A) potrebno je 12 učenika za ovu aktivnost (dodaj nekoliko odraslih da bi upotpunili broj ukoliko nema dovoljno učenika), 12 listova papira, selotejp trake, odrasla osoba kao predsedavajući, učenici kao publika. (Aktivnost B) papirići.

Povezivanje • Biblije, pouke za učenike.

Primena • Potrebno je 12 učenika za ovu aktivnost (dodaj nekoliko odraslih da bi upotpunili broj ukoliko nema dovoljno učenika; ovog puta izaberi učenike koji su u početnoj aktivnosti A bili publika), 12 listova papira, selotejp trake, odrasla osoba kao predsedavajući, učenici kao publika.

MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema • Izaberi 12 učesnika koji će predstavljati istorijske ličnosti koje su aktivno propovedale tri anđeoske poruke u vremenu kada je naša crkva nastala. Na svakom od 12 listova papira treba da bude odštampano jedno ime ili opis iz dole navedene tabele. (Pojmovi u tabeli su upareni tako da pokazuju tačne odgovore. Učenici ne treba da vide ove parove.)

Pozor • Neka učesnici stanu ispred razreda. Zalepi na svakog od njih po jedno parče papira sa odštampanim imenom ili opisom. Neka dva učenika iz publike nasumice poređaju učesnike.

Sad • Pitaj publiku ko su tačni parovi. Odredi jednog učenika da spaja parove kako mu publika bude govorila. Zatim otkrij ispravne odgovore.

	OPIS OSOBA KOJE SU PROPOVEDALE PORUKU TROJICE ANĐELA
	PRAVI IDENTITET

	Ovaj bivši pomorski oficir koristio je priličnu sumu novca da propoveda adventnu vest, umerenost i ukidanje robovlasništva.
	Džozef Bejts

	Prvobitno baptista 7. dana, ova osoba je započela lančanu reakciju koja je dovela do toga da su mnogi adventisti počeli da svetkuju subotu.
	Rejčel Ouks Preston

	Ova ličnost otišla je u Evropu 1874. godine i tako postala prvi zvanični adventistički misionar.
	Dž. N. Endruz

	Ovaj nadareni vođa i propovednik osnovao je nekoliko časopisa za odrasle i decu koji još uvek postoje.
	Džejms Vajt

	Ova afro‑američka medicinska sestra služila je kao misionarka u Indiji.
	Ana Najt

	Bog je iskoristio ovog laika da objasni Svetilište i da tako pokaže šta se zapravo desilo 22. oktobra 1844. godine.
	Hajram Edson


Osvrt • Pitaj: Koliko ti je potrebno da osvežiš svoje znanje o ranoj adventističkoj istoriji? Koje predloge imaš u vezi sa tim? Koliko su bile slične ili različite osobe koje smo upravo opisali? Zašto je Bog upotrebio toliko različitih zanimanja i ljudi da naglasi različite odlike poruke trojice anđela u prošlosti?

B. Početna aktivnost

Priprema • Podeli papiriće na kojima su ispisane razne vrste poruka: e‑mail poruke, SMS poruke, poruke govornom poštom, poruke u boci bačene u more, poruke preko bubnjeva, poruke Morzeovom azbukom ili drugim šiframa, poruke na znakovnom jeziku, poruke od znakova telom, itd.

Pozor • Reci: Ovi papirići sadrže nazive raznih vrsta poruka koje mi kao tehnološki napredna bića šaljemo i primamo.

Sad • Pitaj svoje učenike zašto se sve te razne vrste poruka napisane na njihovim papirićima smatraju tako važnim (neka učenici navedu svaku vrstu poruke).

Osvrt • Pitaj: Koliko su važne ove vrste poruka? Kakve su Božje vrste poruka u knjizi Otkrivenja u odnosu na njih?

Reci: Nasuprot ljudskim, Božje poruke su potpuno pouzdane. One koje šalje preko poruke trojice anđela iz Otkrivenja 14 su od najveće važnosti, jer naša večnost zavisi od našeg odgovora na njih. Ne smemo dozvoliti da nam išta odvuče pažnju od njih i važnog naloga koji nam one upućuju.

C. Početna ilustracija

Svojim rečima ispričaj sledeću priču:

Crkva bez predanosti

Emerson Kolau priča o tome kako je pregledao spisak vernika njegove crkve koji ne žive u tom kraju. Napisao je pismo jednoj porodici koja je ranije bila veoma aktivna u njegovoj crkvi. Odgovor je stigao od supruge, sa rečima: „G‑dine Kolau, sada živimo blizu jednog univerzitetskog kampusa, i svake nedelje idemo tamo na bogosluženje u kapelu. Imaju neobično lepu muziku... svake nedelje imaju propovednike koji su poznati širom zemlje.“ Zatim je dodala napomenu koja, po njemu, nije baš bila neophodna. „Nismo dosada čuli takve propovedi. A u crkvi decu uče studenti teologije.“ Zatim je završila sledećim rečima: „Ali najbolje od svega je što nema članstva, nema davanja obećanja, niti udruženja žena koje me zove da radim. I tako, ako nemate ništa protiv, mi bismo ostavili naše članstvo u vašoj crkvi i nastavili da uživamo u ovom što imamo ovde.“ Nema umešanosti, nema uznemiravanja. Nema krsta. – Džejms S. Hjuit, Illustrations unlimited (Wheaton, Ilinois: Tyndale House Publishers, Inc., 1988), str. 87
Osvrt • Pitaj: Šta se dešava kada je crkva puna članova kao onih iz gore navedene priče? Šta se dešava kada čitava jedna denominacija ili uglavnom većina hrišćana ima takvu naviku? Kojem se riziku oni izlažu? Kako se apatija ili neuključivanje mogu promeniti?

POVEZIVANJE

A. Povezivanje sa carstvom

Reci: Hajde da nađemo i zajedno pročitamo Otkrivenje 3,17.

Nakon čitanja ovog stiha, predstavi sledeće ideje svojim rečima:

Članovi crkve iz 19. veka voleli su crkvu zbog prestiža i prednosti koje je nudila, ali nedostajala im je predanost Hristu i duhovno rastenje u Njemu.

Reči koje smo upravo čuli na pravi način opisuju većinu članova crkve iz 19. veka. Hrišćani su se osećali samodovoljnima i bili su svetovno nastrojeni. Na taj način, upravo kada su mislili da su sigurni, bili su u opasnosti da budu izgubljeni za večnost. Imali su obličje religioznosti, ali bez njene sile; imali su Hristovo ime, ali ne i Njegov duh; neograničen industrijski i materijalni napredak, ali veliku duhovnu i moralnu bedu. Govorili su kako su prosvetljeni, ali mnogi od njih su još uvek podržavali prava robovlasnika da se ophode prema bližnjima kao prema sopstvenoj imovini. Gledali su na dolazeći milenijum (1900.) kao na početak hiljadugodišnjeg carstva blagostanja. A zapravo Isus se pripremao da svakog ponaosob ispita da li Ga vole celim srcem i svoje bližnje kao same sebe.

Pitaj: Šta li je Bog mislio o takvoj crkvi? (Daj učenicima priliku da odgovore na pitanja i izraze svoja osećanja.)

Reci: Bog voli svakoga i želi da se svako od nas pokaje i bude spreman da sretne Isusa. Hajde da otvorimo Osiju 11,8.9 i vidimo kako On reaguje na grešnike. (Mala pauza kako bi učenici zajedno pročitali taj tekst.) Kao što je Bog u svojoj velikoj ljubavi dao Izrailju produženu šansu da prihvati Isusa kao Spasitelja, tako je i svetu iz 19. veka dao vremena da se pripremi za Hristov drugi dolazak. I to vreme se produžilo do sada – do 21. veka.

Pitaj: Kako je Bog ljudima u 19. veku dao priliku da se pokaju? (Prihvati odgovarajuća mišljenja, ali vodi učenike ka tome da shvate da je Bog dao poruku trojice anđela da pomogne ljudima da se pripreme.)

Pitaj: Da li je objavljivanje poruke trojice anđela prestalo pošto Isus nije došao? (Neka učenici pogledaju Otkrivenje 14,1‑12, čitajući po jedan stih naizmenično.)

Reci: Ove poruke su za sva vremena i za svakoga ko živi sve dok Isus ne dođe. Milostiv je što još nije došao, jer želi da svakom pruži priliku da čuje glas opomene trojice anđela i da se pripremi.
B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Pitaj: Kako je Viljem Miler bio dobar izbor za propovedanje poruke prvog anđela? (Prihvati ispravne odgovore, ali vodi učenike da vide kako je Viljem Miler bio izvrstan izbor iz sledećih razloga: pošto je bio ponizan, on bi se oslonio na Boga i stoga imao uspeha; bio je pripremljen, proučavao je godinama o Isusovom drugom dolasku; želeo je da svet sazna da je u opasnosti; ljudi su ga poštovali i pozivali ga da održava sastanke u njihovim crkvama.)

Pitaj: Da li je Bog ograničen samo da upotrebi sveštenike, lekare i učitelje u svom delu? Koju ulogu deca i tinejdžeri mogu da imaju u propovedanju poruke trojice anđela? Da li Bog od njih očekuje da budu mlađe verzije odraslih? Šta je potrebno da budemo kanal kroz koji Bog može da radi? (Dozvoli učenicima da kažu svoje mišljenje.)

Svojim rečima iznesi sledeće ideje:

Isus svakoga može da upotrebi za svoj posao, bez obzira na godište, pol ili zanimanje. Jednom je rekao da može da koristi i kamenje za proslavljanje Boga, ako ljudi to neće da rade! Sve što želi od svojih radnika je posvećen život kako bi mogli podeliti dobre vesti o Njegovoj milosti, ruke koje žele da sarađuju u sprovođenju Njegove volje, srca puna ljubavi da zagrle ljude koji se bore i hitre noge da se odvrate od grešaka. On obećava pomoć tinejdžerima koji su voljni da razviju te karakteristike, i ohrabruje ih da budu jedinstvene, dostojanstvene ličnosti kakvima ih je On stvorio.

C. Povezivanje sa životom

Predstavi sledeći scenario:

Dva uzastopna dana Dekarlovi roditelji čitali su Otkrivenje 13 i 14 na večernjem bogosluženju. Zbog svog tog spominjanja zle zveri i zmije, ikone zveri i Božjeg nerazblaženog gneva prema onima koji imaju znak zveri, Dekarlo je bio preplašen. Njegov san prekidaju strašne noćne more u kojima ga pojedu višeglave zveri ili trpi glavni udar Božjeg gneva. Plaši se da će biti izgubljen kada Isus dođe.

Pitaj: Kako možemo da ohrabrimo Dekarla pomažući mu da shvati proročanstva poslednjeg vremena? (Dozvoli učenicima da odgovore. Možda bi neko mogao da kaže da su te zastrašujuće slike samo simboli i hrišćani ne treba da ih se plaše.)

Pitaj: Šta ova proročanstva simbolišu? Dozvoli da učenici odgovore, ali koristi sledeće kao vodič da bi odgovorili na pitanja:

Pismo predstavlja zver kao Rimokatoličku crkvu, a zmiju kao sotonu, izvor zverinje moći i njenih osobina. Zver koja je kao jagnje, a govori kao zmija, jesu Sjedinjene Američke Države. Ikona zveri je povezana sa vremenom kada Amerika oponaša dela Rimokatoličke crkve, ujedinjavajući građansku i religioznu vlast, goneći one koji ne prime žig zveri, one koji svetkuju Božji dan odmora u subotu, umesto u nedelju.

Pitaj: Kako razumevanje ovoga može da uteši Dekarla? (Dozvoli učenicima da odgovore.)

Svojim rečima iznesi sledeće ideje: Kada nam Bog šalje poruke, Njegova namera nikada nije da nas parališe od straha, naprotiv, On želi da Mu se obratimo u pokajanju nakon što smo uvideli ozbiljnost svoje situacije i destruktivnost greha. Prema 2. Korinćanima 6,17.18, On nam govori da napustimo greh i zle zajednice i dođemo Njemu kao Ocu. On obećava u Efescima 5,25 da će svu svoju decu koja Mu veruju, učiniti spremnima za nebo bez „mane i mrštine, ili takoga čega, nego da bude sveta i bez mane.“

Umesto straha od 13. i 14. glave Otkrivenja, Dekarlo može da gleda na njih kao na poruke Boga punog ljubavi, koji želi da ga poštedi bola koji će osetiti oni koji se budu našli u poslednjem uništenju greha. Bog takođe želi da što više ljudi prenese dobru vest Božjeg ponuđenog oslobođenja.

PRIMENA

A. Aktivnost za primenu

Ova aktivnost je slična početnoj aktivnosti A. Izaberi 12 osoba da prikažu savremenije ličnosti koje aktivno propovedaju poruku trojice anđela. Svaki od 12 listova papira treba da sadrži jedno ime ili opis iz dole navedene tabele. Pojmovi u tabeli su upareni tako da pokazuju tačne odgovore. Učenici ne treba da vide ove parove. (Osim ili umesto predloženih ličnosti možete upotrebiti ličnosti iz savremenije srpske adventističke istorije.)

	OPIS OSOBA KOJE PROPOVEDAJU PORUKU TROJICE ANĐELA
	PRAVI IDENTITET

	Ovaj dečko je bio jedan od dvojice koji su oformili Udruženje mladih adventista sedmog dana.
	Luter Voren

	Ova ličnost je 1930. godine započela najstariji neprekidni radio‑program u Americi.
	H. M. S. Ričards, stariji

	Bog je upotrebio ovog afro‑američkog evanđelistu kako bi krstio hiljade ljudi širom sveta.
	E. E. Klivlend

	Ovaj nadareni pripovedač i ljubitelj mladih napisao je dečje knjige „Priče za laku noć“ i „Biblijska priča“.
	Artur S. Maksvel („čika Artur“)

	Nadarena naučnica i učiteljica, bila je prva Afrikanka koja je ispunila zahteve za doktorat u Americi.
	Eva B. Dajks

	Zajedno sa svojim suprugom služila je kao misionar u Boliviji, Peruu i Brazilu.
	Ana Štal


Zakači ili zalepi list papira na svakog od 12 dobrovoljaca. Neka dva učenika iz publike „izmešaju“ učesnike. Pitaj publiku koji parovi su ispravni. Odredi jednog učenika da sastavi parove prema izboru publike. Zatim otkrij tačne odgovore.

Osvrt • Pitaj: Koliko je bolje tvoje znanje o savremenim ličnostima koje su svetu upućivale poruku trojice anđela? Kakve koristi imamo od poznavanja naše prošlosti, kao i savremenije crkvene istorije? Koju bi ulogu ti mogao da odigraš u širenju poruke trojice anđela?
B. Pitanja za primenu

1. Zašto su bića koja nose Božju poslednju poruku predstavljena kao anđeli?

2. Da li oni koji nose poruku trojice anđela moraju biti savršeni da bi to činili?

3. Zašto su ljudske organizacije predstavljene kao zveri u Otkrivenju 14?

4. Šta je Vavilon i šta predstavlja njegovo vino?

5. Zašto primanje žiga zveri dovodi do tako strašne kazne?

6. Zašto upozoravati ljude kada oni ne žele da čuju ili ne veruju u upozorenje?

7. Da li se treba plašiti Hristovog drugog dolaska? Zašto da ili zašto ne?

8. Zašto Isusu treba toliko dugo da dođe?

ZAVRŠETAK

Sažetak

Zaključi svojim rečima koristeći sledeće ideje:

Biblija neosporno dokazuje da nas Bog voli svim svojim srcem i da nam želi samo najbolje. Da li se sećaš kada je poštovao Avramov zahtev da poštedi Sodom i Gomor od uništenja ako u njemu bude čak i manje od 10 pravednika (1. Mojsijeva 18,32)? Takođe nam šalje poruku da planira da (nam) pruži blagostanje, a ne da (nam) naudi (Jeremija 29,11). Preko poruke trojice anđela, Bog pokušava da nas pripremi za Hristov drugi dolazak. On želi da budemo s Njim kroz čitavu večnost, a ne da budemo uništeni zlom. Stoga, On nas šalje u misiju ljubavi – da objavimo evanđelje oslobođenja svojim bližnjima. Kakva ljubav! Kakav Bog! Ko može pogaziti Njegovu poslednju poruku upozorenja, birajući umesto nje uništenje? I ko može odbiti da širi dobru vest Božje poruke nade?
Lekcija 6

VREME POSLETKA: RAZOČARENJE

Gde si, Gospode?

PRIPREMA

A. Izvor

2. Mojsijeva 25,8: „I neka mi načine svetinju, da među njima nastavam.“

Jevrejima 8,5: „Koji služi obličju i senu nebeskih stvari, kao što bi rečeno Mojsiju kad hoćaše skiniju da načini: gledaj, reče, da načiniš sve po prilici koja ti je pokazana na gori.“

Jovan 14,6: „Isus mu reče: ja sam put i istina i život; niko neće doći k ocu do kroza me.“

Danilo 8,14: „I reče mi: do dve tisuće i tri stotine dana i noći; onda će se svetinja očistiti.“

4. Mojsijeva 14,34: „Po broju dana, za koje uhodiste zemlju, četrdeset dana, na svaki dan po godinu, nosićete grehe svoje, četrdeset godina, i poznaćete da sam prekinuo s vama.“

Danilo 9,25: „Zato znaj i razumij: otkad izide reč da se Jerusalim opet sazida do pomazanika vojvode biće sedam nedelja, i šezdeset i dve nedelje da se opet pograde ulice i zidovi, i to u teško vreme.“

Jeremija 29,11: „Jer ja znam misli koje mislim za vas, govori Gospod, misli dobre a ne zle, da vam dam posledak kakav čekate.“

Elen Vajt, Velika borba, str. 424 orig.:

„Greška nije bila u proračunu proročkog perioda, već u događaju koji je trebao da se odigra na kraju 2300 dana i noći. Zbog ove greške vernici su doživeli razočaranje, ipak je sve to bilo prorečeno proročanstvom i sve ono što je bilo prorečeno po Pismu se i ispunilo. Baš u isto vreme kada su oplakivali neuspeh svojih neostvarenih nada, događaj se odigrao, taj isti događaj koji je bio prorečen i koji se mora ispuniti pre nego što se Gospod pojavi da da nagradu svojim slugama.“

(Vidi dodatne stihove u pouci za učenike.)

B. Šta treba reći o lekciji „Vreme posletka: razočarenje“?

Lekcija za ovu sedmicu bavi se dvema nerazdvojnim temama, Velikim razočarenjem i nebeskim svetilištem. Oba oslikavaju pojmove koji su dali posebni oblik onome što je proizašlo kao Adventistička crkva. Oba pojma su, štaviše, vezana za 22. oktobar 1844. godine. Na poseban način sežu i do nas sa istim značajem, premošćavajući viševekovni jaz.

Događaji iz 19. veka koji okružuju ovaj predmet su fascinantni. Zamislite Boga kako poziva jednog farmera i agnostika iz Nove Engleske, Viljema Milera, da upozori samozadovoljne ljude na sud i Isusov drugi dolazak! Zadobijajući 50.000 do 100.000 sledbenika raznovrsnih profesija, propovedao je svoju poruku od 1831. do 1844. godine. U tom vremenu dobio je mnoge kritike od onih koji su odbacili njegovu poruku, a njega i njegove sledbenike nazivali zaluđenim fanaticima. Nepokolebani, Mileriti su nastavili, sigurni da će se Isus vratiti na zemlju 22. oktobra i uspostaviti svoje nebesko carstvo.

Zamislite kako je veliko njihovo razočarenje bilo kada je osvitao 23. oktobar, a Isus nije došao! Ali zamislite i njihovu radost kada je Bog putem vizije i Pisma otkrio pravi događaj koji se odigrao! Zamislite koje su blagoslove iskusili kada su razumeli dalekosežne implikacije službe u Svetilištu! Za njih je to bio dokaz da je lični Bog pun ljubavi nedvosmisleno upravljao pokretom koji je bio određen za uspeh – bez obzira ko bio protiv!

Kao duhovni potomci adventističkih pionira, i mi lekciju za ovu sedmicu smatramo bitnom i utešnom. Kao što ih je Bog tešio i davao snagu u njihovim obeshrabrujućim okolnostima, Isus utešava i nas, i daje nam snagu u našim ličnim izazovima i razočarenjima 21. veka. On koristi službu u Svetilištu da bi nam pokazao da vodi naše živote isto kao što je vodio pokret čiji smo deo. Koristeći nas On želi da dosegne do što više ljudi i priključi ih tom pokretu koji će uskoro trijumfovati u Njegovom drugom dolasku.

C. Kuda treba da nas vodi lekcija „Vreme posletka: razočarenje“?

Kao rezultat ove lekcije, želeli bismo da učenici mogu da:

1. Shvate razlog Velikog razočarenja.

2. Otkriju ulogu Svetilišta u ublažavanju bola usled razočarenja i naših ličnih problema.

3. Znaju da Bog pun ljubavi vodi svoj narod do neizbežne pobede.

D. Potreban materijal

Početak • (Aktivnost A) četiri primerka scenarija za početnu aktivnost A i četiri učenika da odigraju scenu razočarenja iz 19. veka; mogu da koriste kostime. (Aktivnost B) četiri primerka scenarija za početnu aktivnost B sa istim onim učenicima da bi ga odglumili; mogu da koriste kostime. (Podeli scenarije učenicima ranije tako da budu spremni u subotu.)

Povezivanje • Biblije, pouke za učenike, slike adventističkih pionira.

Primena • Biblije.

MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema • Biće ti potrebne slike, portreti ili crteži nekoliko adventističkih pionira sa njihovim imenima ispod, dečak i dve devojčice, jedan sto i tri stolice.

Pozor • Koristi slike adventističkih pionira kao pozadinu na zidu. Postavi sto i stolice kao u sobi. Neka devojčice razgovaraju jedna sa drugom u sobi, dok dečak ostaje napolju pre nego što pokuca na „vrata“.

Sad • Neka učenici odglume sledeći skeč: „Od razočarenja do sreće“ (deo prvi)

Meri (jecajući): Klara, zaista ne znam zašto On nije došao...

Klara (oštro): A posebno zato što je obećao da hoće! Majka i otac su zaista uzrujani. Svi nas ismejavaju i govore da Nebo i ne postoji. Neki čak kažu da nema ni Boga!

Meri (nanovo zaplakavši): Ali ima! Bog postoji – i Nebo! Bio je tako dobar prema meni, tebi i svim drugima otkako smo poverovali u poruku o Isusovom dolasku koju nam je govorio starešina Miler.

Klara (nežno): Da, u pravu si. Otac je prestao da pije otkako je počeo da pohađa sastanke, iako je sam to pokušavao godinama. A i majka je postala mnogo ljubaznija.

Meri (oduševljeno): A Bog je učinio crkvu i Bibliju takvim uživanjem. Sastanci su bili poput Neba za mene i nisam ih se mogla nasititi! Kada čitam o Isusu, izgleda mi stvaran i blizak, baš kao ti upravo sada!

Klara: Da, i ja sam se osećala potpuno isto! Samo, sada je tako teško što smo još uvek ovde na zemlji, a ne na Nebu sa Njim! Tako teško da otac opet hoće da ide u kafanu, a majka je svakog trenutka sve oštrija! (Uzdiše.)
Meri: Teško jeste, Klara. Ali ne smemo odustati. Moramo se moliti za njih. Prosto znam da će Bog čuti naše molitve. On će nam pomoći i objasniti zašto Isus nije došao!

(Likovi treba da se „zamrznu“ dok učitelj ukratko objašnjava razredu.)

Osvrt • Pitaj: Da li su religija, Bog i Biblija samo za odrasle? Šta Klara i Meri govore o deci i omladini koji su čekali da Isus dođe 1844. godine? (Bili su isto toliko razočarani kao i odrasli.) Na koji način Meri predlaže da reše problem svog razočarenja? Da li je to delotvorna strategija?

B. Početna aktivnost

Priprema • Gore navedene materijale i ličnosti treba upotrebiti i za ovu aktivnost.

Pozor • Gore opisana situacija čini osnovu za aktivnost u ovom odseku.

Sad • Nakon osvrta, likovi se „odmrznu“ kako bi predstavili sledeće: „Od razočarenja do sreće“ (deo drugi).

Uzbuđeno kucanje se čuje na vratima, i Meri je iznenađena.

Meri: Ko bi to mogao biti?

Klara (prilazi vratima): Ko god da je tamo, sigurno želi da uđe brzo. (Otvara vrata.) O, ti si to, Petre!

Petar: Da, i donosim dobre vesti!

Klara: Pa tako nešto bi nam sada baš dobro došlo!

Meri (uzbuđeno): Koje su to vesti, Petre?

Petar (skoro u jednom dahu): Čuo sam kako moj otac razgovara sa jednim od mileritskih sveštenika. Sveštenik je rekao da je Isus ipak došao.

Meri i Klara: Došao je?

Petar: Da, ali ne u svetinju o kojoj smo mi propovedali. Sveštenik je rekao da je Bog pokazao bratu Hajramu Edsonu viziju o tome u sredu ujutro. Isus nije došao da očisti ovu zemlju vatrom svog Drugog dolaska.

Klara: Pa kuda je onda otišao?

Petar: Otišao je u Svetinju nad svetinjama nebeskog Svetilišta da je očisti od naših greha. A kada to završi doći će da nas povede kući i završi sa grehom!

Meri (uzbuđeno): Znala sam! Morao je postojati razlog zašto nije došao!

Klara (tiho): Ali Petre! Svakojake čudne stvari se dešavaju u poslednje vreme! Kako da znamo da je ta vizija tačna?

Petar (smejući se prigušeno): Zato sam doneo svoju Bibliju. Sveštenik je sve potvrdio stihovima iz nje. Ako budete sele i ja ću to isto učiniti.

(Kraj skeča.)

Osvrt • Pitaj: Da li se Bog brine kada smo razočarani? Zašto ili zašto ne? Iako Bog nije lik iz skeča, da li je na neki način ipak umešan? Šta da radimo kada nas snađu nevolje? (Možemo sve da prepustimo Bogu; možemo da verujemo da On bolje shvata kroz šta prolazimo nego mi sami.) Kada smo u nevolji, da li treba da poverimo naše probleme još nekome osim Bogu? (Postoji vreme kada Bog upotrebljava ljude kako bi nam pomogao i utešio nas. Ali Bog je jedino stvarno sigurno mesto na kojem naše brige i nevolje bivaju preuzete.) Da li nam pričanje naših problema drugima pomaže ili nas može povrediti? (Često nas može povrediti i obeshrabriti da kažemo svoje probleme.)

C. Početna ilustracija

Ispričaj sledeću priču svojim rečima:

„Rastenje u hrabrosti i mogućnosti“. Čovek po imenu Melori vodio je jednu ekspediciju u pokušaju da osvoji Maunt Everest 1920. godine. Prva ekspedicija nije uspela, kao i druga. Zatim je sa timom najboljeg kvaliteta i sposobnosti Melori napravio i treći pokušaj. Ali uprkos pažljivom planiranju i pojačanim sigurnosnim merama predostrožnosti, desila se katastrofa. Lavina je krenula i Melori je poginuo, zajedno sa skoro celom svojom ekipom. Kada su se nekolicina preživelih vratili u Englesku, priredili su veličanstveni banket u čast velikih ljudi Melorijeve poslednje ekspedicije. Dok je vođa preživelih stajao da primi aplauz, gledao je po sali u uokvirene slike Melorija i njegovih poginulih drugova. Zatim je okrenuo leđa skupu gledajući u ogromnu sliku Maunt Everesta koji je stajao poput tihog, nepobedivog diva iza banketskog stola. Sa suzama koje su se slivale niz njegovo lice, obratio se planini umesto Melorija i njegovih mrtvih drugova. „Tebi govorim, Maunt Evereste, u ime svih hrabrih ljudi koji sada žive i onih koji će se roditi. Maunt Evereste, pobedio si nas jednom; pobedio si nas dva puta; pobedio si nas tri puta, ali Maunt Evereste, mi ćemo te pobediti jednog dana, jer ti ne možeš postati veći, a mi to možemo.“ – Džejms H. Hjuit, Illustrations Unlimited (Wheaton, Ill.: Tyndale House Publishers, Inc., 1988), str. 131

Osvrt • Pitaj: Koliko puta i na koje sve načine su adventisti bili razočarani u vezi sa Isusovim drugim dolaskom? (Barem jednom.) Zašto Melorijeva ekspedicija nije uspela da stigne do vrha Maunt Everesta? (Lavina ju je sprečila u tome.) Zašto adventisti sve manje razmišljaju o Isusovom dolasku? (Odgovori koji se mogu pojaviti: svetovnost – suviše smo se utopili u ovaj svet, i sl.; grešnost; oslabljena predanost.) Kako možemo postati „veći“ da dostignemo taj cilj? (Usmeravajući se na Isusa kao svog Spasitelja, Prijatelja i Onoga koji nam daje snagu. Molitva. Proučavanje Biblije. Reforma. Priznanje svojih greha Bogu i pogrešaka drugima.)

Reci: Danas se usredsređujemo na Veliko razočarenje iz 1844. godine i druga razočarenja u našem životu. Pošto smo Mu jako važni, Bog nam pomaže sa našim problemima, jer zna najbolja rešenja za njih.

POVEZIVANJE

A. Povezivanje sa carstvom

Predstavi sledeće ideje svojim rečima:

Neka učenici nađu i čitaju 2. Mojsijevu 25,8. Pitaj: Zašto je Bog želeo da nastava među svojim narodom i ima svetilište sagrađeno za sebe? (Želeo je da im bude blizu, dajući im tako do znanja koliko su Mu dragi. Želeo je da im pokaže kakav je On zapravo.) Reci: Bog je želeo da Njegov narod zna da je On, iako su bili grešni, imao divan sistem za oslobađanje od njihovih greha i da je želeo da im pruži pomoć kako bi postali slični Njemu.

Reci: Hajde da nađemo i čitamo Jevrejima 8,5. Pitaj: Zašto je Bog toliko insistirao da Mojsije sagradi zemaljsko svetilište tačno po uzoru na nebesko Svetilište? (Važni oblici oproštenja i spasenja trebali su da budu prikazani u zemaljskom svetilištu. Takođe je trebalo da bude prikazana Božja svetost i karakter.) Reci: Bog nije želeo da iko pogrešno razume službu u Svetilištu. On je želeo da shvatimo Njegov sveti karakter koji je Sotona pokušao da iskrivi, i da razumemo Njegov potpuni plan spasenja.

Pitaj: Kako je svetilište izgledalo?

Reci: Detalji svetilišta i službe u njemu nalaze se u 2. Mojsijevoj 25‑31.

Sopstvenim rečima predstavi sledeće ideje:

Postojala su tri dela: predvorje u kojem su prinošene žrtve za greh, Svetinja u kojoj je nameštaj predstavljao Božju istinu, silu koju nam daje i Njegovo interesovanje za naše molitve, i Svetinja nad svetinjama, gde je bila Božja prisutnost i u koju je samo prvosveštenik ulazio jednom u godini radi oproštenja greha svih ljudi. Taj posao pomirenja nazivao se čišćenje svetilišta, jer nisu samo opraštani gresi ljudi, već je i samo svetilište čišćeno zbog ljudskih greha koji su tu bili prenošeni tokom cele godine.

Prema Danilu 8,14 Svetinja je trebala da bude očišćena nakon 2300 dana i noći. Proročki, taj period je predstavljao 2300 godina. Pitaj: Od kog perioda je trebalo računati te godine? Reci: Prema Danilu 9,25 taj period je trebao da počne „otkad izađe zapovest da se Jerusalim ponovo sazida“. Istorijski, to se desilo 457. godine pre Hrista.
B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Pitaj: Kako iskustvo Elen Harmon pokazuje dva tipa razočarenja? (Bila je razočarana kada joj je jedan bačeni kamen unakazio lice i kada Isus nije došao 22. oktobra 1844. godine, kao što su se ona i drugi Mileriti nadali.)

Pitaj: Možeš li da se setiš vremena kada si ti bio razočaran nečim u vezi sa sobom ili u vezi sa Bogom? Kako si reagovao na to razočarenje? Neka deca ispričaju neke primere. Da li je tvoja reakcija potpomogla tvom razočarenju ili ga je sprečila? Neka učenici odgovore.

Reci: Neka razočarenja su zapravo „prerušeni blagoslovi“. Elenina povreda joj je pomogla da upozna Isusa kao svog Prijatelja i Spasitelja, i da stavi spoljašnju lepotu na njeno pravo mesto. Takođe ju je pripremila za životnu službu. Međutim, postoje neka razočarenja koja nikada nećemo razumeti dok smo na ovoj Zemlji, ali možemo verovati Bogu koji nas voli da će ih upotrebiti za našu dobrobit i pomoći nam da ih nosimo. Na nebu će nam milostivo pokazati zašto je dozvolio da uđu u naš život.

Pitaj: Zašto su rani vernici adventnog pokreta bili razočarani? (Pogrešno su shvatili značenje Svetinje. Mislili su da će zemlja biti očišćena vatrom pri Hristovom dolasku, a u stvari nebesko Svetilište je trebalo da bude čišćeno od greha u to vreme.) Od ranih adventista možemo da naučimo mnogo o načinima kako se boriti sa razočarenjima. Odbili su da dozvole svetovnom pritisku da uništi njihovu ljubav prema Isusu i njihovu veru u Njega. Podelili su svoje razočarenje jedni sa drugima i proučavali su Bibliju kako bi pronašli način da ga razumeju i da izađu na kraj s njim. Kao rezultat postali su otvoreni da prime isceljenje koje im je Bog dao kroz vizije i Bibliju.

C. Povezivanje sa životom

Iznesi sledeći scenario:

Kada su se njegovi roditelji pridružili crkvi nakon jedne evangelizacije, i Rodžer je postao adventista. Tada je bio vrlo uzbuđen u vezi sa Gospodom i crkvom. Sa svim znakovima koji su najavljivali Hristov povratak, bio je siguran da će Ga uskoro videti i živeo je za taj dan. To je bilo pre tri godine, a sada se Rodžer pita hoće li Isus ikada doći. On tvrdi da Bog očigledno ne zna pravo značenje reči „uskoro“ i zato je prestao da dolazi u crkvu. Kako bi ti pokušao da pomogneš Rodžeru?

Pitaj: Šta je razočaranoj osobi najpotrebnije? (Razumevanje, saosećanje, istina, strpljenje, ohrabrenje, oproštenje.) Pitaj: Kako možeš Rodžeru pokazati ove karakteristike? Neka učenici odgovore.

Reci: Od stihova iz odeljka za sredu, izaberi tekstove koji pokazuju kako Bog leči obeshrabrene ljude. Neka učenici odgovore. Reci: Koji od tekstova ti najviše znače i zašto? Neka učenici odgovore.

PRIMENA

A. Aktivnost za primenu

Neka se učenici podele u dve grupe i neka otkriju kako su se određene biblijske ličnosti nosile sa razočarenjem. Napiši sledeća pitanja i stihove na tablu.

Reci: Treba da izaberete jednu od ličnosti, koristeći pripremljen tekst da odgovorite na pitanja.

1. Kako su Avram i Sara reagovali kada im Bog nije dao sina? 1. Mojsijeva 16,1‑4. (Odlučili su da imaju sina tako što će se Avram oženiti Agarom.)

2. Kako je Mojsije pokazao svoje razočarenje zbog stalnog gunđanja Izrailjaca u pustinji? 4. Mojsijeva 20,10.11. (Uvredio ih je i udario štapom dvaput u stenu umesto da joj govori.)

3. Kako su Izrailjci reagovali na izveštaj 12 uhoda koje su bile poslate u Hanan? 4. Mojsijeva 14,1. (Žestoko su gunđali na Mojsija i Arona i želeli su da se vrate u Egipat.)

4. Koji je bio Gedeonov odgovor na madijansku opsadu Izrailja? Sudije 6,13.14. (On je tvrdio da je to bio dokaz da Bog nije sa svojim narodom.)

5. Kako je Jovan Krstitelj pokazao svoje razočarenje Isusovom službom? Matej 11,2. (Pitao se da li je Isus zaista Mesija.)

6. Kako su učenici reagovali kada je Isus uhvaćen u Getsimanskom vrtu? Matej 26,56. (Napustili su Ga.)

7. Kako je apostol Pavle pokazao svoje razočarenje Markom? Dela 15,36‑40 (Odbacio ga je kao pratioca na putovanju i umesto njega uzeo Silu.)

8. Kako je Dimas pokazao svoje razočarenje evanđeljem? 2. Timotiju 4,10. (Napustio je zatvorenog Pavla.)

Osvrt • Pitaj: Da li si prepoznao svoju situaciju ili bilo kog modernog tinejdžera u jednoj od gore navedenih situacija? Ako jesi, kako možeš da naučiš pouku od biblijskih ličnosti?

B. Pitanja za primenu

1. Kako je Bog upotrebio Veliko razočarenje da pomogne svom narodu i ujedno proslavi svoje ime? Gde je On kada nas snađe nevolja?

2. Možemo li u svom životu da verujemo Bogu? Kako On može da iskoristi negativne situacije da ih obogati?

3. Može li Mu se verovati da će učiniti ono što kaže?

4. Hoće li Isus ikada doći? Kako to znamo?

5. Kako je služba u Svetilištu bila ključ za Veliko razočarenje?

6. Kako tinejdžeri u službi u Svetilištu mogu da vide ključ za svoja razočarenja i duhovna pitanja?

7. Na koji način sve veći broj tinejdžera ponovo preživljava Veliko razočarenje u svom životu?

8. Na koji način tinejdžeri mogu da iskoriste primere biblijskih ličnosti da ojačaju svoju veru u Boga i da ohrabre svoje posrnule prijatelje?

ZAVRŠETAK

Sažetak

Zaključi svojim rečima koristeći sledeće ideje:

Razočarenje dolazi u život svakog od nas. Kako se sa njim borimo određuje da li će ono poslužiti kao negativno oruđe – za naš poraz, ili pozitivno – za naš rast i pobedu. Kakva god da je situacija, Bog je spreman da iskoristi naše razočarenje na svoju slavu i naše slavno dobro, baš kao što je to učinio za vreme Velikog razočarenja i sa životom Elen Harmon. Da bismo imali ovakve rezultate, moramo poveriti svoj život Bogu kojem je naša dobrobit na srcu.
Lekcija 7

VREME POSLETKA: NAJZAD KOD KUĆE

Slučaj odsutnog razrednog starešine

PRIPREMA

A. Izvor

1. Mojsijeva 3,15: „I još mećem neprijateljstvo između tebe i žene i između semena tvojega i semena njezina; ono će ti na glavu stajati a ti ćeš ga u petu ujedati.“

Dela 1,9‑11: „I ovo rekavši videše oni gde se podiže i odnese ga oblak iz očiju njihovih. I kad gledahu za njim gde ide na nebo, gle, dva čoveka stadoše pred njima u belim haljinama, koji i rekoše: ljudi Galilejci! Šta stojite i gledate na nebo? Ovaj Isus koji se od vas uze na nebo tako će doći kao što videste da ide na nebo.“

1. Solunjanima 4,16‑18: „Jer će sam Gospod sa zapovešću, s glasom arhanđelovim i s trubom Božijom sići s neba, i mrtvi u Hristu vaskrsnuće najpre; a potom mi živi koji smo ostali, zajedno s njima bićemo uzeti u oblake na susret Gospodu na nebo, i tako ćemo svagda s Gospodom biti.“

Juda 14.15: „Ali i za ovakve prorokova Enoh, sedmi od Adama, govoreći: gle, ide Gospod s hiljadama svetih anđela svojih da učini sud svima, i da pokara sve bezbožnike za sva njihova bezbožna dela kojima bezbožnost činiše, i za sve ružne reči njihove koje bezbožni grešnici govoriše na nj.“

Otkrivenje 1,7: „Eno, ide s oblacima, i ugledaće ga svako oko, i koji ga probodoše; i zaplakaće za njim sva kolena zemaljska. Da, zaista.“

Otkrivenje 21,3.4: „I čuh glas veliki s neba gde govori: evo skinije Božje među ljudima, i živeće s njima, i oni će biti narod njegov, i sam Bog biće s njima Bog njihov. I Bog će otrti svaku suzu od očiju njihovih, i smrti neće biti više, ni plača, ni vike, ni bolesti neće biti više; jer prvo prođe.“

Isaija 2,4: „I sudiće među narodima i karaće mnoge narode, te će raskopati mačeve svoje na raonike, i koplja svoja na srpove, neće dizati mača narod na narod, niti će se više učiti boju.“

Otkrivenje 21,25‑27: „I vrata njegova neće se zatvarati danju, jer onde noći neće biti. I doneće slavu i čast neznabožaca u njega. I neće u njega ući ništa pogano, i što čini mrzost i laž, nego samo koji su napisani u životnoj knjizi jagnjeta.“

(Vidi dodatne stihove u pouci za učenike.)

B. Šta treba reći o lekciji „Najzad kod kuće“?

Obećanje o Hristovom drugom dolasku ispunjava ljudsku rasu značenjem i svrhom, jer zadovoljava našu težnju za svetom bez greha, rata, bolesti i smrti. Ispunjava našu čežnju za Edemom. Ispunjava našu žudnju da nam se vrate naši dragi koji su nas napustili. Ispunjava našu želju za komunikacijom licem k licu sa našim Stvoriteljem.

Dok nam jevanđelja, poslanice i sam Isus sa sigurnošću proriču Njegov skori dolazak, oni upozoravaju da će okolnosti u svetu koje mu prethode biti pune poteškoća. Jedna od tih je da će bezbožno društvo vršiti pritisak i iskušavati Njegove sledbenike da se odreknu svoje vere. Čak će i religiozne ličnosti širiti opasne neistine o Njegovom dolasku i kraju sveta. Kao rezultat, upozoreni smo da živimo u neprekidnom iščekivanju Njegovog doslovnog dolaska i da se ne uplićemo u svetovne stvari ili religijske jeresi.

Ako se budemo neopozivo predali Onome koji je izvor naše vere, mi ćemo pozdraviti Njegov dolazak sa sigurnošću, uzvikujući: „ Gle, ovo je Bog naš, Njega čekasmo, i spašće nas; ovo je Gospod, Njega čekasmo; radovaćemo se i veselićemo se za spasenje Njegovo“ (Isaija 25,9). Konačno će grehovna vladavina terora i patnje biti prošlost, a umesto nje će zauvek zavladati ljubav, radost i mir!

C. Kuda treba da nas vodi lekcija „Najzad kod kuće“?

Kao rezultat ove lekcije, želeli bismo da učenici mogu da:

1. Prepoznaju da je Isusov drugi dolazak blizu.

2. Shvate da je Njegov dolazak doslovan.

3. Pripreme sebe i druge za ovaj izuzetni događaj.

D. Potreban materijal

Početak • (Aktivnost A) jedan odrastao član crkve koji je, pre nego što je postao adventista, verovao u tajni dolazak; papirići sa ispisanim pitanjima. (Aktivnost B) jedan odrastao član crkve koji je oduvek bio adventista i veruje u doslovni, vidljivi Isusov dolazak; papirići sa ispisanim pitanjima.

Povezivanje • Biblije, pouke za učenike.

Primena • Biblije, papirići.

MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema • Izaberi jednu ili dve odrasle osobe, prijateljski raspoložene prema omladini, koje su nekada verovale u tajni dolazak (ili mogu da glume da su verovale u to). Odgovarajući na pitanja učenika, te osobe treba da im pomognu da razumeju prirodu i implikacije tajnog dolaska.

Pozor • Daj učenicima papiriće na kojima su ispisana pitanja. (Na primer: Šta je to tajni dolazak i kada bi on trebalo da se dogodi? Šta će se dogoditi ljudima koji će ostati? Zašto si verovao u tajni dolazak? Zašto više ne veruješ u takav pogled na završne događaje?)

Sad • Izaberi neke učenike da pročitaju pitanja, dajući gostu vremena da redom odgovori na njih. Zahvalite gostu na poseti.

Osvrt • Pitaj: Šta te je najviše pokrenulo u vezi sa tajnim dolaskom dok su naši gosti pričali o njemu? Da li su dali biblijske dokaze za to? Koje od svojih nekadašnjih verovanja su i danas zadržali? Šta misliš šta oni sada misle o načinu na koji će Isus doći?

B. Početna aktivnost

Priprema • Izaberi jednu ljubaznu odraslu osobu koja je oduvek bila adventista. Njeni iskreni odgovori na pitanja učenika potvrdiće biblijski pogled na Isusov povratak.

Pozor • Podeli učenicima papiriće na kojima su ispisana pitanja. (Na primer: Koliko ste dugo adventista? Šta je važno u imenu „adventista“? Kako će, prema Bibliji, Isus povesti svoj narod kada bude došao? Kako bi trebalo da se ophodimo prema hrišćanima koji veruju u tajni Hristov dolazak?)

Sad • Izaberi neke učenike da pročitaju pitanja, dajući gostu vremena da redom odgovori na njih. Zahvalite gostu na poseti.

Osvrt • Pitaj: Šta te je najviše pokrenulo u vezi sa gostovim odgovorima? Na koje delove Biblije se oslanja njihovo mišljenje? Šta misliš kako se osećaju u vezi sa svojim verovanjem? Šta misliš zašto mnogi hrišćani pogrešno tumače ono što Biblija govori o Hristovom dolasku? Koje su prednosti verovanja u sve što Biblija kaže o Adventu?

Predstavi sledeće ideje svojim rečima:

Svi hrišćani čekaju Isusov dolazak, ali na različite načine veruju kako će se on odigrati. Međutim, verovanje u tajni dolazak može da navede nekog sledbenika da pogrešno tumači Bibliju i u drugim oblastima, poput verovanja da će oni koji budu ostali imati drugu priliku da prihvate Isusa. Ovakav pogled može da prevari ljude da ne iskoriste priliku koju imaju sada da prihvate Isusa. Sigurnost se uvek nalazi u striktnom poštovanju Božje reči.

C. Početna ilustracija

Svojim rečima ispričaj sledeću priču:

U knjizi Božji krijumčar, brat Endru se priseća neverovatnog iskustva iz svojih mladih dana u kasnim 1940‑im, kada se borio u holandskoj vojsci protiv predsednika Sukarna. Nekoliko sedmica nakon kupovine jednog mladog gibona (malog, bezrepog majmuna), kojeg je držao kao ljubimca u barakama, primetio je da životinju nešto boli oko struka. Endru je otkrio žicu uraslu u kožu, koju je neko zavezao tu dok je gibon bio beba. Kako je životinja rasla tako joj se ta žica sve više usecala u meso, izazivajući mnogo bola. Te noći, Endru je obrijao krzno oko tog mesta. Dok je majmun strpljivo gledao u njega kao da je govorio: „Razumem“, Endru je morao nežno da useca u meso dok nije stigao do žice, odsekao je i bacio. Istog trenutka majmun je poskočio, napravio kolut u vazduhu, i skočio na Endruovo rame, oduševljeno čupnuvši njegovu kosu. Nakon toga njih dvojica su postali nerazdvojni, poistovećujući se jedan s drugim – majmun sa Endruom zbog odstranjene žice i Endru sa majmunom, jer je žica bila slična njegovoj krivici koja ga je vezivala i od koje je želeo da se oslobodi. – parafrazirano od Džejms S. Hjuita, Illustrations Unlimited (Wheaton, Ill.: Tyndale House Publishers, Inc., 1988), str. 68

Osvrt • Pitaj: Kako su majmun i naš svet današnjice slični? (Bolesni su. Gibon je bio fizički bolestan, a naš svet je bolestan duhovno, fizički, mentalno i emocionalno.) Kako je rešenje njihovog problema slično? (Gibon se nije mogao rešiti žice sam. Morao je da sarađuje sa Endruom, koji se otarasio žice koja je bila duboko usečena u meso. Naš svet se ne može otarasiti svojih problema, jer su uzrokovani grehom koji je duboko usađen u našu prirodu. Međutim, ako sarađujemo sa Isusom, on će otkloniti naš greh i zameniti ga pravednošću i silom. Prilikom svog dolaska, On će očistiti svet od greha i stvoriti sve novo.)

Predstavi sledeće ideje svojim rečima:

Danas se usredsređujemo na jedan događaj koji se očekuje skoro 6000 godina. Otkako su Adam i Eva pojeli zabranjeni plod, čeznuli smo za dolaskom Onoga koji će učiniti kraj grehu i patnji, a to je Isus. Međutim, koliko god da smo željno iščekivali Njegov povratak, naša osećanja se ne mogu ni uporediti sa Njegovom čežnjom da bude sa nama i da obnovi sve, pa i nas same.

POVEZIVANJE

A. Povezivanje sa carstvom

Predstavi sledeće ideje svojim rečima:

U moderno doba postojalo je nekoliko osoba koje su tvrdile da su Isus. Ali otkrilo se da su oni samo lažni hristosi, jer nisu učinili nekoliko stvari za koje u Bibliji piše da će Isus uraditi prilikom svog drugog dolaska. Oni nisu došli na način kako je Isus rekao da će doći. Nisu otklonili greh. Nisu vaskrsli umrle pravednike i poveli ih na nebo sa živim pravednicima koji su čekali Isusov povratak. Uprkos sve većoj zabuni u vezi sa Drugim dolaskom, Biblija nam daje nepogrešive činjenice u vezi sa tim.

Neka dobrovoljac pronađe i pročita 1. Mojsijevu 3,15. Pitaj: Šta ovaj stih, prvo obećanje o Isusovom dolasku, kaže da će On tada učiniti? (Uništiti greh i njegovog začetnika – Sotonu.) Neka dobrovoljci pronađu i pročitaju sledeće stihove (neka zamisle prizore i zvuke Hristovog drugog dolaska): Otkrivenje 1,7; Juda 14.15; 1. Solunjanima 4,16 i 2. Petrova 3,10. Pitaj: Kako nam prizori i zvuci o kojim smo upravo slušali pokazuju da će Isusov povratak biti doslovan, a ne neki tajni događaj? (Prizor: Svako na ovom svetu će videti kako dolazi sa svojim anđelima na oblaku; svaki mrtvi hrišćanin će biti vaskrsnut; Isus će sa sobom odneti svakog živog i vaskrslog hrišćanina na Nebo. Zvuk: Isus će uzvikivati i trubom označiti svoju radost što će ponovo biti zajedno sa svojim sledbenicima; svi grešnici će plakati od straha i razočarenja kada On bude ponovo došao; nebesa će nestati u strašnoj eksploziji, a svet će biti uništen.)

Reci: Isusov povratak će nas uvesti na Nebo i u dugo očekivani period mira i sreće.

Pitaj: Ali da li je Nebo samo projekcija našeg uma ili neko stvarno mesto? Hajde da odgovor pronađemo i pročitamo u Otkrivenju 21,3.4 i Otkrivenju 21,25‑27. Pitaj: Šta ovi stihovi govore o tome? (Sam Bog Otac će biti tamo. Nežno će obrisati svaku suzu razočarenja, bola i žaljenja sa našeg lica. Mi ćemo kao pravednici nastaniti Nebo, a grešnicima tamo neće biti mesta.)

Reci: Isus želi da dođe na Zemlju još više nego što mi to želimo. Hajde da za to pronađemo dokaz u Bibliji. Zamoli nekoga da pronađe i pročita 2. Petrova 3,9 i Otkrivenje 3,20.

Pitaj: Šta misliš (ili kako se osećaš) u vezi sa onim što ovi stihovi govore?

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Pitaj: Da li te slučaj odsutnog razrednog starešine podseća na neku parabolu iz Biblije? (Parabolu o 10 devojaka, parabolu o odsutnom gospodaru itd.) U čemu je slična ovim parabolama? (Odgovori će varirati: Džimova grupa je poput pet ludih devojaka, dok je Suzanina poput pet mudrih devojaka; g‑đa Vilijams predstavlja mladoženju, a učitelj zamenik predstavlja osobu koja najavljuje mladoženjin dolazak. G‑đa Vilijams takođe predstavlja odsutnog gospodara koji napušta svoj dom na neko vreme, a Džim i Suzan predstavljaju sluge koje je gospodar ostavio u kući i naredio im da paze na imanje.)

Pitaj: Šta možemo da naučimo iz ove moderne parabole? (Treba da se pripremimo i da tako pripremljeni čekamo Isusov doslovni povratak, jer će On doći neočekivano. Trebalo bi da budemo dovoljno pripremljeni da pomognemo onima koji to nisu.)

C. Povezivanje sa životom

Iznesi sledeći scenario:

Žureći sa svojih šestoro braće i sestara prema porodičnom kombiju, 11‑godišnji Sem se ugurao unutra kako bi pošli na izlet do lokalnog tržnog centra sa svojom majkom. Čim su stigli, majka je odmah svima dala bezbednosna uputstva i vreme kada svi treba da se nađu na dogovorenom mestu. Zatim su četiri devojčice pošle za svojom majkom, a tri dečaka su pošla u drugom pravcu. Sem se nekako zaokupio DVD‑jima, okružen stereo opremom i demo trakama. Kada je podigao glavu, njegove braće nije bilo, a sat je pokazao da je čitavih 15 minuta zakasnio za dogovoreni sastanak. Dok mu je srce ludo tuklo, požurio je prema mestu gde je trebalo da se nađu, ali tamo nije bilo nikoga.

Onda se Sem odjednom nečeg setio. Odjurio je do telefonske govornice i nazvao majku na njen mobilni telefon. Njegova braća su tako bila zaokupljena onim što su kupili da su pretpostavili da je on u kombiju. Majka je odmah potražila i pronašla Sema kojem je zbog toga laknulo, i povela ga kući sa njima.

Reci: Semova situacija je slična situaciji mnogih ljudi pred Hristov drugi dolazak. Baš kao što je Isus prorekao događaje koji će najaviti Njegov skori povratak, tako je i majka odredila Semu, njegovoj braći i sestrama vreme za odlazak iz tržnog centra.

Reci: Hajde da nađemo i pročitamo 1. Petrova 5,8 i Juda 14.15. Neka učenici naglas pročitaju stihove. Pitaj: Kako je Semova situacija ista (ili slična) kao situacija hrišćana u vreme Hristovog drugog dolaska? (Sema su okupirale druge stvari, tako da je zaboravio šta je majka rekla. Neki hrišćani neće otići sa Hristom, jer su se toliko zaokupili svetovnim stvarima i zaboravili ono što je Isus rekao. Oni neće imati drugu priliku da se pripreme za Isusov dolazak. Ipak, Sem je dobio drugu priliku kada se njegova majka vratila po njega.)

PRIMENA

A. Aktivnost za primenu

Podeli razred u dve grupe. Grupa 1 treba da opiše kratke scene u kojima je neko nešto propustio i zapiše svaku na jednu stranu papirića. (Npr. neko je ostavljen, jer nije sakupljena tražena suma novca za kauciju; neko je propustio autobus ili avion jer se uspavao; neko je propustio semestar u školi, smenu u letnjem kampu i sl. jer je molba predata nakon roka; neko je propustio rasprodaju u robnoj kući jer je pogrešio datum, itd.)

Kada grupa 1 završi sa pisanjem kratke scene na papirić, vođa će brzo da preda papirić grupi 2. Njihov zadatak je da povežu scene sa njihovim duhovnim parom koji je propustio Isusov drugi dolazak, i da napišu njihova poređenja na drugoj strani papirića. Neka uključe i savete za sprečavanje propuštanja Hristovog dolaska.

Kada grupa 2 završi sa pisanjem odgovora grupi 1, pročitaj papiriće po redu, obe strane, razvijajući diskusiju.

Osvrt • Pitaj: Kakvo je nečije propuštanje iz gore navedenih situacija u poređenju sa propuštanjem Hristovog drugog dolaska? (Ne tako katastrofalno.) Zašto da ili zašto ne? (Dozvoli učenicima da objasne.)

Pitaj: Kada bismo tako ozbiljno shvatili Isusov dolazak kao što to činimo sa stvarima koje mnogo volimo, da li bi onda bili spremniji za Isusov povratak? (Pauza za odgovore.) Zašto da ili zašto ne? (Dozvoli da pojedinačno objasne.)

B. Pitanja za primenu

1. U kakvoj su vezi molitva, odlazak u crkvu i čitanje Biblije, sa Isusovim povratkom? Koliko treba da radimo te aktivnosti da bismo stigli u Nebo?

2. Koliko više volimo Isusa i Nebo od ljudi i stvari? I da li Ga uopšte volimo više?

3. Kako možemo dobiti tu ljubav ukoliko je nemamo? Kako možemo gajiti takvu ljubav ukoliko je imamo?

4. Koja dva znaka bi, prema tvom mišljenju, pokazala da je Isusov dolazak blizu?

5. Zašto Isus dolazi po drugi put? Da li samo da bi uništio greh i one koji su još uvek u njemu?

6. Koliko ti je važan Hristov dolazak? Da li je Nebo vredno našeg truda da stignemo tamo?

7. Na koji način možemo pripremiti sebe i druge za Njegov dolazak?

ZAVRŠETAK

Sažetak

Zaključi svojim rečima koristeći sledeće ideje:

Otkako su Adam i Eva prvi put bili neposlušni, svako od nas je, svesno ili nesvesno, vapio za nekim ko bi nas mogao isceliti i odvesti nas negde gde nema posledica greha. Samo Isus zadovoljava ove trajne čežnje. Pošto je iz prve ruke osećao naše ljudske slabosti 33 godine, On se poistovećuje sa našom željom za isceljenjem. Kao naš prvosveštenik, On prihvata našu veru u Njega i čini od nas novu tvar, jer „staro prođe, gle, sve novo postade“ (2. Korinćanima 5,17). Ovaj odnos vere daje Mu pravo da nas oslobodi od sveta koji će biti uništen prilikom Njegovog drugog dolaska. U to vreme On će nas i naše umrle voljene uzeti na Nebo, gde nikada više nećemo biti razdvojeni od Njega, i gde nas greh i njegove razorne moći više nikada neće mučiti!

Neka taj dugo očekivani dan uskoro osvane! Amin!
Lekcija 8

ŽIVETI IZVAN SEBE

Ne radi se o tebi!

PRIPREMA

A. Izvor

Danilo 12,3: „I razumni će se sjati kao svetlost nebeska, i koji mnoge privedoše k pravdi, kao zvezde vazda i doveka.“

Matej 9,37.38: „Tada reče učenicima svojim: žetve je mnogo, a poslenika malo. Molite se dakle gospodu od žetve da izvede poslenike na žetvu svoju.“

1. Korinćanima 9,22: „Slabima bio sam kao slab, da slabe pridobijem; svima sam bio sve, da kakogod spasem koga.“

Marko 16,15: „I reče im: idite po svemu svetu i propovedajte jevanđelje svakome stvorenju.“

1. Jovanova 4,4: „Vi ste od Boga, dečice, i nadvladaste ih, jer je veći koji je u vama negoli koji je na svetu.“

Otkrivenje 12,11: „I oni ga pobediše krvlju jagnjetovom i rečju svedočanstva svojega i ne mariše za život svoj do same smrti.“

Matej 10,27.28: „Što vam govorim u tami, kazujte na vidiku; i što vam se šapće na uši, propovedajte s krovova. I ne bojte se onih koji ubijaju telo a duše ne mogu ubiti; nego se bojte onoga koji može i dušu i telo pogubiti u paklu.“

B. Šta treba reći o lekciji „Živeti izvan sebe“?

Bog je dao nalog svakom hrišćaninu, bilo mladom ili starom, a to je da širi evanđelje po svetu. Kada se ovaj zadatak završi, Isus će doći da nas povede kući. Stoga, treba da idemo i na puteve i puteljke, u dvorane i šetališta, da delimo Hristovu ljubav. Svedoci Božje ljubavi možemo biti u rečima, ali i na praktičan, opipljiviji način poput hranjenja gladnih ili pomaganja onima koji su postali žrtve prirodnih nepogoda, rata ili siromaštva.

To nije uvek zabavan niti zaštićen posao, ali se mora uraditi. I pored opasnosti i neprijatnosti koje nas mogu čekati napolju, moraćemo da se borimo i sa sebičnošću u nama samima. Moramo biti spremni da izađemo iz svojih komfornih zona i svim srcem činimo ono što nam Bog nalaže. Bilo je ljudi pre nas koji su bili spremni da služe Bogu i šire Njegovu poruku po bilo koju cenu. Neke je to koštalo i života, ali su zato mnoge duše spasene. Sada je red na nas da istupimo. Bog nam obećava da će Njegov Duh uvek biti sa nama da nam pruži hrabrost, samouverenost i mir.

C. Kuda treba da nas vodi lekcija „Živeti izvan sebe“?

Kao rezultat ove lekcije, želeli bismo da učenici mogu da:

1. Shvate sopstvenu odgovornost da pokažu Hristovu ljubav u širenju evanđelja i pomaganju onima kojima je to potrebno.

2. Otkriju načine na koje oni lično mogu da učestvuju u misiji.

3. Prodube svoju svest o opasnosti od verskog progona.

D. Potreban materijal

Početak • (Aktivnost A) papir, olovke, sat. (Aktivnost B) velika mapa sveta, papirići, olovke, čiode, povez za oči.

Povezivanje • Biblije, pouke za učenike.

Primena • Olovke, primerci radnog lista sa kraja lekcije.

MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

[image: image45.jpg]


POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema • Podeli učenike u dve ekipe. Neka svaka ekipa odabere pisara. Pisarima su potrebne olovke i listovi papira. Biće potreban i sat da se pazi na vreme.

Pozor • Kaži: Svaki tim imaće tri minuta da sastavi spisak reči koje su u vezi sa misijom ili misionarima. Pisari će zabeležiti reči. Svaka reč donosi jedan poen ukoliko je onaj drugi tim nema na svom spisku.

Sad • Pokreni vreme i reci učenicima da počnu. Kada vreme istekne, neka svaki tim pročita svoj spisak. Saberi poene da vidiš koji je tim pobedio.

Osvrt • Pitaj: Šta mislite čemu služi ova aktivnost? (Razgovaraćemo o misionarima.) Gde dobijamo informacije o misiji i misionarima? (U crkvi.) Koje su šanse da ti postaneš misionar? Zašto tako misliš? (Loše. Sviđa mi se ovde gde živim. Želim da budem pravnik.)

B. Početna aktivnost

Priprema • Biće ti potrebna velika mapa sveta koja se može prikačiti na zid. Zavezanih očiju učenici će pokušati da prikače molitvu na mapu na mestu gde se nalazi zemlja koju su oni odabrali.

Pozor • Daj svakom učeniku papirić. Neka pogledaju mapu i izaberu zemlju osim one u kojoj žive. Reci: Napiši ime svoje zemlje na vrh svog papirića. Ispod imena zemlje, napiši kratku molitvu za tu zemlju. Vaše molitve mogu biti za vladu, ljude, misionare, crkve itd.

Sad • Kada učenici završe sa pisanjem svojih molitava, reci: Danas ćemo igrati igru „Zakači molitvu na zemlju.“ Morate da zakačite molitvu na mesto gde se nalazi vaša zemlja. Jedini problem u tome je što ćete raditi zavezanih očiju.

Daj svakom učeniku čiodu. Veži učenicima oči – jednom po jednom – i neka stanu oko 3 m od zida. Nakon što su se jednom okrenuli oko sebe, mogu pokušati da zakače svoje molitve na odgovarajuće mesto. Cilj ove igre je da se molitva zakači na ili najbliže odabranoj zemlji.

Osvrt • Pitaj: Iako neki od nas nisu mogli da zakače svoju molitvu na svoju zemlju, neće imati problema da je upute Bogu. Šta je uticalo na vašu odluku da izaberete zemlju za koju ćete se moliti? (Bio sam tamo. Imam rodbinu tamo.) Za kakve se stvari moliš? (Za ljude koji su izgubili svoje voljene u ratu ili zemljotresu; za sigurnost misionara.) Da li bi voleo da živiš u toj zemlji? Zašto da ili zašto ne? (Ne, jer je suviše udaljena od mojih prijatelja.)

Reci: Isus daje nalog svim svojim sledbenicima da prenesu Njegovu ljubav i poruku svima i svuda. Da bismo to mogli da uradimo, moramo izaći iz svojih komfornih zona.

C. Početna ilustracija

Svojim rečima ispričaj sledeću priču:

Džoana je bila uzbuđena što će putovati u neku drugu zemlju. Išla je na misionarsko putovanje, ali je ponela toliko stvari da su na aerodromu hteli da joj naplate dodatnih 213 dolara. Nešto od svog prtljaga poslala je kući po svom ocu, jer je štedela novac za međunarodnu šoping turu koju je planirala. Vođe puta su verovali da će ona biti veliki problem.

Kada je grupa stigla, opkolili su ih mali siročići koji su prodavali drangulije. Deca su izgledala tako izgladnelo i njihova odeća je bila iscepana. Bio je to sasvim drugačiji svet od onog na koji su učenici navikli.

Uveče bi lokalna crkva imala sastanak i ljudi bi dolazili kako izbliza, tako i izdaleka. Neki od onih siročića sa aerodroma hodali su nekoliko kilometara da bi pevali pesme o Isusu i dobili obrok. Dok je Džoana služila deci, rekla je da je mogla videti Isusa na njihovim licima i zbog toga je zaplakala.

Kada je došla kući, njeni koferi su bili mnogo lakši i zveckali su. Odlučila je da ostavi svu svoju odeću ljudima koje je upoznala, jer je njima bila potrebnija nego njoj. Zapravo, jedina stvar koju je donela kući osim četkice za zube, bio je kofer pun drangulija koje je kupila od svih onih siročića.

Osvrt • Pitaj: Šta misliš zašto se Džoana promenila? (Videla je kako drugi ljudi žive.) Da li moraš da ideš u drugu zemlju da bi stekao takvo saosećanje? (Ne, i ovde ima ljudi kojima je potrebna ljubav.) Kako možemo imati ljubav za sve ljude? (Samo od Boga; tako što ćemo činiti za druge, a ne za sebe.)

POVEZIVANJE

A. Povezivanje sa carstvom

Predstavi sledeće ideje svojim rečima:

Svako carstvo ima svoje ambasadore. Ambasador je neko koga car pošalje u drugu zemlju i koji će predstavljati njega i zemlju. Biblija kaže da smo mi Hristovi ambasadori. Kao ambasadori ili predstavnici, treba da sprovodimo Careve želje.

Naš Car je zapovedio da izađemo u svet i svim ljudima govorimo o Njegovoj ljubavi. Takođe je zapovedio da pomažemo beznadežnima i volimo nevoljene. On želi da mi ne živimo sebi, već da živimo za druge, nesebično dajući svoje vreme, novac i život onima koji su u nevolji.

Pitaj: Pošto taj poziv važi za svakog vernika, bio on mlad ili star, kako mlada osoba može da bude ambasador i da čini onako kako joj je Car naložio – pomažući drugima širom sveta? (Moleći se za one koji su suviše daleko da bi došao do njih. Idući na misionarska putovanja. Hraneći beskućnike. Posećujući bolesne i nevoljne.) Biti ambasador donosi i određene rizike. Može biti opasno ukoliko te mesto ili ljudi kojima si poslat ne žele tamo. Kakvi su to rizici koji čekaju Božje ambasadore? (Možeš da završiš u zatvoru, možeš da dospeš na mesto gde bi mogao da se razboliš.)
B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Pitaj: Da li se Ahmed može smatrati misionarem? Zašto da ili zašto ne? (Da, jer je svedočio drugima o Isusu.) Kada bi se našao u istoj situaciji kao Ahmed, da li bi doneo istu odluku? Šta bi uradio drugačije? (Ja bih ostao u zatvoru, jer ne želim da se odreknem svoje vere.) Šta misliš na šta je Ahmed mislio kada je rekao: „Ne radi se o meni. Postoji nešto, Neko važniji.“ (Ne možeš misliti samo na sebe. Moraš da imaš u glavi celovitu sliku, pomaganje u spasavanju drugih ljudi i izvršavanje onoga što Bog želi čak i ako je opasno.)

C. Povezivanje sa životom

Iznesi sledeći scenario:

Ti si na misionarskom putovanju zajedno sa omladinskom grupom. Tvoj partner i ti idete od kuće do kuće deleći hrišćanske knjige i pozivajući ljude na crkvene sastanke uveče. U jednoj kući jedna žena se jako naljuti na tebe zato što govoriš o Isusu. Kaže da je poslednja osoba koja joj je govorila o Isusu sada u zatvoru. Preti ti da će se isto i tebi desiti ako ne prestaneš da govoriš o Isusu u njenom gradu. Kada se vratiš u svoj kamp, tvoj partner se pravi da je bolestan kako ne bi morao da izlazi više, jer se plaši.

Pitaj: Šta bi uradio – pridružio mu se i ostao u kampu, ili nastavio da širiš evanđelje? Zašto? (Ispričao bih svom vođi šta mi se dogodilo, ali bih ipak ponovo izašao.) Šta bi najviše uticalo na tvoju odluku? (Znam da bi se grupa molila za moju bezbednost.) Da li bi te išta moglo naterati da nastaviš evangeliziranje čak i pod pretnjom zatvora? Šta bi to bilo? (Ohrabrenje prijatelja, molitva Bogu za snagu.)

Neka učenici jedan po jedan naglas čitaju stihove iz odeljka za sredu. Pitaj: Kakve veze ovi stihovi imaju sa našom misijom u svetu? (Mi imamo obavezu da propovedamo Isusa čak i ako se nađemo u nevolji zbog toga. Oni nam govore da će Bog biti sa nama čak i u lošim situacijama.) Kološanima 4,5 nam kaže da budemo mudri u načinu na koji postupamo s ljudima koji nisu vernici, iskoristivši svaku priliku. Kako bi pokazao mudrost u postupanju sa ženom koja ti preti zato što svedočiš? (Pokušaj da je ne uzrujaš još više tako što ćeš se raspravljati s njom, ali ipak i dalje deli knjige drugima u toj zajednici.) Kako možeš najbolje da iskoristiš tu priliku? (Molitvom da Bog pokrene njeno srce i molitvom sa ili za osobu koja je morala u zatvor zbog svoje vere.) Kada bi bio u zatvoru zato što si širio svoju veru, koji stih iz pouke bi ti najviše značio i zašto?

Predstavi sledeće ideje svojim rečima: Pretnja da odeš u zatvor ili da te istuku zbog toga što ljudima govoriš o Isusu, veoma je stvarna. Ljude širom sveta proganjaju zbog vere. Vlasti se služe vanzakonskim merama kako bi ometale osnivanje novih hrišćanskih crkava. Reci: Hajde da pročitamo Matej 24,14 kako bismo saznali zašto je to tako problematično. Neka jedan učenik pročita taj stih naglas.

Pitaj: Šta sve treba da se desi pre nego što Isus dođe? (Evanđelje treba da bude objavljeno čitavom svetu.) Šta treba da radimo da bi se to ostvarilo u mestima gde je protivzakonito propovedati evanđelje? (Moramo da nađemo načina da ga ipak prenesemo ljudima.)

PRIMENA

A. Aktivnost za primenu

Ova vežba će pomoći učenicima da na praktičan način utiču na svoju zajednicu. Svakom učeniku će biti potreban po primerak radnog lista sa kraja lekcije i olovka.

Iznesi sledeće ideje svojim rečima.

Svako od nas ima svoju ulogu u zadatku da poboljšamo ovaj svet i pomognemo ljudima da saznaju za Isusa. Upravo sada ćeš saznati koja je tvoja. Uzmi vremena da bi ispunio ovaj radni list, a onda ćemo porazgovarati o odgovorima kada završite. Dok budete ispunjavali ovaj list, imajte na umu Isusovu zapovest da odnesemo evanđelje onima koji Ga ne znaju.

Kada završe, pitaj: Kojih problema si se latio? (Beskućništva, kriminala, siromaštva.) Koja rešenja si smislio? (Napraviti sendviče i podeliti ih u parku, pokloniti svoj džeparac nekom prihvatilištu.)

Idi po razredu i neka svaka osoba kaže šta je podvukla za pitanje sedam. Kada svaki učenik odgovori, pitaj: Šta bi moglo da te spreči da završiš svoj zadatak? (Previše domaćih zadataka, nedostatak novca, automobila.) Šta će ti pomoći da ga izvršiš? (Neko ko bi me podsetio. Moja mama da me poveze kolima.) Koliko si se posvetio tome da ga zaista uradiš?

B. Pitanja za primenu

1. Opiši jednog misionara.

2. Na koje sve načine možeš biti misionar, a da ne napustiš mesto u kojem živiš?

3. Šta misliš zašto nam Bog prepušta evangeliziranje ili širenje evanđelja?

4. Koji su rizici misioniranja u dalekoj zemlji?

5. Koji su rizici misioniranja u svom komšiluku ili u školi?

6. Koje stvari u tvom životu te sprečavaju da svedočiš onako kako to Bog želi?

7. Kako ćeš postati misionar kakav Bog želi da budeš?

ZAVRŠETAK

Sažetak

Zaključi svojim rečima koristeći sledeće ideje:

Biblija kaže da kada se ovo evanđelje bude propovedalo celom svetu, doći će kraj. Vreme Isusovog povratka je nešto što zavisi od toga koliko nam je potrebno da uradimo ono što nam je Isus naložio. Kao Hristovi ambasadori, mi moramo da izađemo u svoj komšiluk, u gradove, udaljena mesta, i da se uverimo da svi znaju da je Isus umro za njihove grehe kako bi oni mogli da žive zajedno sa Njim.

To je rizičan zadatak. Svet je često neljubazan i zao prema Hristovim ambasadorima. To ne bi trebalo da nas zaustavi. Treba da verujemo u Božje obećanje i zaštitu, i da nas nikada neće ostaviti same. Moramo izabrati da ne živimo više sebi, nego da živimo za Hrista i druge.

UZ LEKCIJU 8:

Ovaj radni list je za aktivnost u odseku „Primena“.


Lekcija 9

PRONAĆI SVOJE MESTO

Potreba za pripadanjem

PRIPREMA

A. Izvor

Jakov 5,16: „Ispovedajte dakle jedan drugome grehe, i molite se Bogu jedan za drugoga, da ozdravljate; jer neprestana molitva pravednoga mnogo može pomoći.“

Filibljanima 2,1.2: „Ako ima dakle koje poučenje u Hristu, ili ako ima koja uteha ljubavi, ako ima koja zajednica duha, ako ima koje srce žalostivo i milost, ispunite moju radost, da jedno mislite, jednu ljubav imate, jednodušni i jednomisleni.“

(Vidi dodatne stihove u pouci za učenike.)

B. Šta treba reći o lekciji „Pronaći svoje mesto“?

Osećaj pripadanja nekoj grupi je verovatno jedan od najvažnijih motivišućih faktora u životu tinejdžera. Tinejdžerima je potrebno da imaju prijatelje i osećaj pripadanja. To je zdrava, normalna želja koju treba da zadovolji druženje sa hrišćanima unutar vaše crkve i omladinskog odeljenja. Tinejdžeri moraju da shvate da želja za pripadanjem može da ih odvede na pogrešan put ukoliko zbog toga čine stvari za koje znaju da su pogrešne samo da bi bili prihvaćeni od „grupe“. Iako druženje među hrišćanima treba gajiti i ohrabrivati, tinejdžeri moraju sami da otkriju da pripadanje Hristu daje konačni osećaj prihvatanja.

C. Kuda treba da nas vodi lekcija „Pronaći svoje mesto“?

Kao rezultat ove lekcije, želeli bismo da učenici mogu da:

1. Procene sopstvenu potrebu za „pripadanjem“ nekoj grupi.

2. Prepoznaju važnost posedovanja određenih standarda koje ne treba kompromitovati radi popularnosti.

3. Istraže načine za izgradnju jače zajednice sa svojom crkvom, subotnom školom i omladinskom grupom.

D. Potreban materijal

Početak • (Aktivnost A) papirići.

Povezivanje • Biblije, pouke za učenike, kartončići, flomasteri, makaze, lepak.

MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema • Neka grupa sedne u krug. Unapred pripremi onoliko papirića koliko ima osoba u grupi. Na jednom papiriću treba da piše: „Petao“. Na ostalima treba da piše: „Nemoj da ustaješ. Ostani da sediš i nemoj ispuštati nikakav zvuk.“

Pozor • Kaži: Reci članovima razreda da ćete igrati igru koja se zove „Životinje sa farme“. Reci: Svaka osoba će dobiti po jedan papirić sa imenom jedne domaće životinje na njemu. Nemojte nikome da pokazujete svoj papirić. Ja ću izbrojati do tri i tada će svaka osoba ustati i oglašavati se kao životinja koja je napisana na njegovom papiriću, i to što glasnije.

Sad • Podeli papiriće (prati papirić na kome piše „petao“ i potrudi se da on dođe u ruke neke samouverene osobe koja nije stidljiva). Izbroj do tri. Cilj je da „petao“ ustane i uzvikne „kukuriku“ dok svi drugi sede tiho i gledaju u njega.

Osvrt • Pitaj: Kako se „petao“ osećao kada je jedini stajao i kukurikao? Da li je ta osoba izgledala smešno? Neprimereno? Da sam dala taj papirić nekome ko je nov u grupi, koji je stidljiv i koji ostale ne poznaje dobro, šta mislte kako bi se toj osobi svidela ova igra? Pa čak i za samouverene osobe, zar ne bi bilo makar malo neprijatno stajati sam pred svima i kukurikati? Kako nam ova igra prikazuje pokušaj uklapanja u neku grupu ljudi? Jeste li ikada imali osećaj da se ne uklapate u društvo? Kako ste to rešili?

B. Početna aktivnost

Priprema • Kada prve osobe stignu u učionicu, reci: Danas ćemo uraditi jedan eksperiment. Izabraćemo nasumice nekoliko ljudi od onih koji budu naknadno došli, i ponašaćemo se drugačije prema njima nego prema ostalima. Sa ovim učenicima se dogovori kakvu ćete šemu ponašanja koristiti da bi se drugi osećali odbačenima. Možete izabrati bilo koga, npr. ko nosi crveno, ili petu i sedmu osobu koju uđe na vrata, ili bilo šta.

Pozor • Kada ostali učenici uđu, ignorišite one koje ste izabrali da budu „izopšteni“. Ti možeš tiho objasniti onima koji su kasnije ušli o čemu se radi i ko će biti isključen. Nastavi sa ovom aktivnošću dok svi ne shvate o čemu se radi.

Sad • Čim svi shvate da se neke osobe ignorišu (to ignorisanje treba da bude vrlo očigledno), završi eksperiment i objasni šta ste radili i izvinite se osobama koje ste isključili.

Osvrt • Pitaj one koji su bili isključeni: Kako ste se osećali kada ljudi nisu hteli sa vama da razgovaraju ili da vas uključe u ono što se radilo? Da li ste mogli da pretpostavite zašto se tako ponašaju? Šta ste osećali kada ste shvatili da je to sve samo eksperiment? (Olakšanje, ljutnju, uzbuđenje itd.) Pitaj one koju su učestvovali u isključivanju drugih: Kako ste se osećali u vezi sa nasumičnim biranjem osoba koje treba da budu isljučene? Da li je neko od vas odbio da učestvuje u tome? Zašto da ili zašto ne? Pitaj sve: Kako ovo oslikava način na koji se ophode prema ljudima u grupama? Jesi li ti nekada bio onaj koji je isljučen? A jesi li ikada bio onaj koji je drugog odbacio?

C. Početna ilustracija

Svojim rečima ispričaj sledeću priču:

Sara je promenila školu usred školske godine. Imala je nekoliko dobrih prijatelja u staroj školi, ali sada ih retko viđa. Njena nova škola je mnogo veća i postoje veoma jasno definisane „grupe“. Ona nije baš spretna u fizičkim aktivnostima, tako da se ne uklapa sa sportistima. Stvarno pametna deca se ponašaju vrlo „štreberski“ i Sara ne želi da se druži s njima. Upoznala je nekoliko devojaka koje su vrlo popularne i izgleda da je vole i prihvataju je. Ali ubrzo otkriva da one čine stvari u kojima ona ne bi želela da učestvuje, kao što su pušenje i krađa po radnjama. Još uvek ih ne poznaje dovoljno dobro, i misli da ako bude rekla „ne“ ovim aktivnostima, devojke je neće prihvatiti.

Osvrt • Pitaj: Da li smatraš da je Sarina situacija realna? Da li je slična onoj što se dešava u tvojoj školi ili komšiluku? Kakve vrste „grupa“ postoje među tinejdžerima? Da li svako mora da se uklopi u neku od grupa kako bi bio prihvaćen? Šta se dešava ljudima koji nemaju grupu kojoj pripadaju? Da li si se ikada našao u situaciji da radiš stvari koje ne želiš samo da bi bio deo grupe? Šta bi uradio kada bi morao da se suočiš sa takvom situacijom, a nemaš neku drugu grupu prijatelja sa kojom bi mogao da se družiš?

POVEZIVANJE

A. Povezivanje sa carstvom

Neka učenici pogledaju biblijske stihove iz odeljka od srede. Pročitajte ih zajedno i zamoli učenike da ih protumače sopstvenim rečima – šta svaki govori o prijateljstvu. Da li biblijski tekst odražava njihovo iskustvo sa prijateljima?

Podeli kartončiće, flomastere, makaze i lepak. Neka svaki učenik izabere jedan biblijski stih i napiše ga na kartončić koji će predati jednom svom prijatelju, zahvaljujući mu na njihovom prijateljstvu. Zatim mogu da ukrase kartončić kako žele. Ako rade (ili su već uradili) vežbu od petka, svoje „pismo zahvalnosti“ mogu poslati zajedno sa kartončićem na kom su napisali biblijski stih.

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Pitaj: Da li si ikada poznavao nekoga ko je tako obeshrabren u vezi sa svojim prijateljstvima? Razgovarajte o kažnjavanju devojke koja ju je maltretirala. Da li neljubaznost prema nekome treba osuditi kao zločin? Pitaj: Šta bi bilo sa ovom devojkom da se Don‑Meri nije ubila? (Njeni postupci bili bi zaboravljeni ili bi ostali nezapaženi; svakako ne bi bila osuđena na sudu za ono što je uradila.) Istakni da se mnogi postupci neljubaznosti dešavaju svakodnevno po školama, ali veoma retko imaju tako očigledne posledice. Koje „nevidljive“ posledice mogu da ostanu? (Povređenost, ogorčenost, depresija, gubitak vere itd.) Koliko je vama bitno da imate prijatelje koji će vas podržavati?

C. Povezivanje sa životom

Iznesi sledeći scenario:

Ti si Don‑Merina prijateljica (u gore spomenutoj priči). Ti nisi jedna od devojaka koje su je mučile, ali je baš nisi ni aktivno podržavala. Jednog popodneva, ona te zvala telefonom i ispričala ti je koliko se užasno oseća, i pitala te za savet.

Razmisli o tome koliko je važno imati dobre prijatelje i koji je najbolji način da budeš prijatelj pun podrške u takvoj situaciji.

Reci: Šta ćeš joj reći?

PRIMENA

A. Aktivnost za primenu

Razgovarajte o tome kako bi vaš razred subotne škole mogao bolje funkcionisati kao grupa hrišćanskih prijatelja koji su puni podrške. Pitaj: Čega više treba da posedujemo da bi bolje funkcionisali kao grupa prijatelja koja podržava druge? Šta nam ne treba? (Ogovaranje, kritikovanje, takmičenje.)

Zajedno poradite na pronalaženju neke društvene aktivnosti koja će učvrstiti vašu grupu. Ukoliko ona normalno funkcioniše u mnogim aktivnostima, zajedno isplanirajte nešto novo što bi stavilo akcenat na pozivanje nehrišćanskih prijatelja i pokazalo im kako se tinejdžeri adventisti lepo druže i zabavljaju zajedno. Ako je okupljanje van termina subotne škole za vas neuobičajeno, isplanirajte vreme za zabavu samo za vaš razred.

B. Pitanja za primenu

1. Koja je najekstremnija stvar koju si ikada uradio da bi te grupa prihvatila ili da bi se uklopio sa svojim prijateljima? Da li žališ zbog toga?

2. Lična pitanja: da li tvoji hrišćanski prijatelji/prijatelji iz crkve ispunjavaju tvoje potrebe da pripadaš nekoj grupi prijatelja? Ako ne, zašto je to tako? Šta bi, po tvom mišljenju, moglo da poboljša tu grupu da te više podržava?

3. Koja je najbolja stvar koju je neki prijatelj za tebe uradio?

4. Koja je najbolja stvar koju si ti za nekog prijatelja uradio?

5. Da li je za hrišćanina u redu da mu nehrišćanin bude najbolji drug? Zašto da ili zašto ne? Koji bi mogao biti pozitivni i/ili negativni ishod takvog izbora?

ZAVRŠETAK

Sažetak

Zaključi svojim rečima koristeći sledeće ideje:

Bog želi da imaš bliske prijatelje. On je stavio potrebu za prijateljima, za pripadanjem u našu ljudsku prirodu. Ali Bog ne želi da upropastiš svoje hrišćansko iskustvo zbog prijatelja koji imaju loš uticaj na tebe. Važno je pripadati, ali ne toliko važno da bi zbog toga unizio svoje lične standarde i verovanja, i da bi postao član neke grupe. Kao hrišćaninu, tvoja najvažnija grupa za podršku bi trebalo da bude crkva, vernici koji su tvoji prijatelji. Hajde da poradimo na tome da budemo pozitivni hrišćanski prijatelji jedni drugima!

Lekcija 10

ODOLETI NEGATIVNOM PRITISKU VRŠNJAKA

Šta to smrdi?

PRIPREMA

A. Izvor

Rimljanima 12,2: „I ne vladajte se prema ovome svetu, nego se promenite obnovljenjem uma svojega, da biste mogli kušati koje je dobra i ugodna i savršena volja Božija.“

Psalam 1,1: „Blago čoveku koji ne ide na veće bezbožničko, i na putu grešničkom ne stoji, i u društvu nevaljalih ljudi ne sedi.“

(Vidi i Sudije 13‑16; Luka 22,54‑62; Jovan 1,35‑46; Efescima 5,1; 1. Jovanova 2,6 i dodatne stihove u pouci za učenike.)

B. Šta treba reći o lekciji „Odoleti negativnom pritisku vršnjaka“?

Pritisak vršnjaka je postojeća činjenica u svačijem životu, ne samo kod adolescenata. Pritisak vršnjaka može biti dobar ili loš, pozitivan ili negativan. Pozitivan pritisak vršnjaka može da pomogne mladim ljudima da se dokažu u određenom području, da se upoznaju sa novim veštinama ili aktivnostima, prošire krug svojih prijatelja i interesovanja. Negativni pritisak vršnjaka može da ima suprotan efekat. Može da umanji rast, da oslabi karakter i smanji samopoštovanje. Važno je da mladi ljudi nauče da se mole za pronicljivost kako bi prepoznali kada su izloženi negativnom pritisku i nauče kako da mu, uz silu Svetog Duha, odole. Takođe je važno da umeju da prepoznaju kada su u iskušenju da podlegnu pritisku.

C. Kuda treba da nas vodi lekcija „Odoleti negativnom pritisku vršnjaka“?

Kao rezultat ove lekcije, želeli bismo da učenici mogu da:

1. Shvate da pritisak vršnjaka može biti i pozitivan i negativan.

2. Razrade strategiju kako da spreče negativni pritisak vršnjaka.

3. Veruju da će im Božja blagodat pružiti pronicljivost i potrebnu snagu.

D. Potreban materijal

Početak • (Aktivnost A) nalepnice, kanap ili trake od papira u tri do pet boja ili nijansi, (jedna bi trebala da bude kombinacija dveju boja). (Aktivnost B) papir, olovke.

Povezivanje • Biblije, pouke za učenike.

Primena • Dve činije, šećer u prahu (ili kristal šećer ili zaslađena voda); gustin (ili so ili sirće ili slana voda); kašike – dovoljno za svakog učenika.

MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema • Nabavi nalepnice, kanap ili trake od papira u tri do pet boja ili nijansi. Jedna bi trebala da bude kombinacija dveju boja.

Pozor • Neka učenici zažmure dok kružiš oko njih i stavljaš im nalepnicu na čelo ili vezuješ kanap oko njihovog prsta ili zgloba, ili im stavljaš komad papira u ruke. Jednoj osobi nemoj dati ništa.

Sad • Reci im da svi otvore oči i bez međusobnog razgovora raspodele se po grupama kako budu smatrali da je najbolje ili u kojima će se najprijatnije osećati. Daj im pet minuta da to urade. Posmatraj njihovo grupisanje, a onda razmotrite sledeće.

Osvrt • Pitaj: Zašto si baš u toj grupi u kojoj si? (Zato što me je neko doveo ovde; osećam se dobro ovde; učinilo mi se najlogičnije da budem baš ovde; ne znam; mislio sam da je trebalo da se grupišemo po bojama.) Kako si odlučio da budeš baš u toj grupi? Koliko su drugi uticali na tebe da budeš tu? (Malo; mnogo; uopšte ne.) Pitaj osobe sa dve boje kako su odlučili da budu u toj grupi u kojoj su (ili zašto još uvek nisu ni u jednoj grupi)? Kakav je osećaj biti drugačiji/izopšten?

Reci: Uradili ste to delimično zbog pritiska vršnjaka. Drugi u razredu su te želeli u toj grupi i tako si pošao sa njima. Danas ćemo razgovarati o pritisku.

B. Početna aktivnost

Priprema • Stavi papir i pribor za pisanje na svaku stolicu. Stani u jedan ćošak prostorije.

Pozor • Bez reči smeši se učenicima koji sede na onoj strani prostorije na kojoj ti stojiš. Ignoriši učenike koji sede na suprotnoj strani. Radi tako dok svi učenici ne stignu.

Sad • Kada se svi smeste, razmotrite šta je bilo.

Osvrt • Pitaj: Zašto sedite tu gde sedite? (Zato što nam se činilo da ste Vi to tako hteli; zato što su svi drugi sedeli tamo.) Zašto niste seli na drugu stranu? (Izgledalo nam je da niste hteli da sednemo tamo. Svi drugi su sedeli ovde.)

Ako su neki učenici i seli na onu drugu stranu, pitaj: Kako ste se osećali sedeći na drugoj strani?

Reci: Vi sedite tamo gde ste zbog pritiska vršnjaka – i malo zbog pritiska učitelja. Neverbalno sam vam dala do znanja gde bih želela da sednete. A vi ste zatim uticali na svoje drugove da tamo sednu. Oni su to učinili, jer nisu hteli da budu isključeni. Pritisak vršnjaka se nekada teško može uvideti, osim ako o njemu razmišljate. O tome ćemo danas da razgovaramo.

(Napomena: Budi spreman za drugačiji ishod i drugačije razmatranje. Možda će neko popularno dete sesti na „suprotnu“ stranu sobe i drugi će ga slediti. Poenta se ipak može ostvariti, posebno ako je pritisak vršnjaka bio jači od ono malo pritiska sa učiteljeve strane.)

C. Početna ilustracija

Neka dva učenika improvizuju skeč u kome jedan pokušava da ubedi drugog da uradi nešto loše, a drugi ga odgovara od toga.

Osvrt • Pitaj: Šta se ovde upravo dogodilo? Da li znaš izraz za to?

Reci: Pritisak vršnjaka je kada osobe tvojih godina pokušaju da utiču na tvoj način ponašanja. Pritisak vršnjaka može biti pozitivan i negativan. Način na koji se nosiš sa njime određuje kakav će biti.

POVEZIVANJE

A. Povezivanje sa carstvom

Neka učenici pročitaju Jovan 1,35‑46. Svojim rečima iznesi sledeće ideje:

U ovim stihovima vidimo da su Isusovi sledbenici prvobitno bili sledbenici Jovana Krstitelja. Zato što je Jovan ukazivao na Isusa (vidi stih 36) i učenici su poznavali Jovana, zato su odlučili da slede Isusa kada im je On to naložio (stih 43). Filip, Andrija i Petar su bili iz istog mesta, tako da je i s te strane bilo neke veze (stih 44). Onda je Filip našao Natanaila i rekao mu za Isusa (stih 45). Kada se Natanailo suprotstavio, Filip mu je rekao: „Dođi i vidi“ (stih 46). Ovo je dobar primer pritiska vršnjaka.

Upamti, pritisak vršnjaka se definiše kao uticaj nekoga ko ti je sličan na neki način. Prva četiri učenika bila su iz istog mesta i otprilike istih godina. Isus im je ponudio nešto pozitivno i oni su odlučili da se odazovu. Bilo je lakše da se odazovu, jer su se i njihovi vršnjaci odazvali. Ovo je dobar primer pozitivnog pritiska vršnjaka.

Pritisak vršnjaka može biti i negativan. Kao predstavnik carstva, ti imaš zadatak da vršiš pozitivan uticaj na svoje prijatelje da slede Isusa, a da se u isto vreme odupru negativnom pritisku koji će tebe i druge sprečiti da Ga sledite.

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Pitaj: Šta je Gregori mogao da kaže kada su ga Džoš i Set nagovarali da im pomogne? (Nema šanse. Ne, hvala, biću zauzet.) Šta je mogao da uradi? (Da ode. Da pokuša da nađe neku alternativu.) Da li si ikada bio u sličnoj situaciji? Objasni. Šta misliš zašto je Gregori nastavio iako je znao da to nije u redu? (Prijatelji su ga nagovarali/vršili pritisak na njega. Nije želeo da bude isključen ili da bude onaj koji kvari zabavu – partibrejker.) Šta misliš kako su se Džoš i Gregori osećali kada se Set predao? (Iznenađeni, krivi.) Šta je trebalo da Džoš i Gregori nauče iz ovog iskustva? (Da kažu ne. Zajedno su mogli da se suprotstave Setovoj ideji. Džoš je trebao da nauči da veruje svojim instinktima.)

Neka neko pročita Knjigu Propovednika 4,9‑12.

Reci: Ovo je istinita priča. Dogodila se u jednoj srednjoj školi u Americi. Stihovi koje smo upravo pročitali i ova priča podsećaju nas na moć vršnjaka da utiču jedni na druge. Prijatelji – ili vršnjaci – ti mogu pomoći ili odmoći.

C. Povezivanje sa životom

Iznesi sledeći scenario:

Roditelji su te doveli na jedno celodnevno omladinsko okupljanje u subotu. Nakon što su otišli, nekoliko tvojih prijatelja kaže: „Ova nova grupa daje besplatan koncert na šetalištu u vreme ručka. Možemo ići busom do tamo i vratiti se pre nego što se skup završi. Naši roditelji neće nikad saznati. Ideš li s nama?“

Pitaj: Šta ćeš reći? (Ne radim takve stvari u subotu. Ne mogu da odem; moji roditelji očekuju od mene da ostanem ovde. Ne želim. Radije bih ostao ovde.) Šta ćeš učiniti? (Naći druge prijatelje sa kojima ću provesti dan. Ići s njima i praviti se da ćeš ići, a onda reći da si se predomislio. Ići u kupatilo i sakriti se dok oni ne odu. Zvati roditelje i pitati ih za dopuštenje.)

Reci: Saznanje ko ste i čiji ste, saznanje da se Bogu možete uvek obratiti za mudrost i snagu, pomoći će vam da napravite pravi izbor u ovim i drugim okolnostima. Jačanje sebe kroz biblijske stihove (poštuj roditelje svoje; sećaj se dana od odmora; ne laži) i razmišljanje unapred šta raditi u takvim situacijama, takođe su načini odolevanja negativnom pritisku vršnjaka.

PRIMENA

A. Aktivnost za primenu

Neka učenici sednu u krug. Stavi dve prozirne činije u sredinu. U svaku ubaci nešto što je sličnog izgleda (bilo da je u suvom ili tečnom stanju), npr. za činiju 1 – šećer u prahu ili kristal šećer ili zaslađenu vodu, za činiju dva – gustin ili so, ili slanu vodu ili vodu sa sirćetom. Daj svakoj osobi kašiku.

Reci: Svakog dana moramo da donosimo odluke. Teško je doneti ispravnu odluku. Hajde da vežbamo da upravo sada donesemo pravu odluku.

Reci učenicima da pogledaju sadržaj ovih dveju činija i da odluče koji žele da probaju. Reci: Ići ćemo u krug i možete uzeti onoliko mnogo ili malo koliko staje u vašu kašiku. Sačekaćemo dok svi ne budu imali pune kašike i onda ćemo jesti ono što smo izabrali.

Nakon što su svi okusili svoj izbor (očekuj i neke krike), razmotrite sledeće.

Osvrt • Pitaj: Šta misliš o svom izboru? Kako je ovaj izbor bio sličan onima koje činiš u životu? Koji bi savet dao nekome kada se radi o donošenju pravih odluka?

Neka dobrovoljci pročitaju Efescima 5,1 i 1. Jovanova 2,6.

Pitaj: Šta nam ovi stihovi govore o donošenju odluka? (Božja pomoć nam je neophodna. Ako Ga budemo oponašali, nećemo pogrešiti.)

B. Pitanja za primenu

1. Razgovarajte o prilici kada je neko pokušao da vas nagovori da učinite nešto za šta ste znali da ne treba da uradite, pa ste se oduprli. Kako ste dobili snagu za to?

2. Koji su mogući odgovori kada neko pokušava da vas nagovori da učinite nešto što je pogrešno?

3. Šta kažeš kada ti neko kaže: „Ma hajde! Niko nikada neće saznati.“

4. Ako si podlegao negativnom pritisku vršnjaka, šta ćeš učiniti da ti se to drugi put ne dogodi? Šta ćeš reći prijateljima koji te podsećaju da si pogrešio?

5. Kako možeš da vršiš pozitivan uticaj na druge? Razgovaraj o prilici kada si to učinio.

6. Daj primere iz Biblije o ljudima koji su vršili loš uticaj na druge.

ZAVRŠETAK

Sažetak

Zaključi svojim rečima koristeći sledeće ideje:

„Vi ste moji svedoci“, objavljuje Gospod, „i sluga moj kojega izabrah“ (Isaija 43,10). Prisećanje da smo Božji svedoci i predstavnici Njegovog carstva, jedan je od načina da se podsetimo odakle nam dolazi moć kako bismo se oduprli negativnom uticaju. Počevši od te ideje, znamo da je naš posao da vršimo pozitivan uticaj na ljude da slede Isusa i da, uz Njegovu pomoć, izaberemo da činimo ono što je dobro. Možemo takođe da razmišljamo o mogućim situacijama (ljudima, mestima, stvarima) koje mogu loše da utiču na nas, da učinimo pogrešnu stvar. Treba da planiramo i da vežbamo šta ćemo reći, tako da budemo spremni kada iskušenje dođe – jer hoće.

Lekcija 11

ŠTETNE SUPSTANCE I DRUGE ZLOUPOTREBE TELA

Uhvati život!

[image: image61.jpg]


PRIPREMA

A. Izvor

1. Korinćanima 6,19.20: „Ili ne znate da su telesa vaša crkva svetoga Duha koji živi u vama, kojega imate od Boga i niste svoji? Jer ste kupljeni skupo. Proslavite dakle Boga u telesima svojim i u dušama svojim, što je Božije.“

(Vidi dodatne stihove u pouci za učenike.)

B. Šta treba reći o lekciji „Štetne supstance i druge zloupotrebe tela“?

Nažalost, postoji sve više i više stvari u koje adolescenti mogu biti uvučeni u sve mlađem i mlađem dobu. Kada su bili mali, njihovi roditelji su mogli da zaključaju vrata kako bi ih sačuvali od opasnih situacija za koje nisu bili pripremljeni. Sada kada su stariji, teško ih je zaštititi od opasnosti, jer opasnost dolazi u naše domove jednim klikom na kompjuterski miš ili pritiskom na daljinski upravljač. Zato što je postalo sve teže ne dopustiti svetu da uđe u naše domove, najbolje što odrasli mogu da učine je da mladima daju u ruke sredstva koja su im potrebna da se odupru navali izbora koji dolaze na njih. Ona uključuju ljubav, disciplinu, sredstva pomoću kojih mogu da donose odluke, aktivnosti koje će ih ohrabriti, mogućnosti za rast, modele odgovarajućeg ponašanja, prilike da se izraze, informacije o opasnostima raznih praksi, i spremnost za pomoć i oproštaj ako pogreše.

C. Kuda treba da nas vodi lekcija „Štetne supstance i druge zloupotrebe tela“?

Kao rezultat ove lekcije, želeli bismo da učenici mogu da:

1. Shvate da duvan, alkohol i druge supstance koje izazivaju zavisnost, i predbračni seksualni odnosi spadaju u destruktivno ponašanje, i da su, svakako, neprilični za predstavnike Božjeg carstva.

2. Shvate da, dok neke supstance nikada ne treba da konzumiraju niti da učestvuju u nekim aktivnostima, druge mogu postati isto tako destruktivne za duhovni život ako se ne upražnjavaju umereno.

3. Donesu odluku da izbegavaju destruktivno ponašanje.

D. Potreban materijal

Početak • (Aktivnost A) vrlo lep krčag ili slična posuda; neka druga jednostavna posuda sa čajem, sokom ili vodom; časa, šolja ili kutlača; kašičica peska, blata ili mulja. (Aktivnost B) nekoliko rolni toalet papira, ili nekoliko metara kanapa ili konca, ili nekoliko dugačkih krpa ili marama.

Povezivanje • Biblije, pouke za učenike.

Primena • Papirići, olovke, lepljiva traka ili kanap.

MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

[image: image63.jpg]


POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema • Nabavi lep krčag, bokal ili sličnu posudu; pripremi neku drugu jednostavnu posudu sa biljnim čajem, voćnim sokom ili čistom vodom; čašu, šolju ili kutlaču; kašičicu peska, blata ili prljavštine.

Pozor • Pokaži svojoj grupi posudu. Opiši im njenu lepotu, vrednost itd. Opiši njenu namenu.

Sad • Sipaj tečnost u nju.

Pitaj: Ko bi hteo da pije? Zašto bi to želeo? Sipaj malu količinu u šolju i neka učenici koji žele popiju po gutljaj ili dva.

Pitaj: Kako vam se čini? Je li ukusno?
Dodaj kašičicu peska, blata ili prljavštine (ili bilo koji drugi grozni sastojak) u piće u tom predivnom bokalu i ponudi istim učenicima da piju. Istakni kako je to piće dobro i koje druge ukusne supstance se nalaze u tom piću i kako je sada vrlo mala količina prljave supstance unutra.

Učenici će verovatno odbiti da piju. Ako bi neko i bio voljan da pije, zaustavi ga pre toga.

Osvrt • Pitaj: Zašto ne želite više da pijete? (Prljavo je i nije bezbedno.) Zašto tako mala količina taloga pravi toliku razliku? (Piće više nije čisto. Ne treba puno da se pokvari piće.)

Svojim rečima iznesi sledeće ideje.

Kao predstavnici Božjeg carstva želimo da sebe održimo čistim za Boga. Ne želimo da se uprljamo takvim stvarima kao što su duvan, alkohol i droge, ili seks pre braka. Na isti način kao što ne želimo da pijemo nešto što sadrži nečistoću, koliko god ukusna i zdrava tečnost bila u posudi, ne treba da dozvolimo nesvetim stvarima da uđu u naš život. Čak i previše gledanja TV‑a ili interneta, ili gledanje pogrešnih emisija, ili suviše vremena provodeno u igranju kompjuterskih igrica, može nas uprljati ako ne pazimo. Jakov 1,27 kaže: „Čista i trajna religija sa Božje tačke gledišta znači da... ne treba da dozvolimo da nas svet pokvari.“ – Skinuto sa vebsajta The Source for Youth Ministry (http://www.thesource4ym.com)

B. Početna aktivnost

Priprema • Biće ti potrebno nekoliko rolni toalet papira, ili nekoliko metara kanapa ili konopca, ili nekoliko metara krpa ili marama.

Pozor • Pozovi nekoliko učenika da stanu ispred svih objašnjavajući im da će biti vezani.

Sad • Neka ih nekoliko drugih učenika vežu kanapom ili maramama i obaviju toalet papirom. Onda neka učenici pokušaju da se oslobode.

Osvrt • Pitaj: Zašto je bilo tako teško za [učenikovo ime] da se odmota? (Bilo je mnogo slojeva; bilo je usko.) Kako si se osećao kada su te umotavali? (Uplašeno; bilo mi je zabavno; nisam mogao da hodam niti da se pomerim.) Kako si se osećao kada je postalo teško da se oslobodiš? (Kao u klopci, klaustrofobično, nemoćno.)

Reci: Destruktivne navike kao što su korišćenje duvana, alkohola i drugih supstanci koje stvaraju zavisnost ili upražnjavanje predbračnog seksa, može da nas uhvati u klopku. U početku ove stvari mogu da pruže ugodan osećaj ili da budu čak i zabavne, ali nakon nekog vremena mogu nas osakatiti i onda ih se ne možemo više osloboditi. Čak i stvari kao što su gledanje previše TV‑a ili trošenje suviše vremena na internetu ili u igranju igrica mogu da nas zarobe, kao što ćemo saznati u današnjoj lekciji.
C. Početna ilustracija

Pročitaj sledeću priču:

Džej Džej je voleo da ušmrkava drogu. Šmrkanje je činilo da se oseća dobro. Što je više šmrkao, sve više je to želeo da radi. I bilo mu je potrebno da još više šmrka kako bi se osećao normalno. Uskoro je samo to i radio. Radije je šmrkao negoli jeo, spavao ili provodio vreme sa prijateljima. Pokušao je i svoje prijatelje da navede da šmrkaju, ali kada oni to nisu hteli, on je ipak nastavio sa šmrkanjem. Kada je pošao da kupi zalihe droge, upoznao je druge ljude koji su bili takođe zainteresovani za šmrkanje. Pomislio je kako bi oni mogli biti njegovi novi prijatelji. Ali uskoro je shvatio da su oni suviše zaokupljeni svojim sopstvenim šmrkanjem. Sve što su želeli od njega bilo je da iskoriste njegove zalihe, a kada ih je ponestalo, ovi novi „prijatelji“ nisu hteli da podele svoje sa njim. Posle izvesnog vremena, šmrkanje više nije bilo tako zabavno. U stvari, nije bilo nikakvo. Ali Džej Džej se osećao još gore kada nije šmrkao. A trenutno nije ni imao nikakvog drugog posla osim šmrkanja. Njegovi prijatelji su ga napustili. Osećao se bolesno. Grozno je izgledao i mirisao. Samo je želeo da prestane sa ovom zavisnošću, ali nije znao kako to da izvede.

Osvrt • Pitaj: Da li ste nekad bili u iskušenju da upadnete u ovu vrstu zavisnosti? Ili u neku drugu zavisnost? Navedi ih da razmišljaju u pravcu prekomernog vršenja naizgled bezopasnih radnji kao što su gledanje TV‑a, igranje video igrica, ili surfovanje po internetu. Pitaj: Šta misliš da li svako ko ima ovu vrstu zavisnosti završi kao Džej Džej? (Moglo bi da se desi. Ali nije obavezno da će biti tako.) Zašto da ili zašto ne? (Ne rade ljudi sve prekomerno. Neki ljudi znaju kada da prestanu. Neki ljudi znaju dovoljno da ne bi probali stvari koje su štetne.) Pitaj: Kakav bi savet dao Džej Džeju da prestane? (Razgovor sa odraslom osobom. Potražiti prijatelja za koga misliš da bi te još uvek saslušao. Molitva. Bavljenje drugim stvarima.) Reci: Danas ćemo govoriti o zavisnostima i drugim stvarima koje su štetne, i o nekim koje su bezopasne ukoliko se upražnjavaju u pravoj meri, a štetne ako se upražnjavaju previše ili u pogrešno doba tvog života.

POVEZIVANJE

A. Povezivanje sa carstvom

Svojim rečima iznesi sledeće ideje:

Ima toliko puno odluka koje treba da doneseš u svom životu. Činjenica da si predstavnik Božjeg carstva taj posao čini lakšim. Kao predstavnik Božjeg carstva ti znaš da ne treba da se uplićeš u bilo koje destruktivne navike kao što je korišćenje duvana, alkohola ili drugih štetnih supstanci koje izazivaju zavisnost, niti upražnjavanje seksualnih aktivnosti pre braka. Verovatno sada kažeš: „Pa ja to nikada ne bih uradio!“ Moguće, ali možeš da stekneš druge navike koje su skoro isto toliko destruktivne.

Prekomerno gledanje TV‑a, gledanje pogrešnih emisija, surfovanje po neprikladnim internet sajtovima, preterano igranje video igrica, čak i kada se čini jedna stvar nauštrb drugih – sve su to primeri destruktivnih navika. One ne oštećuju toliko tvoje telo, koliko tvoj um (iako bi mogao da se povrediš ponavljajući iznova i iznova isti pokret kao što to činiš u video igricama), ali utiču na tvoje duhovno stanje. Ove aktivnosti mogu da oslabe tvoju vezu sa Bogom. A bez toga, kako možeš da budeš predstavnik Božjeg carstva?

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Pitaj: Koji je bio Dejvov problem? (Izolacija, nedovoljno drugih interesovanja, nedostatak Boga u njegovom životu.) Ko je potpomogao tom problemu? (Njegovi roditelji, tako što su mu dozvoljavali da ostane toliko u svojoj sobi. Njegove sestre i brat, jer ga nisu proveravali dovoljno pažljivo. Sam Dejv.) Šta bi ti voleo da ti neko kaže ili uradi kada bi bio poput Dejva? (Kako si? Hoćeš da radimo nešto zajedno? Ja bih voleo da neko razgovara sa nekim odraslim o meni.) Šta bi ti rekao/učinio za Dejva da si ga poznavao? (Moraš više da izlaziš na vazduh. Šta se dešava s tobom? Pozvati ga da izađemo i ući u njegovu sobu kako bi ga izmamili iz nje. Razgovarati sa nekim odraslim o njemu. Moliti se za njega.)

C. Povezivanje sa životom

Iznesi sledeći scenario:

Želiš da se oprobaš u fudbalskom timu, ali si u užasnoj kondiciji zbog neke skoro preležane bolesti. Sada si potpuno zdrav, ali ne i tako snažan koliko bi mogao da budeš. Jedan prijatelj ti nudi nešto što bi moglo da „ubrza proces“. Kada tražiš od njega više informacija, on ti samo kaže da je to za oralnu upotrebu i da to sve sportske zvezde koriste.

Pitaj: Šta ćeš učiniti? Daj vremena učenicima da odgovore.

Svojim rečima iznesi sledeće ideje:

Iako uzimanje nečega što će ubrzati proces može isprva da izgleda kao dobra ideja, ako o tome malo više razmisliš shvatićeš da tome treba reći NE! Kao prvo, to je varanje. Većina supstanci koje povećavaju izdržljivost su za atlete nezakonite. Drugo, neke od tih tvari koje se prodaju u obliku praha, pilula ili u tečnom stanju, ili se čak ubrzigavaju, ne moraju da budu ono što vam osoba koja vam ih daje kaže da jesu. One mogu biti neverovatno opasne. Lakši i brži put se često ispostavi da je put ka smrti. Kao predstavnici Božjeg carstva znamo da lakši način skoro nikad nije i najbolji način. Božji metodi lečenja (dobra ishrana, vežbe, voda, Sunčeva svetlost, umerenost, svež vazduh, dovoljno odmora, i vera u Njega) su jedini sigurni način da Ga poštujemo svojim telom koje je Njegov hram.

PRIMENA

A. Aktivnost za primenu

Neka učenici formiraju ekipe od po četiri člana, zatim svakoj ekipi uruči papiriće, olovku i lepljivu traku dugačku 3 m. (Kao zamena može i nekoliko metara kanapa ili nekoliko dugačkih marama.)

Reci: Želim da vaša ekipa napravi „lanac“ opasnih rizika koji bi mogli da povrede vas ili nekog drugog. Napravite taj lanac tako što ćete navesti što više takvih opasnosti na papiriće, ispisujući po jednu na svaki papirić. Zatim povežite papiriće lepljivom trakom, stvarajući tako lanac papirića. Postavljam pred vas izazov da budete ekipa sa najdužim lancem. Spremni? Sad!

Nakon dva minuta, neka ekipe podignu svoje lance i pročitaju opasnosti kojih su se setili. Zatim odredi koja ekipa je navela najviše rizika.

Osvrt • Pitaj: Kakvu sličnost uočavate u opasnostima koje ste nanizali u lanac? Koje su razlike? Šta ih čini privlačnim? Kojoj opasnosti si najskloniji? Objasni. Koja je najveća opasnost koju si bio u iskušenju da učiniš? Da li si je učinio? Zašto da ili zašto ne?

Kaži svakoj ekipi da ovim lancem obavije jednog svog člana. (Neka dodatna količina trake bude raspoloživa u slučaju da zatreba ekipi.)

Svojim rečima iznesi sledeće ideje:

Kada nas neko izazove da nešto uradimo, mi volimo da prihvatimo taj izazov. Ali kao što je neko od vas bio vezan papirnim lancem opasnosti, tako i eksperimentisanje sa pićem, uzimanjem različitih droga, pušenjem ili upražnjavanjem predbračnih seksualnih odnosa može da nas veže. Možda nećemo razumeti kako nas to vežu dok zaista ne upropastimo svoj život. A to je upravo ono što đavo želi. Sotona ima plan za tvoj život i bez tvog znanja on može da te navede da probaš stvari koje će te povrediti. Ali kao predstavnici Božjeg carstva treba da sledimo Boga, a da se odupremo Sotoni. Jakov 4,7.8 kaže: „Pokorite se dakle Bogu, a protivite se đavolu i pobeći će od vas. Približite se k Bogu i on će se približiti k vama.“

B. Pitanja za primenu

1. Da li postoje stvari koje nisu ni dobre ni loše? Zašto da ili zašto ne? Ako nešto nije ni dobro, a ni loše, kako da mu priđemo?

2. Navedi pet načina kako možeš da se odupreš nekome ko pokušava da te navede da uradiš stvari koje ne treba, kao što su korišćenje duvana, alkohola ili drugih štetnih supstanci, ili eksperimentisanje sa seksom, ili odlaženje na diskutabilne internet sajtove.

3. Koje su druge navike koje bi mogle da izazovu opasnost za predstavnike Božjeg carstva?

4. Da li je OK raditi neke stvari samo malo? Zašto da ili zašto ne?

5. Šta bi rekao nekom prijatelju koji se bori sa opasnim i destruktivnim navikama?

6. Koji su neki od načina da izbegneš loše navike ili one koje oduzimaju vreme?

ZAVRŠETAK

Sažetak

Neka učenici pocepaju papiriće koje su koristili za aktivnost u odseku „Primena“ i stave ih u vreću koju ćete kao ekipa baciti u neki kontejner ili kantu za đubre. Neka se ekipe zajedno mole da im Bog otvori oči kako bi videli sotonine zamke i doneli pravilne odluke. Završi molitvom predanja za učenike.

Lekcija 12

ŽIVETI U SADAŠNJOSTI: ČVRSTI TEMELJ

Druga mišljenja

[image: image67.jpg]


PRIPREMA

A. Izvor

Matej 7,13.14: „Uđite na uska vrata; jer su široka vrata i širok put što vode u propast, i mnogo ih ima koji njim idu. Kao što su uska vrata i tesan put što vode u život, i malo ih je koji ga nalaze.“

Psalam 19,7‑9: „Zakon je Gospodnji savršen, krepi dušu; svedočanstvo je Gospodnje verno, daje mudrost neveštome. Naredbe su Gospodnje pravedne, vesele srce. Zapovest je Gospodnja svetla, prosvetljuje oči. Strah je Gospodnji čist, ostaje doveka. Sudovi su njegovi istiniti, pravedni svikoliki.“

Psalam 119,4.5: „Ti si dao zapovesti svoje, da se čuvaju dobro. Kad bi putovi moji bili upravljeni da čuvam naredbe tvoje.“

(Vidi dodatne stihove u pouci za učenike.)

B. Šta treba reći o lekciji „Živeti u sadašnjosti: čvrsti temelj“?

„Postmodernizam“ verovatno nije reč koja se javlja u svakodnevnom rečniku tinejdžera, iako su oni prva generacija koja je u potpunosti proizvod postmodernog sveta. Između ostalog, to znači da koncept apsolutno ispravnog i pogrešnog koji bi ranije generacije uzele zdravo za gotovo, više nema mnogo značaja u ovoj kulturi. Neko ponašanje se možda neće više posmatrati kao „pogrešno“, već kao „ispravno za mene“ ili „ispravno u toj situaciji“. U svetu u koji je uključen čitav mozaik različitih kultura i religioznih verovanja, vrednosti i očekivanja, tinejdžerima je teško da pronađu čvrst temelj. Šta mladi iz ove generacije smatraju vrhunskom vrednošću? Uspeh? Zabavu? Lično zadovoljstvo? Hrišćanski tinejdžeri treba da nauče kako da realno izađu na kraj sa svetom u kome žive – svetom u kom se drugi neće automatski složiti sa hrišćanskim vrednostima i standardima – dok svoje noge čvrsto stavljaju na temelj Božje reči kao svoj izvor istine i vođstva.

C. Kuda treba da nas vodi lekcija „Živeti u sadašnjosti: čvrsti temelj“?

Kao rezultat ove lekcije, želeli bismo da učenici mogu da:

1. Shvate da žive u svetu koji malo, ili čak nimalo, prepoznaje „apsolutne vrednosti“.

2. Naprave razliku između „apsolutne istine“ i „relativne istine“.

3. Izaberu Bibliju kao osnovu za apsolutnu istinu u svom životu.

D. Potreban materijal

Početak • (Aktivnost A) primerci radnog lista sa lavirintima sa kraja lekcije, olovke. (Aktivnost B) brašno, voda, boja za hranu, činija, varjača.

Povezivanje • Biblije, pouke za učenike, papir, olovke.

Primena • Papir, olovke.

MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema • Daj učenicima po primerak radnog lista sa kraja lekcije.

Pozor • Reci: Uzmite olovke i rešite ova dva lavirinta. Kada završite, uporedite svoje lavirinte sa onima koje je osoba pored vas popunila.

Sad • Neka učenici reše lavirinte i onda ih uporede međusobno. Pitaj: Kako se prvi lavirint razlikuje od drugog? (Prvi ima samo jedan ispravan put, a u drugom se moglo slediti više puteva i opet stići do cilja.) Uporedite primere ljudi koji su koristili različite puteve da reše drugi lavirint. Pitaj: Da li su svi odgovori za lavirint broj dva jednako „ispravni“ dokle god se stiže do cilja?

Osvrt • Pitaj: Koji od ova dva lavirinta je više nalik na naš život? Postoji li više ispravnih puteva kojima možemo ići da bismo postigli cilj, ili samo jedan? (Sve zavisi od cilja.) Šta ako je cilj večni život i nebo? (Postoji samo jedan put.) U kojim situacijama si bio kada je postojao samo jedan ispravan način da uradiš nešto? U kojim si se situacijama našao da je bilo više od jednog načina da dostigneš cilj?

B. Početna aktivnost

Priprema • Donesi sledeće sastojke, činiju i varjaču: 1 šolja brašna, ½ šolje soli, ½ šolje veoma tople vode, nekoliko kapi boje za hranu.

Pozor • Kaži učenicima da pomešaju brašno i so, i da zatim dodaju vodu i boju za hranu i mese pet minuta. Rezultat bi trebalo da bude glina za modeliranje.

Sad • Ako je grupa mala (petoro ili manje), neka svi učenici rade zajedno. Nakon što su napravili glinu, neka pokušaju da naprave još jednu količinu (možda u drugoj boji), ali im predloži da promene količinu soli ili vode. Vidite kako se krajnji rezultat razlikuje. Ako je grupa veća, podeli je u dve, tri ili više grupa i daj svakoj maloj grupi potrebne sastojke da naprave glinu. Predloži nekim grupama da, umesto da slede recept, izmene količine (ili pokušaju sa hladnom vodom umesto sa toplom) i da vide šta će se desiti. Uporedite rezultate.

Osvrt • Pitaj: Da li je izmena recepta dala očekivani rezultat? Šta se desilo kada ste pokušali da ga izmenite? Šta misliš koliko možeš da menjaš recept, a da još uvek dobiješ glinu? Na koji način je i život poput recepta? (Bog nam daje uputstva preko svoje Reči; mi ih sledimo kako bismo živeli uspešan život.) Koliko možemo da „menjamo“ recept za svoj život, a da dobijemo dobar rezultat? Postoji li samo jedan „pravi način“ da se to postigne, ili ima više načina da se dođe do cilja? (Istakni da se radi o istini koja se nalazi u Bibliji, a ne samo o izboru karijere ili životnog saputnika, iako će ih Bog voditi i u tim područjima.)

C. Početna ilustracija

Svojim rečima ispričaj sledeću priču:

Džesika veruje da postoji jedan ispravan način življenja, a to je onaj kome nas uči Biblija. Njen prijatelj Endru kaže: „Samo zato što tvoja Biblija kaže da je nešto pogrešno ne znači da je stvarno pogrešno. Ako ono što ja radim nikoga ne povređuje, onda je to ispravno za mene.“ Džesika i Endru veruju u mnogo istih stvari. Oni oboje puno rade u školi i dobijaju dobre ocene. Oboje se bave dobrovoljnim radom posle škole, jer vole da pomažu drugima. Ali Džesika misli da je pogrešno piti, drogirati se i upražnjavati seks pre braka. Endru kaže: „Te stvari su loše samo ako nekoga povrede.“ Džesika veruje da je dobro ići subotom u crkvu i moliti se. Endru kaže: „Ako te to čini srećnom, to je divno. Meni to nije potrebno. Kada god slušam muziku ili se opustim u prirodi, osećam da sam povezan sa mojom duhovnom stranom.“

Osvrt • Pitaj: Ko je u pravu? Da si na Džesikinom mestu, kako bi odgovorio Endruu? Da li tvoji prijatelji veruju da nam Biblija pokazuje jedini ispravan način življenja, ili misle da svaka osoba može sama da odluči šta je ispravno? Kako ti određuješ šta je ispravno?

POVEZIVANJE

A. Povezivanje sa carstvom

Neka učenici naprave tabelu sa dve kolone (mala grupa to može da učini zajednički na tabli ili velikom papiru; u velikom razredu neka učenici rade u parovima sa listom papira za svaki par). Jednu kolonu treba nasloviti sa „Istina se nikada ne menja,“ a drugu sa „Različite istine za različite ljude“. Reci: Mnogo toga slušamo o „istini“, ali takođe čujemo različite glasove koji nam govore šta je istinito. Većina hrišćana veruje da je u Božjoj reči, Bibliji, Bog otkrio istinu za sva vremena koja se nikada ne menja. Ali mnogi ljudi danas uče da se „istinom“ mogu smatrati različite stvari za različite ljude u različitim situacijama. Osvrnite se na pouku za učenike i pogledajte citate u odeljku od ponedeljka. Odlučite kojoj koloni svaka od ovih izjava pripada. Da li narator podržava ideju da se istina Božje reči nikada ne menja, ili predlaže da je istina nešto što svaki čovek odlučuje za sebe? Diskutuj sa učenicima o citatima kada ih napišu u te dve kolone. Zatim pogledajte biblijske tekstove iz odeljka za sredu. Šta oni govore o nalaženju istine? Neka ih učenici napišu u odgovarajuću kolonu. I na kraju, zamoli učenike da dobro razmisle o porukama koje dobijaju od drugih ljudi, u knjigama, TV programima i filmovima koji govore o tome gde se može naći istina. Neka napišu u svaku od kolona „druge glasove“ u svom svetu koji podržavaju jedan ili drugi pogled.

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Pitaj: Da li misliš da ova parabola ima smisla? Da li je Božje rešenje za greh zaista poput protivotrova za smrtonosni zmijin ujed? Zašto da ili zašto ne? Da li ste ikada čuli nekoga da kaže kako su hrišćani zatucani zato što veruju da postoji samo „jedan pravi put“? Šta ti misliš o tome? Da li veruješ da je Biblija naše jedino ispravno uputstvo kako da živimo, ili bi trebalo da sami u sebi znamo šta je ispravno, a šta pogrešno?

C. Povezivanje sa životom

Iznesi sledeći scenario:

Radiš veoma važan test iz predmeta u kom nisi baš dobar. Ako padneš na tom testu, možeš da izgubiš godinu. Smatraš da je test težak, ali možeš lako da vidiš odgovore koje su pisali tvoji prijatelji, a nastavnik ne gleda. Pitaj: Kako ćeš odlučiti da li da varaš ili ne? Da li će neko biti povređen ako budeš varao? Da li je na tebi da odlučiš šta je ispravno a šta nije u takvoj situaciji, ili moraš da pogledaš šta Božja reč kaže? Postoje li neki biblijski principi koji te mogu voditi kada se suočavaš sa takvom situacijom?

PRIMENA

A. Aktivnost za primenu

Daj svakom učeniku list papira i kaži im da naprave tri kolone. Naslovite ih: BOŽJI STANDARDI, SVETOVNI STANDARDI, MOJI STANDARDI. Na levoj strani papira treba navesti stvari za koje se moraju donositi moralne odluke kao što su droga, predbračni seks, iskrenost, izlasci sa nekim, zabava itd. Ohrabri ih da izaberu teme koje su bliske njihovom životu. Zatim za svaku temu koju su naveli, neka ispune te tri kolone: koji su Božji standardi za ova pitanja (neka pronađu neki biblijski tekst da to potvrde), koji su svetovni standardi (kao što vide kod prijatelja, na medijima, itd.), i koji su njihovi sopstveni standardi?

Osvrt • Pitaj: Uporedite šta ste naveli u svakoj od tri kolone za svaku od vaših moralnih odluka. Da li su vaši standardi sličniji svetovnim ili su bliži Božjim standardima? Na čemu zasnivaš svoje moralne odluke?

B. Pitanja za primenu

1. Koji je tvoj odgovor na izjavu: „Nije pogrešno dok god nikoga ne povređuje“?

2. Koji su tvoji standardi pri odlučivanju šta je dobro, a šta loše?

3. Da li se slažeš sa ljudima koji tvrde da svet postaje sve nemoralniji i udaljeniji od Boga? Ako je tako, šta možeš da navedeš u prilog tome? Ako se ne slažeš, navedi razlog zašto tako misliš.

4. Šta većina tvojih prijatelja veruje o Bibliji? Da li veruju da ona može da ih vodi u njihovom svakodnevnom življenju?

5. Šta bi rekao nekome ko tvrdi sledeće: „Ja pogledam u sebe da saznam da li je nešto dobro ili loše. Mogu da osetim duboko u sebi ako je nešto loše, tako da mi nisu potrebni Biblija ili crkva“?

6. Da li je Biblija i danas primenljiva u našem životu? Kako to kada je napisana u potpuno drugačijoj kulturi hiljadama godina ranije?

ZAVRŠETAK

Sažetak

Zaključi svojim rečima koristeći sledeće ideje:

Mi ne živimo u svetu lakih crno‑belih odluka. Čini se da moramo da biramo između mnogih nijansi sivog. Nekada nam je lako da se povinujemo svetovnim standardima i utemeljimo svoje odluke na onome što se čini ispravnim u datom trenutku, ili onome što nam pruža najveće lično zadovoljstvo. Ali Božja reč nas uzdiže na neki viši, večni standard. To je čvrsto tlo ispod naših nogu, dok je sve što svet ima da ponudi samo živi pesak. Moramo da budemo iskreni u vezi sa svetom u kome živimo i prihvatimo da ljudi imaju mnogo različitih pogleda i ideja. Ali dok tolerantno gledamo na sve te različite poglede na svet, treba da budemo sigurni koja su naša verovanja i na čemu se zasnivaju. Božja reč je uvek najsigurniji temelj!

UZ LEKCIJU 12:

Ovaj radni list je za početnu aktivnost A.

Život je lavirint

Uputstvo: Pronađi put od starta do cilja i obeleži ga olovkom. Reši oba lavirinta.

Lekcija 13

ŽIVETI U SADAŠNJOSTI: TOLERANCIJA

Sloboda za sve?

PRIPREMA

A. Izvor

Dela 17,16‑34. (Priča o Pavlovoj poseti Atini je interesantna u kontekstu izučavanja pluralizma.)

Jovan 10,16: „I druge ovce imam koje nisu iz ovoga tora, i one mi valja dovesti; i čuće glas moj, i biće jedno stado i jedan pastir.“

Isaija 56:6,7: „I tuđine koji pristanu uz Gospoda da mu služe i da ljube ime Gospodnje, da mu budu sluge, koji god drže subotu da je ne oskvrne i drže zavet moj, njih ću dovesti na svetu goru svoju i razveseliću ih u domu svojem molitvenom; žrtve njihove paljenice i druge žrtve biće ugodne na oltaru mom, jer će se dom moj zvati dom molitve svim narodima.“

„U svetu se to zove tolerancija, ali u paklu se zove očaj, greh koji ne veruje ni u šta, ne mari ni za šta, ne želi da zna za išta, ne meša se ni u šta, ne uživa ni u čemu, ništa ne mrzi, ne nalazi svrhu ni u čemu, ne živi ni za šta, i ostaje u životu jer ne postoji ništa zbog čega bi umro.“ – Doroti Sejers (1893‑1957), britanska spisateljica i humanista

(Vidi dodatne stihove u pouci za učenike.)

B. Šta treba reći o lekciji „Živeti u sadašnjosti: tolerancija“?

Reči poput „pluralizma“ i „tolerancije“ mogu biti nepoznate tinejdžerima, ali njihova pozadina je u samoj žiži današnjice. Mi ne živimo više u svetu u kom se hrišćanska verovanja uzimaju kao „norma“ za svakoga. Današnji tinejdžeri odrastaju u svetu u kom se nehrišćanske religije, pa i nemanje religije vrednuju jednako kao hrišćanstvo u popularnoj kulturi. Kako hrišćanski tinejdžer prilazi ovom pluralističnom svetu? Omladina čuje glasove koji ih pozivaju da prihvate i prigrle svakoga i svačiju filozofiju kao jednako vrednu. Oni mogu čuti i druge glasove koji ih pozivaju da „zauzmu čvrst stav“ i bez straha ukažu gde drugi greše – čak i ako bi to značilo da će ih drugi osuđivati.

Dok budeš proučavao ovu kompleksnu temu sa tinejdžerima, pomozi im da uvide važnost čvrste osnove za lična verovanja dok su izloženi verovanjima drugih. Naglasi važnost razdvajanja termina „tolerancija“ od „prihvatanja“ ili „saglasnosti“: oni mogu da vole druge i ophode se prema njihovim verovanjima sa poštovanjem, a da se pritom ne slažu sa njihovim verovanjima ili načinom života. Štaviše, oni moraju da nauče kako da se suprotstave, a da to ne čine na grub način, kritički ili neljubazno.

C. Kuda treba da nas vodi lekcija „Živeti u sadašnjosti: tolerancija“?

Kao rezultat ove lekcije, želeli bismo da učenici mogu da:

1. Izraze čvrstu osnovu svog sopstvenog verovanja u Isusa.

2. Poštuju verovanja drugih čak i ako se razlikuju.

3. Prodiskutuju o razlici između tolerisanja tuđih verovanja i prihvatanja/slaganja sa njima.

D. Potreban materijal

Početak • (Aktivnost A) tabla, krede ili flomasteri. (Aktivnost B) čaša vode, boja za hranu, pipeta.

Povezivanje • Biblije, pouke za učenike.

MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema • Spremi tablu da biste zapisali predloge kako ih učenici budu nabrajali.

Pozor • Zamoli učenike da nabroje što više različitih religija kojih se mogu setiti – sve za koje su ikada čuli. Zapisuj odmah kako budu nabrajali.

Sad • Kada lista bude gotova, prodiskutuj o njoj sa učenicima. Pitaj: Koje od ovih religijskih verovanja praktikuju ljudi koje ti lično poznaješ? Obeleži ih na vašoj listi. Za druge religije sa liste pitaj: Gde ste čuli za ta verovanja? (TV, knjige, časopisi itd.)

Osvrt • Pitaj: Da li mislite da su hrišćanski tinejdžeri vašeg uzrasta izloženiji većem broju različitih vrsta verovanja nego što su to bili vaši roditelji, ili baka i deka? Zašto je to tako? (Ljudi više putuju u druge delove sveta i šire svoja verovanja; pokrivenost medijima je veća; više ljudi u mom kraju sveta prihvataju verovanja drugih ljudi iz drugih krajeva sveta; nastaje više novih religija.) Na koji način izloženost svim tim drugim verovanjima ugrožava tvoju veru u adventizam? Kako reaguješ kada sretneš nekoga čija se religijska verovanja veoma razlikuju od tvojih? (Pokušavam da im prenesem svoju veru; potpuno izbegavam razgovore o religiji; zainteresujem se i pokušavam da naučim nešto novo, itd.)

B. Početna aktivnost

Priprema • Pripremi veliku providnu čašu sa vodom i pipetu sa prehrambenom bojom. Veliki razred podeli na više manjih grupa i daj svakoj grupi po čašu vode i pipetu sa prehrambenom bojom.

Pozor • Dodaj jednu jedinu kap prehrambene boje u vodu i posmatraj pažljivo šta se dešava kada boja uđe u vodu.

Sad • Posmatraj kako boja ostaje odvojena jedno vreme, a zatim se proširuje. Pokaži kako možeš da ubrzaš proces njenog širenja kroz vodu tresući čašu. Ako se samo jedna mala količina doda, ipak će cela čaša postati blago obojena. Vidi šta će se desiti sa bojom u čaši ako dodaš još nekoliko kapi boje.

Osvrt • Pitaj: Koliko je lako nekome da ostane jedinstven i „odvojen“ od drugih oko njega? Koje sve stvari mogu „promućkati“ mešavinu kako bi što pre „izmešale“ ljude? Kako su naše društvo promenili novi ljudi, nove ideje, nove religije? Da li je bolje ostati „odvojen“ ili „pomešati“ se? Postoji li način da se „pomešamo“ s drugima, a ipak zadržimo svoja verovanja?

C. Početna ilustracija

Svojim rečima ispričaj sledeću priču:

Bred je odrastao u jednoj maloj crkvi u jednom malom gradu. Svi ljudi koje je poznavao uglavnom su se slagali oko važnih stvari: ispravno i pogrešno, Bog i Sotona, nebo i pakao. A zatim su se Bredovi roditelji preselili u jedan veći grad kako bi Bredov otac mogao da nađe novi posao. U novoj srednjoj školi Bred je upoznao decu iz celog sveta. Jednog dana su Bred i njegovi drugovi otpočeli razgovor o tome šta ko veruje. Jedan od tih prijatelja, musliman, rekao je: „Vi se molite Bogu, ja se molim Alahu. Isti Bog, različito ime. Ništa posebno.“ Jedan drugi prijatelj je kazao: „Ja ne verujem da Bog uopšte postoji, ali ipak mogu da budem dobra osoba i da živim ispravnim životom.“ Jedna devojčica u Bredovom razredu rekla je: „Ja sam veštica. Ja verujem u obožavanje duhova prirode i Boginje. Umesto da se molim da bi mi se desile dobre stvari, ja pravim uroke. Kakva je razlika?“ Kada je Bred kazao: „Ja verujem da je Isus umro za naše grehe i da je verovanje u Njega jedini put spasenja“, njegovi prijatelji su rekli: „To je samo tvoje mišljenje. To je OK za tebe, ali ti nemaš prava da kažeš da je to ispravno i za ostale. Moraš da prihvatiš naša različita verovanja baš kao što mi prihvatamo tvoja.“

Osvrt • Pitaj: Kako bi Bred trebao da se odnosi prema svojim prijateljima i njihovim različitim verovanjima? Da li bi trebao da im pokaže da im je potreban Isus, ili da jednostavno zaboravi na sve? Da li bi bio netolerantan ako se ne bi slagao sa njima? Kako se možemo slagati sa ljudima, a da pritom ne prihvatamo njihova verovanja – ili je to nemoguće?

POVEZIVANJE

A. Povezivanje sa carstvom

Ukoliko je tvoj razred veliki (20 osoba ili više), podelite se na sedam malih grupa i svakoj grupi daj po jedan biblijski stih iz odeljka od srede u pouci za učenike. (Za manji razred, podelite se u tri do četiri grupe i izaberi po jedan biblijski stih za svaku grupu.) Reci: Zamislite da ste adventistički hrišćanin koji živi u svetu današnjice, veruješ kao što i činiš, okružen ljudima svih vrsta verovanja – ali sa jednom važnom razlikom. Rečeno ti je da je biblijski stih ispred tebe najvažniji stih u celoj Bibliji i treba da te vodi u svim tvojim ophođenjima sa ljudima izvan crkve. Na osnovu samo ovog teksta, odluči kako će se tvoja crkva ophoditi prema ljudima sa različitim verovanjima. Koji program ćete imati da doprete do tih ljudi? Kako ćeš reagovati kada se suočiš sa drugačijim verovanjima?

Daj grupama par minuta da pročitaju svoje tekstove i prodiskutuju o tome. Onda zamoli svaku grupu da rezimira. Istakni neke razlike: npr. grupa koja čita samo Matej 28 bi imala vrlo aktivan program evangelizacije, dok grupa koja čita samo Rimljanima 12,18 ne bi želela ništa da učini što bi moglo dovesti do suprotstavljanja. Istakni važnost izbalansiranog pristupa koji uzima u obzir čitavu Bibliju. Na osnovu svih tih biblijskih stihova, kako bi hrišćani trebali da se približe ostalima u svetu? Da li je moguće ispoštovati i evangelizam i toleranciju?

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Uporedi ove dve situacije. Pitaj: Da li je Indija Trejsi bila progonjena zbog svoje vere? Da li su eritrejski studenti bili progonjeni zbog svoje vere? Koje su razlike između te dve situacije? Koje su sličnosti? Adventisti su uvek veoma snažno zastupali religijsku slobodu. Međutim, ponekad više želimo tu religijsku slobodu za sebe nego što smo voljni da je damo i onima koji se ne slažu sa nama. Pitaj: Da li stvarno verujemo da svako treba da ima pravo da obožava koga želi? Da li bi na to trebalo staviti neka ograničenja? (Šta je sa grupom koja praktikuje rituale zloupotrebe dece, kao što to čine neki kultovi?) Kako usklađujemo širenje evanđelja u svetu i, u isto vreme, poštovanje verovanja drugih ljudi?

C. Povezivanje sa životom

Iznesi sledeći scenario:

Tvoja crkva drži biblijske seminare i ti treba da podeliš nekoliko pozivnica svojim prijateljima. Daješ jednu svom prijatelju u autobusu nakon škole i kažeš: „Ovo je nešto što moja crkva radi, ako si zainteresovan.“ On te pogleda, zgužva pozivnicu i kaže: „Stvarno mrzim kada mi daješ takve stvari i dosađuješ mi time da dođem u tvoju crkvu. Ja nisam hrišćanin. Čak ni ne verujem u Boga. Zašto me jednostavno ne prihvatiš ovakvog kakav sam umesto što stalno hoćeš da me ‘obratiš’? Ono što najviše mrzim kod vas hrišćana je što ste tako netolerantni prema verovanjima drugih ljudi.“

Šokiran njegovom reakcijom i zaista želeći da mu nikada nisi ni dao tu pozivnicu na seminar, pokušavaš da smisliš neki odgovor. Šta ćeš mu reći?

PRIMENA

A. Aktivnost za primenu

Zamisli da tvoj grad održava „Dan različitosti“ u kom će članovi različitih religijskih grupa imati priliku da prikažu ono što ilustruje njihova verovanja i njihov način bogosluženja. Ideja je da svako ima priliku da prošeta i poseti razne prikaze, i da upozna tuđe stavove i gledišta. Program će obuhvatiti mnogo različitih hrišćanskih crkava, kao i Jevreje, muslimane, budiste, hinduiste, vikane (sledbenike veštičarenja), razne New Age grupe, sledbenike plemenskih verovanja, pa čak i ateiste. Tvoje tinejdžersko odeljenje subotne škole su zamolili da prikaže adventistička verovanja.

Podeli svoj razred u manje grupe (osim u slučaju da u tvom razredu ima samo pet učenika ili manje) da biste se dogovorili od čega će se vaša prezentacija sastojati. Šta biste vi pokazali i uradili? Koji bi bio najbolji način da se prikaže tvoja religija, a da to bude što privlačnije za druge? Odvoj nekoliko minuta da učenici isplaniraju šta će prikazati, a zatim neka se vrate i podele to sa celom grupom.

Osvrt • Pitaj: Zašto si izabrao način prezentacije koji si izabrao? Šta misliš šta će ona reći drugima o adventistima? Da li postoje delovi naše crkve i našeg verovanja koje ne bi želeo da prikažeš na takvom programu? Ako ima, zašto? Da li bi ti bilo prijatno da šetaš okolo i gledaš prezentacije drugih grupa? Zašto da ili zašto ne? Da li je bilo nekih članova tvoje grupe koji su mislili da je bolje ne učestvovati u takvom događaju? Ako da, zašto su tako mislili?

B. Pitanja za primenu

1. Ako želimo slobodu da imamo onakvo bogosluženje kakvo imamo, da li to znači da svi drugi treba da imaju tu istu slobodu? Zašto da ili zašto ne? Šta ti misliš o tome?

2. Kako se snalaziš u religioznim razgovorima sa tvojim prijateljima koji veruju drugačije?

3. Kako bi prišao nekome ko misli da je svaki pokušaj da svedočiš o svojoj veri netolerantan i da hrišćani treba da zadrže svoju veru za sebe?

4. Da li ti je prijatno da saznaješ nešto o verovanjima drugih ljudi – npr. posećujući drugačija mesta bogosluženja, čitajući njihove svete knjige, idući na religijske i kulturne festivale ili događaje? Da li misliš da je u redu to raditi ili je opasno saznati suviše o verovanjima drugih lljudi?

5. Da li misliš da su drugi ljudi uglavnom tolerantni prema tvojim hrišćanskim verovanjima? Da li si ikada osetio diskriminaciju ili da se ne uklapaš zbog svoje vere? Kako si se snašao u tome?

ZAVRŠETAK

Sažetak

Zaključi svojim rečima koristeći sledeće ideje:

Živimo u kompleksnom svetu gde nove ideje i nove religije niču svakog dana. Kako ljudi više putuju i uče više o drugim kulturama putem medija, svi smo izloženi novim i različitim idejama. Imamo toliko mnogo prilika da upoznamo svet za koji nam je Isus naložio da ga upoznamo s evanđeljem. Ali širenje našeg verovanja može biti shvaćeno i kao uskogrudo i netolerantno. Moramo ići tananom linijom koja postoji između poštovanja tuđih verovanja i čvrstog držanja sopstvenih. Voleti ljude kao što je to Isus činio je glavni ključ. Propovedanje može biti shvaćeno kao netolerantno; ljubav nikada. Neka Božja ljubav sija iz tebe na sve ljude, bez obzira koliko različiti oni bili.

Ebenezer Skrudž: Glavni lik u Dikensovoj „Božićnoj pesmi“, personifikacija čovekomrsca i škrtice.


Mel Gibson: Američki glumac, režiser i producent („Smrtonosno oružje“, „Hrabro srce“, „Stradanje Isusovo“).


Albert Ajnštajn: Verovatno najznačajniji naučnik XX veka. Dobio je Nobelovu nagradu za fiziku 1921. godine, pre nego što je izneo teoriju relativiteta.


Nelson Mendela: Južnoafrički aktivista protiv aparthejda, bio u zatvoru 27 godina, izabran za predsednika svoje zemlje 1994. godine.


Margaret Tačer: Britanska premijerka sa najdužim mandatom i jedina žena premijer ili vođa glavne političke stranke u Velikoj Britaniji u XX veku. Mnogi ljudi su je voleli, a mnogi prezirali.


Martin Luter King mlađi: Najpoznatiji vođa američkog pokreta za građanska prava. Dobio je Nobelovu nagradu za mir. Propagirao je nenasilništvo i rasnu jednakost.


Majka Tereza: „Osećam se kao građanka Skoplja u kome sam se rodila, ali ja pripadam svetu“, rekla je. Dobila je Nobelovu nagradu za mir 1979. godine za decenije svoje službe bolesnima i siromašnima.


Dejvid Bekam: Poznati engleski fudbaler, oženjen bivšom „Spajsicom“ Viktorijom.


Madona: Američka pop pevačica, plesačica, pisac pesama, producent, glumica i autor. Često je nazivaju „kraljicom pop muzike“, hiperambiciozna Materijalna devojka, koja nikada ne prestaje da ponovo otkriva sebe i koja je prodala na milione CD�ova.


Vinston Čerčil: Britanski političar, najpoznatiji kao premijer Velike Britanije za vreme Drugog svetskog rata. U različitim periodima bio je i vojnik, novinar, pisac, slikar i političar. Čerčil je uglavnom smatran jednim od najvažnijih vođa u savremenoj britanskoj i svetskoj istoriji. Godine 1953. dobio je Nobelovu nagradu za književnost.


Tajger Vuds: Američki igrač golfa. Sa 29 godina bio je pobednik na deset glavnih šampionata u golfu, i promovisao golf među manjinama i mladima. On je jednu četvrtinu Kinez, jednu četvrtinu Tajlanđanin, jednu četvrtinu Afroamerikanac, jednu osminu američki urođenik i jednu osminu Holanđanin. Zbog svog etničke šarolikosti, naziva sam sebe Kablinažaninom (to je reč koju je izveo iz Kavkažanin, crnac, Indijanac i Azijat: Cablinasian = Caucasian, Black, American�Indian, and Asian).


Mikelanđelo: Renesansni italijanski umetnik, skulptor i pesnik. Naslikao je plafon Sikstinske kapele. Izvajao je Davida i Pietu. Uradio je nacrt za kupolu Bazilike Sv. Petra.


Gandi: Jedan od glavnih političkih i duhovnih vođa Indije i indijskog pokreta za nezavisnost. Bio je pionir i vođa otpora tiraniji putem masovne građanske neposlušnosti koja je bila zasnovana na potpunom nenasilništvu, što je dovelo Indiju do nezavisnosti.


Bili Grejem: Američki hrišćanski evanđelista. Bio je čest savetnik predsednicima SAD i nalazio se na 7. mestu Galupove liste ličnosti XX veka kojima su se ljudi najviše divili. Bili Grejem je uživo propovedao publici većoj nego što je iko imao u istoriji. Govorio je uživo auditorijumu od 210 miliona ljudi u preko 185 zemalja.


(Informacije sa Vikipedije.)





Moguća misija


Navedi pet problema koji postoje u tvojoj društvenoj zajednici.


	


	


	


	


	


Zaokruži tri za koje tvoja crkva može da uradi nešto.


Podvuci dva od njih u kojima ti možeš da pomogneš.


Napiši ovde ponovo jedan od onih koje si izabrao:


	


Navedi pet stvari koje bi se mogle preduzeti u vezi sa tim problemom.


	


	


	


	


	


Zaokruži dve koje bi mogao da uradiš.


Podvuci onu koju ćeš uraditi.

